
JESEN STIŽE... 


Jednoga tmurnog jesenskog dana pođoše Radovan i 
Ljubica s ocem u polje. Magla se spustila, a uz vrhove 
obližnje prigorske šumice provlačili se gusti oblaci. Zahladilo 
je. Putem su djeca živo s ocem razgovarala o svemu što 
su vidjela. 

Prolazili su kraj seoske rječice u kojoj su se često ljeti 
kupali i sjetili se toplog ljeta kada je priroda bila u punom 
životu. Uživali su tada u zelenilu bilja koje je napunilo li¬ 
vade, šume, pašnjake i sve dokle je oko sezalo. Sve je tada 
šuštilo, zujilo, pjevalo, letjelo i skakalo. Voljeli su sjenu šum¬ 
skoga hlada, blještanje sunca u livadi i vrtu. 

A danas? 

Oslabile su sunčane zrake, i slika se prirode pomalo 
promijenila. Drveće se zaodjenulo posljednji put u najljepše 
zelenilo i žuto ruho koje će nemilosrdni vjetar naskoro poki¬ 
dati. 1 šuma ide na počinak. Posuće zemlju obilato 
lišćem pod kojim će prezimiti stotine šumskih biljaka i 
kukaca kao pod toplim pokrivačem. 

Pa i polje pruža drukčiju sliku. Tamo gdje se 
talasalo žito ostalo je iza žetve golo strnje. Sa žitom je išče- 
znuo čitav svijet životinja koje su se njima ili u njemu hra¬ 
nile i nalazile prebivalište. U jesen polaže ratar u blagoslo- 
venu zemlju zrnje koje vlaga i toplina još prije zime probudi 
na novi život. Sunce biva sve slabije: žito prestaje rasti, 

i očekuje bijeli pokrivač — snijeg koji će ga zaštititi od 
smrzavice. Kukuruz, koji se poput šumice isticao tamno ze- 
lenom bojom osušio se i dozreo. Pjesma berača ori se ku¬ 
kuruzištem, klipovi se tovare na kola koja škripe pod tere¬ 
tom, a radostan ratar zadovoljno pjevucka. Eno tamo iska¬ 
pa se krumpir, suši se posljednja djetelina i preorava njiva. 

I u prirodi nestaje pomalo života. Ptice selice spremaju 
se na put. Hladnoća i nestašica hrane otjeraće ih iz domaje 
u tuđinu. Šumske i poljske ptičice povući će se naskoro bliže 
k nama oko kuća da lakše nađu hrane i zaštite od studeni. 
Divlje patke i guske će se zadržati i kod nas prezimiti, a neke 
će ptice biti samo na prolazu kroz naše krajeve. 

Onoga sitnog svijeta što po cvijeću, drveću i u uzduhu 
zuji, leprši i kruži — kukaca — pomalo nestaje. 

Veliki ih dio pogine, a ono što preostaje poskrbi se 
za kakav zakutak u kori drveta, mahovini, lišću na zemlji, 
gdje će prespavati zimu. No nesamo kukci, već i neke ve¬ 
like životinje spremaju se na zimski san. 

A što je s biljem? 

I ono se polako sprema da dočeka zimu. Većina se 
nadzemnoga bilja sasuši ili odbaci lišće kao nepotrebno 
breme. Drveće je zaštićeno od prevelike studeni korom. 
Eto tako se i bilje sprema na mirovanje. 

I ljudi beru plodove i spremaju ih za prehranu. 

Evo sada nam je priroda pružila sve svoje darove, i 
kada se posljednji puta ove godine zaodjela u najljepše ruho, 
sprema se ona i sve živo u njoj na počinak. 

U ŠUMI 

»Ljubice, ponesi košaricu, pa ćemo se otšetati u 
šumu po gljive«, reče jednoga jesenskoga dana otac. 

»Ovih je dana padala kiša, pak ćemo ih sigurno dosta 
naći, jer se gljive jako razmnože iza obilne kiše po livadama 
i šumama.« 

Putem spomene otac, da su neke gljive otrovne. 
Njih se treba čuvati, jer se od njih može lako postradati. 
Neotrovne su gljive vrlo dobra i zdrava hrana. 

GLJIVE 

1 Paprenjača lisica (jestiva). 2 Varganj pravi (jestivi). 
3 Muhara crvena (otrovna). 4 Smrčak (jestivi). 

5 Pupavka (veoma otrovna). 6 Pečurka (jestiva). 

Otrovne gljive obično mijenjaju boju, ako ih 
presiječemo nožem. Ako se otrovne gljive kuhaju s lukom, 
luk od njih pocrni. Otrovne gljive imadu često vrlo lijepu i 
jasnu boju, ali im je miris neprijatan. Jestive su gljive 
obično bijele ili slabo obojadisane. 

U razgovoru stigoše u šumu i raštrkaše se tražeći 
gljive. Za kratko vrijeme javi se Radovan: »Evo ja sam 
našao gljivu. Ovo je sigurno jestiva, jer nije obojadisana 
šarenim bojama.« 

Otac s Ljubicom priđe i reče: »Jest, to je jestiva 
gljiva, a zove se varganj pravi. Eno gledajte 
Obično svaka gljiva imade kao i ovaj varganj klobuk i 
stručak. Iskopaj je, Radovane, nožem! Na dnu stručka 
su sitna bijela vlakanca, tako zvana g 1 j i v a č a, glavni dio 
gljive. Vi znate da biljke upijaju sok iz zemlje sitnim ko~ 
rjenčićima i dovode ga do zelena lišća gdje se priredi u 
hranu biljke. Gljive nemaju lišća ni biljnoga zelenila, 
pa nemaju čime preraditi hranu.« 

»Pa tko im daje hranu?« upane Ljubica. 

»Gljive rastu na truhlom lišću ili drveću i onim sitnim 
vlakancima sišu gotovu hranu. Kad u ljeti i u jeseni 
padnu tople kiše, lišće i drveće brže trune, zato tada izrastu 
gljive za dan dva. Zanimljivo je to da one nemaju cvijeta, 
pa po tome ni sjemenja.« 

»Pa kako se onda množe, kad nemaju sjemenja?« 
upita Radovan. 

»Klobuk imade s donje strane uske cjevčice 
te izgleda kao da je izbušen. U tim rupama nastaju fina 
crna zrnca koja će se lijepo vidjeti, streseš li klobukom nad 
bijelim papirom. Ta sitna zrnca zovu se t r u s k e ili spo- 
r e. Kad je gljiva zrela, klobuk se širom rastvori, a vjetar 
sad raznosi množinu sitnih truski iz kojih se, ako padnu na 
zgodno tlo, razviju gljive. 

Od jestivih gljiva dobra je i poljska pečurka 
koja imade bijeli stručak i klobuk. Ona nema ozdo na klo- 
bukun rupice kao varganj, već mnogobrojne listiće koji od 

stručka idu kao zrake na sve strane. Na tim listićima razviju 
se truske. Možda ćemo naići na koju, pa ćemo je točnije 
razgledati. Osim jestivog varganja imade i otrovnih, 
varganja, a poznaju se po tome, što pomodre ili po¬ 
zelene kad ih razrežemo, a pravi varganj ne mijenja boje. 

Uz otrovni varganj poznata je gljiva otrovnica m u- 
hara crvena. Vrlo se lako raspoznaje, jer je klobuk 
vrlo lijepe crvene boje i obasut bijelim krpicama. Zovu je 
muhara, jer je beru, kuhaju zašećerenim mlijekom, kojim se 
truju muhe. No moram vas potsjetiti, da je i guba gljiva 
koja najradije priraste na bukov panj. Ona nema stručka, 
već je klobuk prirastao uz drvo. Eno pogledajte: na onome 
je panju imade dosta. A i ž i t n a s n i j e t, što ste je ljeti 
vidjeli kao crnu prašinu na nekim klasovima dozrela ječma, 
zobi, ili kukurza, nije ništa drugo nego truske te škodljive 
nametnice.« 

Djeca su dobro zapamtila što im je otac pripovijedao, 
te su pazila da ne naberu otrovnih gljiva. Kad su nabrali 
punu košaricu pravih varganja i pečurki, vrate se zado¬ 
voljni kući da razvesele majku koja će gljive narezati, 
osušiti i spremiti ih za kuhanje u zimi. 





L 

PRVO BOŽ1DAREVO PISMO 

Selce, 4 rujna 1928. 

Dragi prijatelju Radovane! 

Evo me napokon da Ti se javim s divnoga našeg 
Jadrana. Oprosti, što Ti se nijesam ranije javio. Prvi sam 



MASLINA 

Grana s cvijetovima (poveć.); grana s plodovima; 
plod poprijeko razrezan s košticom 


puta na našem moru pa ga se ne mogu dosta nagledati. 
Ne mogu opisati veselje koje me je obuzelo kad sam ugle¬ 
dao more. More je za tihih dana mirno kao ulje, a modro 
kao nebeski svod nad njim. Iz pučine uz obalu dižu se vi¬ 
soke kamenite stijene koje su ponajviše gole. Po nekim se 
plodnim obroncima pružaju sve do blizu mora rodni vino¬ 
gradi, koji su već puni zrela i slatka grožđa. 

Vrlo sam se veselio kad sam neki dan jašio na ma¬ 
garcu u vinograd nekom prijatelju moga oca, kamo smo bili 
pozvani. Putem sam vidio mnogo drveća maslina i 
smokava. Sigurno si već čuo o maslinama i jeo smo¬ 
kava, pa ću Ti ukratko opisati to drveće. Kad sam prviput 



SMOKVA OBIČNA 

a grana s plodovima; b plod uzduž razrezan; c tučkovi cvjetovi; d praš¬ 
nički cvijet; e sjemenka uzduž razrezana; f sjemenka izvana, (c, f, poveć.). 

vidio maslinu, zamijenio sam je s bijelom vrbom, jer 
je maslina na nju vrlo nalik lišćem i krošnjom. Grane su joj 
dugačke, a lišće šiljasto, na licu zeleno, a na naličju bjel¬ 
kasto. Rekoše mi da se otsječena grana kao i vrbina 
lako ukorijeni. Lišće joj ne otpada u jesen, pa je i u zimi 
zelena. Cvjeta u lipnju bijelim cvjetovima kojih imade više 
na zajedničkoj stapčici kao u našeg jorgovana. Iz tih se 
cvjetova razvijaju plodovi koji će dozreti kasno u jesen 
te narastu kao naše šljive crnice. Od potpuno zrelih prave 

ulje. Melju ih u mlinovima i cijede iz njih ulje, koje upo¬ 
trebljavaju za začin i hranu, a lošije za gorivo, pravljenje 
sapuna i mazanje. 

Znam da rado jedeš smokve i da bi volio imati u 
svome voćnjaku takvo drvo. No smokva može uspijevati 
samo tamo gdje je blago i toplo podneblje. Kako kod nas 
po vinogradima sade breskve, tako se ovdje po vinogra¬ 
dima vidi mnogo smokava. Otkineš li grančicu, cijedi se iz 
nje bijeli mliječni sok, koji se lijepi za prste. Cvijet joj je 
sitan i sakriven u mesnatom zelenom cvjetištu. Iz tih 
cvjetišta razvijaju se mekani plodovi puni sitnih zrna. 
Djeca se osobito vesele branju smokava; to čine obično za 
sušna vremena da se smokve ne bi ukiselile. Pobrane plodove 
splošte i suše na suncu. Poslije ih ili u kutijama ili nani¬ 
zane u vijencu razašilju u trgovine gdje ih mi kupujemo. 

Zasada dosta, a druge nedjelje javiću se s otoka Hvara 
kamo putujem s ocem. 

Tebe i sve Tvoje pozdravlja Tvoj odani prijatelj 

Božidar 

DRUGO BOŽIDAROVO PISMO 


Hvar, 12 rujna 1928 


Dragi Radovane! 

Sretno stigosmo, hvala Bogu, na otok Hfvar. Nikad 
se u životu ne prestraših toliko, koliko kad smo se vozili iz 
Splita prema Hvaru. Bila je onoga dana velika sparina, 
kad se spremasmo na put. Niotkuda daška da bar malo 
razblaži nesnosnu sparinu. Kad je pošao naš parobrod, 
nadvile se na zapadu tmaste, guste i crne oblačine. Usred 
sparne tišine zašumi najednom nešto u uzduhu. Grunu stra¬ 
šan udarac vihora, a za njim drugi i treći... Uzburkalo 

se i uztalasalo more. Razbjesnilo se da je bilo strašno po¬ 
gledati. Valovi se dizali u veliku visinu i igrali se s našom 
lađom. More se pjenilo, pušilo, vrilo i bijesnilo. Jadni mornari 
radili su na palubi nadčovječnom snagom. Valovi su ih bili, 
kvasili, rušili i obarali, ali oni nijesu marili. Mislio sam da ne 
ćemo živi stići na kopno. Molio sam i plakao, a otac 
me mirio. No srećom počeo je jenjati bijes, i prestali su 
udarci vihra. Razagnale se oblačine, sinulo je božje su- 
našce i prestala nepogoda. Naš je brodić sigurnije rezao 
još uvijek uzburkano more ostavljajući za sobom srebrenasti 
trak. Nad nama lijetahu galebovi koji su se strelovito 
spuštali nad morsku pučinu, da ulove koju ribu. Napokon 
prispjesmo sretno na Hvar. 

I tu sam vidio štošta što dosad nijesam znao, a i Tebe 
će to sigurno zanimati. 

Otok Hvar je vanredno lijep. Sav je zelen i obrastao 
grmovima ružmarina. To je ona mirisava biljka 
kojom se kod nas kite svatovi. Ružmarin cvate rano 
u proljeće modrim cvijetom koji je nalik cvijetu livadne 
žalfije. Koncem svibnja prave od kožnatog lišća grmovitog 
ružmarina ulje koje vanredno miriše, a upotrebljava se 
ponajviše u ljekarnama. 

Gledao sam kako nedaleko otoka Hvara vade iz 
mora dugačkim ostvima na četiri šiljka spužve. Dragi 
Radovane! Spužva, što je mi upotrebljavamo u školi, to ti 
je životinja. To sam tek ovdje saznao. Ona su opružna 
vlakanca, što tvore šupljikastu spužvu, pletivo sluzavih 
malih životinjica koje stanuju u onim šupljinama. Spužve 
žive u moru te su čvrsto prirasle uza stijene pod vodom. 
Tu ih trgaju ronioci ili ih vade o s t v a m a. Kad ih 
izvade, najprije ih na obali gaze, gnječe, cijede i ispiraju 
vodom dok iz šupljinica ne izađu životinjice, kreč i pije¬ 
sak što je u njima. Poslije ih ispiraju u slanoj vodi, suše i 
šalju u trgovinu. 

Znaš li, Radovane, da su i oni lijepi crveni koralji, 
kakove nosi Ljublica nanizane oko vrata, oklopi od malenih 

životinjica, nalik na one što stanuju u spužvi. To mi reče 
otac. 

Ovdje sam još nešto lijepo doživio. 

Jedne večeri, bio sam u lovu na s r d e 1 i c e. To su 



SRDELA (u naravi duga do 25 cm) 


ti one malene morske ribice što ih kod nas prodaju u lime¬ 
nim zatvorenim kutijama pod imenom sardine. Te se 
srdele love noću kad nema mjesečine, a mame ih svijetlom 
kao skuše lokarde. One se okupe oko lađice, a ribari ih 
opkole mrežom. U toplim mjesecima, od svibnja do rujna, 
zadržavaju se one u velikim jatima nedaleko obale i površine 
vode, a u zimi žive više raspršeno, i bliže morskog dna. 



MORSKI PAS (u naravi 3 do 4 m dug) 


Pripovijedali su nam ribari da u naše more znade do¬ 
plivati najstrašnija i najproždrljivija riba: morski pas. 
On imade u čeljustima više redova vrlo oštrih trouglstih 
zubi te je veoma opasan za kupače i za ronioce. 

Ovdje ćemo ostati još par dana. Kad se vratimo, pn- 
povijedaću Ti više o svemu što sam vidio. 

Pozdravlja Te prijatelj 


Božidar 

LJUBlClN DAN ROĐENJA 

Ljubica se veoma veselila svome danu rođenja. Majka 
joj dopustila da pozove na užinu svoje drugarice. Doći će i 
neki Radovanovi drugovi. 

»Biće mnogo djece, alaj će biti veselja!« skakala je 
Ljubica. - 111 

Već dan prije toga dana spremala je i pomagala Lju¬ 
bica majci tucati orahe i sitniti čokoladu. Majka će ispeći 
slasnih kolačića, a Ljubica se radovala kako će njima nuditi 
svoje prijateljice i Radovanove drugove. 

Na dan rođenja dođoše pozvana djeca sa svojim 
roditeljima da čestitaju. Tu je Ljubičina najbolja prijateljica 
Lijerka, pa Zorka i Ivanka, koje su joj donijele krasnog cvi¬ 
jeća. Došao je i Radovanov drug Mirko, šumarov sin, pa 
Ivan i Ante, koji u školi sjede s Radovanom u istoj klupi. 

Sve je presretna Ljubica i njezina dobra majka nudila 
slatkišima i kolačaćima. Nastade žamor, i djeci postade 
soba tijesna. 

»Idite sad, djeco, u dvorište i u vrt pa se tamo igrajte. 
Kad bude spremljena užina, ja ću vas pozvati«, reče im 
Ljubičina majka. 

U sobi ostali stariji, a djeca veselo otrčaše da se po¬ 
zabave. Tu Ljubica iznese svoje lutke i različne igračke, a 
Radovan svoje slikovnice i risarije. Trčalo se i igralo različ- 
nih igara, dok ih majka nije pozvala na južinu. 

U sobi su bila prostrta dva stola: jedan za starije, 
a drugi za djecu. Stolovi pokriti bijelim stolnjacima i oki¬ 
ćeni cvijećem, bili su krcati kolačima i poslasticama. Kad 
su svi posjedali, ulije majka starijim gostima nekima čaj, 
nekima bijelu, nekima crnu kavu, a djeci kakao. 

»Kako je dobar taj kakao!« oblizala si usnice mala 
Lijerka, koja ga je prvi put pila. 

Sviđa ti se Lijerko, kakao?« upita Ljubičina majka. 
»Samo ga pij. Kakao je ugodno i zdravo piće, a uz to je i 
vrlo hranijivo.« 

»Od čega se pravi kakao?« upita Ivan. 

»Od ploda drva kakaovca!« odgovori Ljubičin 
otac. »To je drvo koje može narasti i više metara u visinu.« 
»A gdje raste?« 



»Raste divlji u prašumama Južne Amerike, ali ga 
sada uzgajaju u toplijim krajevima. Imade duguljaste vazda 
zelene listove, a cvjetovi mu rastu ravno iz kore. Plod mu 


KAKAOVAC 

Nasadi i branje kakaovca Grančica sa cvijetom i plodom, te plod i cvijet kakaovca u prerezu 

je nalik na krastavac, a boje je smeđe ili žute. Da dozrije, 
treba pet mjeseci. Svaki plod imade u sebi u pet redova slo¬ 
ženih 30 do 50 bijelih kao grah velikih zrna. Beru ga dvaput: 
u prosincu ili siječnju te lipnju ih srpnju. Kad je plod zreo, 
zrna se vade i suše dok ne postanu smeđa. Okus mu je go¬ 
rak. Tada se prži i samelje u kakaovu prašinu. 
Ta se kakaova prašina ukuha s mlijekom i šećerom te se 
dobije krepko i ugodno piće koje se toliko sviđa maloj 
Lijerki. 



KAVA 

1 grana sa cvijetovima; 2 plod; 3 plod 
razrezan; 4 sjemenke (zrna kave) 


1 čokolada, koju 
vi toliko volite, pra¬ 
vi se od te kakaove 
prašine u posebnim 
tvornicama tako da 
joj se primiješa sla- 
dor, vanilija i cimet. 
Čokoladu svi po¬ 
znate, a i ona se 
može ukuhati s mli¬ 
jekom, pa se do¬ 
bije zdravo i tečno 
piće«, reče otac. 

»Što je zdravije 
piti kakao ih kavu?« 
upita Ante. 

»Kakao. No i k a- 
v a je zdrava i do¬ 
bra, ako je pijemo 
malo i to s mlije¬ 
kom, a drukčije ško¬ 
di«, uputi ih Ljubi - 
čina majka. 


»Raste li i kava u Južnoj Americi?« 

»Kava je iz Afrike. No danas se k nama najviše uvozi 
iz Brazilije (Amerike). I njezino je drvo vazda zeleno, ah 
ne naraste tako visoko kao kakaovac. Listovi su joj dugu¬ 
ljasto jajasti, na vrhu zašiljeni i stoje jedan nasuprot dru- 





gome. Bijelih i veoma mirisnih cvjetova imade po nekoliko 
na okupu. Iz njih se razviju, crvene bobe, nalik na malu 
duguljastu trešnju. U svakoj imade dvije tvrde sjemenke. 



To su k a v i n a zrna koja prže, onda ih melju. Od samlje¬ 
venog praha kuhamo kavu. U zrncima kave nalazi se neki 
otrov nazvan »k o f e i n«. Zato može kava škoditi našemu 
zdravlju, ako se neumjereno uživa«, uputi ih otac. 


BERBA I PRIREDBA ČAJA (Gore desno grančica čajevca) 

»Gdje raste čaj!« upita Zorka. 

»Biljka č a j e v a c raste u Kini, a sade ga i po drugim 
toplim krajevima. On raste kao grm. I njegovi su listovi 
vazda zeleni i jajasta oblika. Cvjetovi su mu veliki i bijeli 
te ugodno mirišu. Dok su listovi mladi, beru ih i gnječe, 
a tada ih stavljaju na užarene tave gdje se brzo 
osuše. Osušeni listovi, koji ugodno mirišu, spreme se u kutije 
i šalju u trgovinu. Kuhani čaj je zdravo piće, ako se umje¬ 
reno pije. Ako ga previše uživamo, može da uznemiri živce 
i pokvari probavu, jer se u njemu nalazi otrov »t e i n«, 
koji truje živce kao i kofein«, završi Ljubičin otac. 

Saznavši djeca što su htjela, nastave svojom zaba¬ 
vom da što ljepše provedu taj dan. 

PAMUK 

Išao Radovan sa stricem ulicom i vidje kako neke žene 
kupuju u dućanu gazda Ilije pamuk. 

»A šta će ženama pamuk?« upita Radovan. 

»Da tkaju od njega platno i ćilimove.« 

»A otkuda trgovcu Iliji toliko pamuka?« 

»Ne sije on i ne bere pamuk nego ga naručuje iz 
Engleske. Ali taj pamuk ne raste ni u Engleskoj nego se 
dovozi iz prekomorskih zemalja.« 

U tom su razgovoru stigli na šetalište. Sjednu u stranu 
na jednu klupu. Radovan ponovo zamoli strica da mu kaže, 
što znade o pamuku. 

»Ima i u nas drveća, cvijeća i bilja, koje spremi sje¬ 
menu svome meku i toplu kolijevku kao majka svome čedu. 
Pogledaj samo u vrbu, topolu, čkalj i čičak. To čini još bolje 
drvo na kome raste pravi pamuk. Dok sjeme ne sazri, 
nalazi se u tvrdoj ljuski, a oko njega upleli se tanki, 
dugački pamučasti končići. Sunce prigrije, pa¬ 
muk nabubri: ljuska pukne, a iz nje navre pamuk. Pa¬ 
muk je isprva grijao sjeme, rasprsnuo mu je ljusku, i 
sad, dok se malo raširi, dunuće vjetar, i nosiće pramen 

BERBA PAMUKA 

po pramen po uzduhu. Pramičak ponese u lijetu svome 
i. sjeme te ga rasije po svijetu. Eto pogledaj kako to 
biva«, reče stric i digne sa zemlje rascvjetan maslačak, dune 
mu u glavicu, a male pahuljice nalik na sitne kišobrane, ra- 
zlete se, da nije ostalo ni jedno zrnce na struku. 

»Pamuk je blagoslovljena biljka. On zaodjene više 
ljudi nego i lan i konoplje. 

Zato čovjek goji i njeguje tu korisnu biljku te je sije u 
onu zemlju gdje će najbolje uspijevati, a to biva u nekim 
krajevima Amerike, Azije i na jugu Evrope, jer je pod¬ 
neblje toplo i blago. Kod nas uspijeva u Južnoj Srbiji. 

Tko sije pamuk, taj bira laku i krtu zemlju te posije 
po nekoliko zrna u jednu rupu. Ne prođe nedjelja dvije dana, 
a pamuk je već nikao. Neke su vrste pamuka kržljave i 
niske, a druge izrastu visoko kao lijeska. Da pa¬ 
muk ne izraste suviše visoko, otkidaju mu gornje zaperke, 
a on tjera silne grančice u stranu s kojih se poslije pamuk 
lakše skida. Čim ljuska nabubri i pukne, beru ga, jer da izađe 
iz ljuske, razduvao bi ga vjetar. Zlo i naopako, ako u berbi 
udari kiša: onda se pamuk u ljuski upljesni i lako se 
pokvari. 

Rekao sam ti da se u pamuk uplete i sjeme. Vješti 
ljudi pronašli su neku spravu, kojom odlučuju sjeme od 
pamuka. Drugom opet spravom sabiju pamuk u velike 
bale. Te bale tovare u brodove koje prevoze pamuk u 
tvornice gdje se prede u niti iz kojih tkaju različne tka¬ 
nine. U tim tvornicama imade strojeva što okreću tisuću 
preslica koje upredaju pamučne niti. 

Taj upredeni pamuk tkaju silni razboji (stanovi) te 
prave od njega pamučnu tkaninu za odijela. 

Ta je tkanina bijela, a bojadisari je poslije oboje ra- 
zličnom bojom. 

Vidio si krojača gdje potstavlja zimski kaput vatom 
da bude topao. Eto ta vata je neopredeni pamuk. 

I tako pamuk putuje po cijelom svijetu. Najprije ga 
dovoze brodovi iz njegove domovine preko mora, da se 
ovdje kod nas oprede, tka, oboji i išara; poslije ga raznose 
trgovci na sve k r ajeve.« 

SILA VODE 

i. 

•r; . » - , - . - - 

(' „ 

Zovu me: voda. Mogu da budem nevidljiva, 
tekuća i kruta. Sunčane zrake ugriju me, i ja se u 
neizmjerno malim (mjehurićima ishlapljujem ne¬ 
prestano u uzduh. Tu slobodno plivam ili me već hladan 
uzduh zgusne u maglu, ili odletim u zračne visine kao 
oblak. Ovdje se ohladim i pretvorim u kapljice te padam 
kao k iš a. Ako mi se kapljice u zraku smrznu, ukrutim se, 
i nazivaju me tučom. Zimi mi se mjehurići u uzduhu 
smrznu, te padam ispod neba u obliku lijepih bijelih zvjez¬ 
dica. Vele mi snijeg. 

Prodirem li u zemlju, rujem kroz nju i sastajem se s 
družicama u male vodenežilice. Tu u zemlji i pijesku 
ostavim svu svoju nečistoću i tako pročišćena i čista 
rastapam putem različne rude dok konačno ne iziđem iz 
zemlje kao izvor. Ako rastopim u sebi mnogo rude, tada 
poprimim od njih posebni okus, pa me ljudi zovu r u d n a ili 
mineralna voda (sumporna, željezna, jodna itd,), 
kao takova sam obično ljekovita. 

Kad pritisne ljuta zima, ukrutim se i postajem tvrda. 
Tada me zovu ledom. Za vedrih ljetnih noći sjedam po 
svoj prirodi u obliku malih srebrnih kapljica, onda sam 
rosa. No ako me zahvati jaka studen, skrutim se i poči- 
njam ljudima silnu štetu kao mraz. 

Kao more zalijevam tri četvrtine naše zemlje. U 
svojim dubinama brojim svu silu životinja i bilja, a na 
svojim leđima nosim najteža bremena svim plemenima 
svega svijeta. Ako se slijem u male kotline, vele mi j e- 
z e r o. Po koritima tečem iz vrela upotočić, potok 
ili rijeku. Nigdje nijesam bez posla. Natapam livade i 
polja da bolje rode, ili se uvučem pod zemlju da napojim 
žednu zemlju. 

Ako me kao tekućinu stisnu u ograđene prostore, posta¬ 
jem jaka i krećem mlinska kolesa, pile i tvornice. Ljudi su 

udesili strojeve kojima proizvode električnu silu. Ta će 
nadomjestiti snagu ljudskih ruku i radnju životinjskih sila. 
Ja proizvodim elektrinu, a ona vozi željeznice, rasvjetljuje 
tamu, kuha hranu, grije sobe i — sam Bog zna što će još 
da stvori! 

Čovjek je iznašao različne posude i kotlove u kojima 
me grije da uzavrem. Onda nastaje iz mene para. Tom se 
parom služe željeznice, parobrodi i mnoge tvornice. Tako 
sam ja različna. Svaki moj oblik daje mi posebne sile, 
koje upotrebljava razuman čovjek. 


II. 

Sve su te moje sile neznatne naprama drugoj snazi, 
kojom me je Stvoritelj obdario. Kad se ugrijem ili 
ohladim, onda se rastežem (najgušća sam kod 4 6 C). 
Tim svojim svojstvom pretvorila sam zemlju u raj, jer sam 
razdrobila kamenje i rude u sitnu plodnu zemlju. 

U gorama zalazim u pukotine gdje se često i smrz- 
nem. Kad se smrznem, treba mi više prostora. A 
gdje da ga nađem u uskim pukotinama? Načinila sam ga 
svojom vlastitom silom. Odrinula sam stijene te ih strmo¬ 
glavila duboko u dolinu, da su se razdrobile u bezbroj ko¬ 
madića. Tako sam razdirala i danas još trgam gorja i pe¬ 
ćine. Za nevremena nabujam i kao bujica nosim u doline 
smrvljeno gorsko kamenje. 

Rušenje je moja najveća sila. Već tisuće godina drobim 
mrtvu prirodu. U svojoj istrajnosti ja sam izgrizla gorje 
i gorske grebene, izrezala struje i korita, odvela jezera, 
izrovala ponore i spilje, poravnala poljane i nanosila 
plodne zemlje onamo gdje se stvorio bujan život bilja, 
životinja i ljudi. 

Moj dom je na zemlji, u zemlji i u uzduhu. Svakome ži¬ 
vome biću ja sam glavna sastojina. Bez mene nema života. 
Vjetrovi me nose po svoj zemlji, i kad mi se hoće, spustim 
se dolje, da osvježim i osnažim svu prirodu. 

III. 


Svi me zovu samo vodom. A znadete li tko sam i 
što sam? Znadete li iz čega sam? 

Čujte samo! Sastavljena sam iz dvaju plinova: v o- 
d i k a i kisika. Oba su slična uzduhu, prozirna su i bez 
boje, mirisa i okusa. Vodika ima dva dijela, a kisika j e- 
d a n dio. Vodik je četrnaest puta lakši od uzduha, 
zato obično pune njime zrakoplove kojima se čovjek lako 
diže u zračne visine. 

Kisik poznate, jer je potreban za gorenje. Sada pazite! 
Vodik je plin koji rado gori, a bez kisika nema ni govora o 
gorenju. 

Izgori li vodik i kisik, postane voda. Ta mno¬ 
žina vode važe upravo toliko koliko skupna težina obaju 
plinova. 

Zašto vam to tako podrobno pričam? Kad se nade na- 
učenjak, koji će znati na jeftin način iz vode vaditi kisik i vo¬ 
dik, nastade na zemlji novo doba. Neće više trebati sjeći šume 
za ogrjev, niti kopati ugljen. Život će imati posve drugo lice. 
I sam Bog znade, neću li još ja — voda — izvesti pomoću 
elektrike taj preokret u novi život. Onda će zauvijek utrnuti 
i moj čađavi neprijatelj oganj, koji je zajedno sa mnom za¬ 
sada »dobar sluga, ali zao gospodar«. 

ŠTA JE PRIPOVIJEDALA ŽIGICA? 

Iz neke seoske kućice sukljao na mahove crn, gust dim. 
Ispod krova lizao plamen koji je postajao svaki čas sve veći 
dok nije obuhvatio cijelu kuću. Sa sviju strana čuju se glasovi 
»Va-tra, va-tra!« Svijet se zgrnuo, i nastao metež, vika, 
buka, vriska i plač pogorelaca. 

U kutu na zemlji ležala žigica i mislila: »Malene smo, 
pa gle koliku je buku i nesreću prouzročila moja sestrica. 
Zar nijesmo znamenite? Ne palimo li mi svijeće i ne pretva¬ 
ramo li noć u dan? Ne užižemo li vatre da od nje ima čo¬ 
vjek dobra slugu? U zimi bi se bez nas smrzavao, a po noći 
bi kod zdravih očiju tumarao. Nijesmo mi sirote krive, ako 
zbog čovjekove neopreznosti i zloće od dobra sluge postane 
zao gospodar. 

Potekle smo neke od visoka jablana, neke od žilave 
vrbe, omorike i jele. Tada smo lijepo i bezbrižno živjele. 
Nesmiljeno su nas posjekli i odvezli u tvornicu. Tu su drvo 
parili vrućom vodenom parom, pilili i cijepali, u ovaka 
sitna drvca kakve smo danas. Tad nam vrhove premazaše 
upaljivom smjesom koja se sastoji od rastopljenoga sum¬ 
pora i nekih drugih tvari. Poslije toga zamočiće nam vr¬ 
hove u obojadisano keljivo i tako nam stvoriše glavice. 
Sada nas mogu paliti o svaki predmet. Imade i takovih, što 
se mogu upaliti samo o kutiju koja je sa strane premazana 
smjesom u kojoj ima fosfora. Fosfor je ruda žute boje, 
veoma otrovna, koja se na uzduhu upaljuje sama od sebe i 
zato je čuvaju pod vodom. Sumpor, čula sam u tvornici, 
kopaju iz zemlje i vade iz nekih ruda. Sumpora imade i u 
našoj domovini kod sela Radoboja u Hrv. Zagorju gdje ga 
je slučajno otkrio neki seljak prije više stotina godina. 

S u m p o r se iz tih ruda dobiva talenjem, te nije posve 
čist, jer je pomiješan sa zemljom. Zato ga ponovo griju dok 
se ne rastali i ne pretvori u sumpornu paru. Sumpornu paru 
vode cijevima u posebne hladne prostorije gdje se para 
uhvati po stijenama i pretvori u sitan prah, nazvan sum¬ 
porni cvijet, koji je lijepe žute boje. Ako je prostorija 

ugrijana, pretvaraju se sumporne pare u tekućinu koja se 
vodi u kalupe gdje se ohladi i dobije oblik šipke ili pločice. 

Jednom se u tvornici zapalio sumpor pa je gorio malim 
plavičastim plamenom i razvijao zagušljive pare. Od nje 
su svi radnici silno kašljali i brzo otvorili prozore da se pro¬ 
storija prozrači, jer bi sumporne pare zagušile sve ljude. 

Sumpornim cvijetom posipavaju grožđe i vinovu lozu 
da ubija sitne, škodljive gljivice, koje se pojavljuju na vino¬ 
voj lozi i bobicama groždja. Sumpornom parom uništavaju 
nevidljive klice različnih zaraznih bolesti, sumporišu burađ, 
bijele različne tkanine i slamnatu robu, jer sumporni plin uni¬ 
štava bilinske boje. U tvornici su radnici pripovijedali da se 
sumpor miješa s razdrobljenim drvenim ugljenom i 
jednom vrsti soli, salitrom, i tako se dobiva sitna pra¬ 
šina barut. Kažu da je ta prašina jako opasna, jer je 
lako upaljiva. U zatvorenom prostoru razvija veliku snagu, 
pa je stoga upotrebljavaju za punjenje pušaka i topova. Teško 
onome tko bi nas, žigice, upalio kraj baruta. Mi smo žigice 
veoma korisne, ali i veoma opasne našem pronalazaču, čo¬ 
vjeku, ako se ne zna nama služiti kako treba.« 

STARA GRADINA 


Sumrak je spustio svoju mrežu nad malenim pokrajin¬ 
skim gradićem. 

Sve se sklonilo. Nema žive duše po pustim drumo¬ 
vima. 

Zrake rasvijetljenih uličnih svjetiljaka prodiru kroz 
mrak te između granja i drveća slabo osvjetljuju osamljeni 
stari dvorac koji se smjestio uz lijepi perivoj na nisku bre¬ 
žuljku podno gore. 

Vjetar oblijeće oko te stare gradine i skida sa zidova 
žbuku i sve je više oštećuje. 

Žbuka se grčevito uhvatila cigle na gradini i 
skupi posljednju svoju snagu da bude jača od vjetra i da se 
održi na mjestu. U smrtnoj muci prošapne cigli: »Strašna je 

ta večer! Blago tebi! Ti si se lijepo smjestila u mome krilu 
gdje ti ne može nauditi ni zima ni vjetar, a ja sam jadnica 
štiteći tebe izvrgnuta kiši, snijegu, vjetru i zimi.« 

»Vjerujem ti«, reče cigla, »i mnogo sam ti zahvalna, jer 
si me često puta obranila od bure i nevremena. Znam da će 
i na mene doći red kad nestane tebe. No vjeruj mi da sam 
i ja u svome vijeku dosta pretrpjela.« 

»Pričaj mi svoju prošlost!« reče žbuka. 

Cigla počne: »Tužna je moja prošlost. Svoju sam mla¬ 
dost provodila na brežuljku iznad nekoga zagorskoga sela. 
Jednoga su dana došli neki strani ljudi i stadoše željeznim 
alatom skidati moje lijepo zeleno ruho. Izbaciše me iz bri¬ 
jega u neke male vagončiće i prevezoše u dvorište zgrade, 
koju su nazivali ciglanom. 

Bila sam crvenkastožute boje. Zvali su me ilovača. 
Radnici me stadoše polijevati vodom, miješati, gnjesti i iz 
mene izbacivati kamenčiće. 

Takvu razmekšanu metnuše me u kalupe u kojima sam 
dobila oblik kakav i danas imadem. No ni sada mene i moje 
sestre ne pustiše na miru. Metnuše nas na sunce. Tu je iz 
nas ishlapila i posljednja kap vode. Nakon nekoliko dana str- 
paše nas u neku veliku zatvorenu peć koja je bila strašno 
užarena. Kad vidješe da smo otvrdnule, izvadiše nas iz 
peći sasma pocrvenjele od silne vatre i prozvaše ciglom 
ili opekom. 

Poslije nas odvezoše pred ovu, danas već staru, gra¬ 
dinu. Tu nas zazidaše u tvoj zagrljaj u kojemu smo već ne¬ 
koliko desetaka godina zaboravljene.« 

»Mnogo je zla i preko mene prohujalo«, šapne žbuka. 
»Moj je zavičaj daleko tamo kod sinjega mora. Poput nepo¬ 
bjedivoga orijaša stoji tamo još i danas moj rod, sav od ka¬ 
mena vapnenca. I mramor, iz kojega su umjetnici 
kipari isklesali mnoge prekrasne spomenike i kipove koji 
rese palače, crkve, groblja, trgove i šetališta, moj je rod 
kojim se još i danas ponosim. 



25 . 


Jednoga dana dođoše 
radnici, stadoše razbijači 
kamen upravo tamo 
gdje sam se ja najugod¬ 
nije smjestila. Dovezoše 
nas do neke velike peći, 
koju su zvali k r e č a- 
n a. Naložiše veliku va¬ 
tru i pobacaše nas unu¬ 
tra. Držali su nas u toj 
peći gotovo dva dana i 
dvije noći. Iz nas izađe 
sva naša snaga u obliku 
nekoga plina. Kad nas 
izvadiše napolje, ostalo 
je još samo malo snage 
u meni. Sjećam se, da 
me je neki dječak gurnuo 
nogom, a ja sam se od- prerez peći za paljenje kreća 
mah raspala. 

Tada sam čula gdje je neki radnik rekao: »Trebalo 
bi to živo vapno gasiti!« i zbilja nas pobacaše u neku 
jamu i stadoše polijavati vodom. U vodi se tako ugrijem da 
je voda stala ključati. Ugasili i uništili su u meni i posljednji 
ostatak moje snage. Sad me više nijesu zvali živo, već 
ugaslo ili gašeno vapno. 

Iznemoglu dovezoše me kao i tebe ovamo. Tu me izmi¬ 
ješaše s vodom i pijeskom, i prozvaše žbukom. 
Metnuše me između vas da vas držim i štitim da od nevre¬ 
mena ne propadnete.« 

Uto se začuje iz temelja gradine promukli glas: »Mo¬ 
žete mirno — kao i dosad — počivati na mojim leđima.« 

Cigle prestrašeno upitaju: »Tko to govori?« 

Žbuka ih umiri: »Ne bojte se! To je rođak beton 
koji leži u temeljima gradine i sve nas drži. I on imade lijepu 
prošlostn.« 

»Tako je«, potvrdi beton. »Ja sam bio siroče. Zvali su 
me lapor. Postao sam od vapnenca i glinene a. 
Zavičaj mi je daleko odavle u Fruškoj Gori, kod Beočina. Već 
zarana otrgnuše od rođene grude. Baciše me s još nekom 
daljom rodicom s a d r o m u peć! Tu me nemilo spržiše. 
No ja ni glasa od sebe ne dadoh, jer sam bio naučan na ne¬ 
volju. 

Kad su vidjeli da mi ne mogu nauditi prženjem, met- 
nuše me među tvrde valjke i smrviše u sitan sivkasti prah. 
Ali pored svega ostadoh jači od čelika. Prozvaše me port- 
iandski cement. 

Tada me strpaše u vreće i natovariše u vozove. Putem 
se upoznah s nekim drugom koji je iste muke prepatio, samo 
je bio žućkastosive boje, a zvali su ga romanski ce¬ 
ment. 

Ovamo sam došao prije vas. Tu me polijevahu v o- 
d o m i miješahu s p i j e s k o m. Tada me baciše u duboko 
iskopane jame da budem temelj ovoj gradini. Da vas što 
jače držim i očuvam, uklopiše u mene na nekim mjestima 
željezne šipke. 

I eto vidite, držim vas sigurno već mnogo godina, a da 
ni meni ni vama, a ni čitavoj gradini, nije mogla nauditi ni 
voda ni vatra. 

Istina, mnogo smo prepatili, ali moramo biti veseli i 
ponosni, jer koristimo čovječanstvu. Kud bi čovjek smjestio 
sebe i svoju nejaku dječicu, da nema nas? Zato ne strahujte, 
ako nas vrijeme istroši; čovjek će se već radi svoje koristi 
pobrinuti, da nas popravi i pomladi, i sebe osigura od sva- 
Tce nepogode.« 



KOD LONČARA 

Radovan i Ljubica, vraćajući se iz škole, opaze skupinu 
djece pred kućom seoskog lončara. Radoznalo pristupiše k 
njima. 

Kroz otvoren pro¬ 
zor lončareve radi¬ 
onice opaze lončara. 

Sjedio je kraj 1 o n- 
čarskog kola 
koje je nogom okre¬ 
tao, a rukama je ta- 
njio zemlju koja se 
zajedno s koturom, 
okretala. U kutu je 
radio njegov po¬ 
moćnik. Polijevao 
zemlju vodom, mi¬ 
jesio je i gnječio. 

Kad je lončar svršio 
koju posudu, me¬ 
tnuo bi je na stranu, 
a pomoćnik bi mu 
dodavao novu zem¬ 
lju. 

»Kakva je to zemlja?« upita neka mala djevojčica 
lončara. 

»To je glina, vrst zemlje koja je, kao i sve ostale 
vrste zemlje, nastala raspadanjem kamenja. Raspale dijelove 
toga kamenja ispirala je voda i naslagala po dolinama. Tu je 
mi iskapamo za našu potrebu.« 

«Od gline se peku cigle i crijep«, rastumači neki mališ. 

»Jest. Ta je glina nečista, jer ima u sebi ponešto pi¬ 
jeska i drugih primjesa, a zovu je i 1 o v a č a. No mi lončari 
trebamo za pravljenje suda i peći lončarsku glinu, 
koja je čista, meka i pod prstima masna, da se može eto 
ovako mijesiti i tanjiti«, pokaže lončar na vrč koji je u taj 
čas pravio. 



LONČAREVA RADIONICA 

»U vatri se glina ne topi, već otvrdne kao kamen. Zato 
mi lončari posuđe sušimo, pa onda mećemo u peć da pot¬ 
puno stvrdne. Pečeno posuđe ocaklimo da se pokrije sta¬ 
klenim slojem koji ne propušta vode.« 

»Pravite li vi i tanjure i zdjele od porculana?« 
upita neki dječak. 

»Ne. Posuđe od porculana prave u tvornicama od 
porculanače«, odgovori lončar. 

»Što je to porculanača?« 

»I porculanača je glina. No ta je glina najfinija. Boje je 
čisto bijele. I ona se mijesi kao i lončarska glina, tek joj do- 
davaju nešto kremena, krede ili sadre.« 

Djeca su još neko vrijeme promatrala lončarev rad, 
a onda pozdrave lončara i otpute se u bučnom razgovoru 
kući. 


PRIČA 0 POSTANKU STAKLA 

Na jednom svom putu iskrcaše se Feničani (stari 
narod) na nekoj nenapučenoj obali. 

Na kopnu htjedoše kuhati jelo. Tlo bijaše doduše 
najljepšim pijeskom pokriveno, ali slučajno nije bilo kamenja 
na koje bi mogli postaviti kotao. Jedan od mornara donese 
par ovećih komada salitrena grumenja, koje se nalazilo na 
brodu, i postavi na nj kotao. Kad je već vatra neko vrijeme 
gorjela, opazi jedan mornar kako se salitra od vrućine ras¬ 
talila i pomiješala s pepelom i pijeskom. Kad su kotao od 
vatre odmakli, nađe jedan mornar u pepelu lijepu jasnu i 
prozirnu tvar. 

Bilo je to staklo. 

Iz te pripovijetke, koja doista zvuči kao priča, učimo 
poznavati sastavinu stakla. Pijesak bjelutak, vapne¬ 
nac, salitra i pepeo su glavne sastojine iz kojih 
dobivamo staklo. 


B j e 1 u t k a imade u prirodi veoma mnogo u različ- 
nim vrstama. 

Tekuća ga voda nosi sa sobom kao šljunak ili sitan 
pijesak. Izmiješan s vapnom i ilovačom sačinjava k a- 
m e n pješčanik. Taj upotrebljavaju kod gradnja, a 
prave od njega brusove. 

Najfiniji prozirni bjelutak zovemo gorsko staklo 
ili b i 1 j u r. Tvrdi i čisti bjelutak nazivamo kremenom. 
I kremena kao i vapna imade mnogo u našoj domovini. Krc- 
men nije samo mnogo tvrdi od vapnenca, već i od gvožđa. 
Zato se čestoput u noći, kad konji trče po kamenitoj cesti, 
vide iskre ispod konjskog kopita. 



U TVORNICI STAKLA 


Lijevo se vidi dio peći za talenje stakla; radnik vadi pomoću duvaljke 
nešto staklene mase. U sredini duva drugi radnik bocu a pomoćnik ruko¬ 
vodi dvodjelni kalup. U pozadini je peć za ohlađivanje. 

Bjelutak je glavna sastojina stakla. Bjelutak se samelje 
u prah kojemu pridodaju izvjestan dio vapnenca, sode i nekih 
kovinskih primjesa. Ta se mješavina u naročitim pe¬ 
ćima kod velike toplote pretvara u gustu crveno usijanu 
tekuću staklenu masu. Od te staklene mase prave 
staklo. 

Radnici zahvate 
oduljim gvoždenim 
cijevima, d u v a 1 j~ 
kama, nešto ra¬ 
stopljene staklene 
mase. Duvanjem 
kroz cijev načini se 






od staklene mase 
šupljina, kao kad 
djeca prave mjehur 
od sapunice. Da ta 
šupljina zadobije že¬ 
ljeni oblik, stavlja 
se u sadreni k a- 
1 u p. Kada je izra¬ 
đen oblik predmeta, 
skida se on s naro- 
GORNJA SLIKA prikazuje kako poste- udešenim ška- 

peno nastaje čaša , 

DONJA SLIKA pokazuje, kako postepeno Lama S duvaljke i 

nastaje oveći valjak, koji se kasnije po Stavlja U DOSebnU 

dužini razreže i izravna u ploču ... , ^ , , 

pec gdje se polagano ohlađu- 
je. Kad ;je predmet ohlađen, 
dolazi u radionicu gdje se 
brusi i gladi. 

Staklo za prozore izrađuje 
se također duvanjem. Najprije 
nastane dug zatvoren valjak. 
Taj se na oba kraja prereže, a 
zatim uzduž raspori, i na to¬ 
plini pomoću željeznoga gla¬ 
dila izravna u ploču. 

Debele staklene ploče za 
zrcala i izloge prave na 
pločastim kalupima u 
obliku stola s uzvišenim ru¬ 
bom. Na njima se staklena 
masa pomoću željeznog valjka 
izvalja u ploču. Staklo je bez¬ 
bojno, a želi li se dobiti boja- 
disano staklo, dodaju se staklenoj masi različite kovinske 
primjese. 



BRUŠENJE STAKLA 
















ZIMA 

Zima se razbjesnila i odluči uništiti sve živo. Naj¬ 
prije pošalje hladan vjetar koji uništi male biljčice i 
istrga lišće s drveća i raznese ga na sve strane, tako da je 
ostalo golo. Zima je mislila da je svršila s biljčicama i dr- 
većem. 

No bilje je mirovalo, jer je znalo da se zima prevarila. 
Nijesu biljke čekale zimu skrštenih ruku, već su marljivo ra¬ 
dile da ih zima ne zatekne nepripravne. Sitnije bilje sakrilo 
je svoje stabljike pod zemlju, ili je preko ljeta stvorilo mno¬ 
go sjemenaka da bar u potomstvu doživi novo proljeće. Pu¬ 
poljci su na drveću izvana omotani kožnatim ljuskama, ili 
namazani smolom i tako zaštićeni od nepogode. 

Neko je drveće spremilo cvjetne pupove i male cvjetne 
rese, pa samo čeka da ode nemila zima i da grane pro¬ 
ljetno sunce. 

Zimzeleno je drveće zamotalo svoje uske iglice u 
čvrstu kožu da prkosi i najljućoj zimi. 

Ljuta zima pokrije snijegom polja, zamete livade i 
šume. Šalje mraz za mrazom. Leden vjetar nemilo bije. 
Hoće da cio svijet prozebe. Smrznuše se potoci, bare i ri¬ 
jeke, čak se i vodena para u zraku smrznula u inje. Gvozdeni 
obruči na zaboravljenom čabru u dvorištu prsnuše, jer se 
voda u njemu smrznula. 

U šupljinama i rupama kamenja i ruda smrznula se 
voda. Led se širi te razbija i ruši kamenite stijene koje se 
raspadaju u sitnije grumenje. 

Sve više bjesni zima, jer se čovjek ne boji. Naložio 
peć i u toploj sobi pripovijeda djeci lijepe pripovijetke i pr¬ 
kosi zimi. Zdrava i vesela djeca izlaze napolje, sanjkaju se, 
kližu, nabacuju snijegom i prave snjegovića, a razljućena 
zima štipa ih za uha, lice i nos. Neustrašiva djeca i dalje se 
smiju i zabavljaju. Grudom snijega nataru lica i prstiće da 
im se užare i ugriju kao oganj, te prkose ljutoj zimi. 

Uvidjela zima da ne može uništiti sve živo, i da je život 
jači od njene studeni, pa se ljutita povrati odakle je i 
došla, da do godine dođe pomlađenom snagom i otpočne 
opet svoj posao. 

ŽIVOTINJE ZIMI 


Nastala stroga zima. Snijeg pokrio sav kraj. U polju i 
u šumi sve je mirno, sve pusto. 

Gdje su one bezbrojne životinje koje nas razvese- 
ijuju za ljetnih dana? Bez njih je sva priroda mrtva; sve je 
tiho, tek ledena bura vije! 

Ptice selice otseliše se od nas pod toplije nebo južnih 
krajeva; a ostale životinje, koje mogu odoljeti ljutoj zimi 
i gladi, većim se dijelom posakriše. 

Ima životinjica koje pred zimu iznesu svoja jajašca na 
golo granje drveća, a da se dalje ne brinu za njih. Po voć¬ 
kama, na lipovim, grabrovim, bukovim i orahovim pupolj¬ 
cima nalazimo sitna jajašca leptirića, iz kojih se izlegu gu¬ 
sjenice. Mnogi leptiri zimuju kao gusjenice, a neki se pred 
zimu zakukulje u čvrste čahurice. 

Pogledajte osu! Kad usne svoj zimski san, ukoči se u 
pukotinu među korom te izgleda kao mrtva. A čim grane 
toplo sunašce, probudi se i opet oživi. Isto je tako s bumba¬ 
rom i sa stršljenom. 



Za pčele znamo da cijelo ljeto neumorno rade, pa zi¬ 
muju zajedno uživajući plod svoga truda. 

Mravi prezime u svojim podzemnim stanovima koje 
urede poput razumnih stvorova. U mahovini i u suhu lišću 
spavaju zimski san svakojaki kukci, pauci i različite ličinke. 

Pa i domaće muhe spavaju zimi. Već se u jesen opaža 
kako su lijene i pospane. Koje ne poginu zavuku se u staje i 
stanove i tu u pukotinama mirno spavaju i čekaju na toplo 
pramaljeće. 

Puževi se zavuku u kakav zakutak ili se zakopaju, iz 
tijela izlučuju neku bjelkastu tekućinu koja se na uzduhu 
skruti i pretvori u vapnenastu stijenku. Na taj način zatvore 
otvor svoje kućice vapnenim pokrovcem. A kad opet grane 
toplo sunce, razbiju pokrov kuće i izađu na bijeli dan da se 
nakon dugotrajna posta opet napasu. 

Ribe ostaju zimi većinom čvrste i bistre kao i ljeti, tek 
se nekoje zavuku u blato da im bude toplije. 

Žabe se zavuku zimi u mulj ili u blato i tu spavaju. Ta¬ 
ko ostaju cijele zime da ne jedu, a gotvo ni ne dišu. Kako 
zmije, tako i gušterice potraže duboke jame, da ne može do 
njih nemili mraz, te se smotaju u čvrsto klupko da im bude 
toplije. 

Ptice ne prespavaju zime. Nekoje od njih prezimuju u 
blizini naših stanova, a one, koje se hrane bubama i sitnim 
životinjicama, putuju odmah u južne krajeve, jer bi ovdje 
uginule od gladi i studeni. 

One, koje se hrane zrnatom hranom, ostaju kod nas, ti 
koje se hrane različitim kukcima, bubama, žabama odlaze 
u toplije krajeve na jug gdje nađu obilne hrane. 

Pitaće netko da li i sisavci prespavaju zimu? — Pre¬ 
spava: jazavac, jež, hrčak, šišmiš, puh i medvejd. Njihov 
je ležaj podzemna jama pod korijenjem drveća, ili u šupljini 
kojega stabla, ili pak u ruševini kakove zgrade, pustim 
ogradama itd. Na svom logu leži četveronožac sav savijen 
u klupko, glavu je podvio među prednje noge, a stražnje 
noge i rep podvukao pod sebe. Svi se ti sisavci u jesen ugoje 


Prijatelji prirode 

tako da im je tijelo obavijeno debelom naslagom sala. To 
ih salo zaštićuje od hladnoće, a troše ga pomalo namjesto 
hrane. Kad se takav pospanac s proljeća digne iz svog le¬ 
žišta, tada je mršav: sama kost i koža. 

Jež se zaruje u zemlju, ništa ne osjeća i nerado se 

miče. 

Hrčak, poznata izjelica, proždrljiv je i zimi. Preko ljeta 
je nanio u svoj stan svu silu hrane pa sada jede i jede dok 
ga san ne svlada. To biva samo za najhladnijih dana. Katšto 
se probudi da se najede, i opet zaspi... 

Jazavac se probudi zimi tek da žeđu ugasi. 

Šišmiši ili slijepi miševi ne puštaju svojih običajnih sta¬ 
nova. Pod krovovima, na tavanu, na zvonicima ili u starim 
ruševinama objese se naglavce na stražnje noge, smotaju se 
letnicom i omamljeni obumru kao da je tko cijelu njihovu 
družbu otrovao. 

Drugi sisavci, koji ne spavaju zimski san, dobivaju 
gušću, finiju i topliju dlaku koja ih zaštićuje od ljute zime. 
Neki se od njih kao: krt, voluharica i lasica zavuku u zemlju 
te izlaze još rjeđe napolje nego ljeti. Kroz to vrijeme oživ- 
ljuju zimsku prirodu oprezni zec, umiljata srna, pa lisica, 
vepar, vuk, krvožedni tvor i kuna. I njima je život zimi ja¬ 
dan, pa napuštaju svoj zaklon samo onda kad ih glad mori. 

BOLESTAN DJEČAK 


Pripovijest se događe ui sobi 
nekoga dječaka. 

Soba ne bijaše osobito velika. 
U njoj se nalazio krevet, stol, dvije 
stolice i ormarić u kojem je bila 
spremljena dječakova rubenina. Na ormariću je stajala po¬ 
lica s dječakovim knjigama. Stara svjetiljka i kavez s kana¬ 
rincem upotpunili su namještaj te sobe. 

Taj je dječak bio bolestan i ležao je u krevetu. Već du¬ 
lje vremena nije išao u školu, a kako se činilo, nije bilo baš 
puno nade da će tako skoro ustati. 

Njegova majka ude u sobu. Donijela je u lončiću veliku 
prekrasnu crvenu pelargoniju. 

»Zar nije lijepa?« upita ona. »Kupila sam je na trgu. 
Neka ti priča o skorom dolasku proljeća. Tada se sve raspu- 
pava i prelistava, a svi mali dječaci ozdravljuju.« 

Poslije podne došao je liječnik. 

Sio je na rub kreveta te pregledavao i ispitivao dje¬ 
čaka. 

»Ide već na bolje«, primijetio je liječnik. 

Uveče je dječak ležao zaklopljenih očiju. Tada najed¬ 
nom začuje neki glas: 

»Ah, da barem noć proživim.« 

Dječak uzdigne glavu s jastuka i ogleda se oko sebe. 

U sobi ne bijaše nikoga. A ipak je bio uvjeren da je čuo 
nekoga govoriti. Nato se opet javi onaj glas: 

»Ah, da barem noć proživim.« 

Dječak prihvati zvono na stoliću do kreveta i počne 
kao mahnit da zvoni. 

U času stajala je njegova majka pokraj njegova kre¬ 
veta. 

»Što ti je, drago dijete?« upita ona. 

»Majko ... Ja se bojim, netko ovdje govori.« 

»Tu nema nikoga«, reče ona i pogladi ga po znojnom 
čelu. »To je samo vrućica. Ili si možda sanjao.« 

Neko vrijeme ostala je uz njega i govorila mu blage ri¬ 
ječi dok se nije uvjerila da se primirio. Nato odvrne jače 
svjetiljku, za slučaj, da ga opet strah uhvati, te ode. 

Opet se začuje neki glas. 

»Dobro, da je otišla«, reče, »jer bih se morao još i za 
nju skrbiti. I još je svjetiljku jače odvrnula. Da je radije otvo¬ 
rila prozor.« 

»Tko to govori?« poviče dječak drhtavim glasom. 
»Neka kaže, jer inače ću zvoniti, te će doći otac s velikim 
štapom!« 

»To ne bi bilo baš lijepo, da dođe«, reče glas. 

»I onako nas je ovdje već previše. Ako ipak dođe. tada 
ga umoli, da malo otvori prozor.« 

»Tko si ti?« upita dječak »Ja se tebe bojim. I ne mogu 
da te vidim.« 

»Mene nije nitko nikada ugledao. Ja sam nevidljiv. Ja 
sam uzdu h.« 

»Što si ti?« oglasi se neki mnogo dublji glas. »Zar si ti 
uzduh? Ti govoriš nesmisao.« 

Dječak je od straha sklopio ruke i nepomično ležao. 

»Ne brini se, moj dječače, što on to govori«, reče opet 
prvi glas. »Moje je ime kisik, i ja sam najvažniji dio uz- 
duha! i jedini dio koji možeš upotrebljavat. Ja sam nevid¬ 
ljiv plin, bez boje i mirisa.« 

»Vejtrogonja, hvastavče«, upadne drugi glas. »Slušaj, 
moj dragi mladiću! Ja se zovem dušik. I ja sam nevidljiv 
plin bez boje i mirisa i sačinjavam četiri petine uzduha. Ki¬ 
sika je samo jedna petina u uzduhu. Sada ga nema ovdje ni 
jedne petine, a do sutra sasma će izginuti.« 

»Toga se upravo i bojim«, poviče kisik. »Kakav je 
stvor taj dušik, možeš već iz njegova imena saznati. Da je 
on sam u sobi, on bi te jednostavno ugušio.« 

»Kako možeš dječaku takova šta- tumačiti!« ljutio se 
dušik. »Ta on uopće ne može živjeti bez mene. On me prima 

u svemu, što jede i pije. Svaki njegov zalogaj, što ga meće 
u usta. pun je dušika.« 

»Iz uzduha te on zasigurno ne prima«, reče kisik. »I 
ako nema mene, onda ga ti udušiš. Ako je pametan, zvoniće 
svojoj majci i umoliće je da otvori prozor. Noć je duga, a 
ovdje ima više bića koja trebaju kisika.« 

»A tko je još ovdje u sobi?« upita dječak. 

»Pelargonija, kanarinac i svjetiljka«, odgovori kisik. 

»Ne razumijem ni jedne riječi od svega toga i vrlo se 
bojim.« 

»Nema dosta dušika u tebi«, pouči ga dušik, »zato i 
jesi takva kukavica.« 

»Kad sam zdrav, ne bojim se nikoga«, poviče dječak. 
»Ali vas ne vidim, zato vas se bojim.« 

»Kao vidljiv stvor poznat sam samo naučenjacima«, 
reče kisik. »Ali slušaj: imaš li džepni nožić?« 

»Kako ne bih imao«, reče dječak, »imam prekrasan no¬ 
žić sa četiri oštrice.« 

»Zar nije jedna oštrica rđava?« upita kisik. 

»Jesi li poludio?« reče dječak. »Zar ti misliš da ja tako 
slabo marim za svoj nožić. Mirko, moj veseli drug, ima uvi¬ 
jek zarđali nožić.« 

»Ja ga ne poznam«, nastavi kisik. »Ali znaj, ona rđa 
na Mirkovu nožiću, to sam ja.« 

»Onda ti nijesi uzduh«, upadne dječak. »Rđa nastane 
od vode.« 

»Sasma ispravno«, potvrdi kisik. »Ali ja se nalazim i u 
vodi. A kada dođe voda do željeza, tada se spojim sa želje¬ 
zom i postanem rđa.« 

»Kaži radije otvoreno šta ti od željeza učiniš«, upadne 
mu u riječ dušik. »Ti ga izgoriš i uništiš. Ti zakisiš slatko 
mlijeko i slatka pića. Ti uništuješ i dječaka. Uništujući nožić 
postaješ rđom, a uništujući dječaka pretvaraš se u u g 1 j i č- 
nu kiselinu... Hej ... pst, ugljična kiselino, jesi li 
ovdje?« 

»O da«, zašapće neki treći glas. »Ja sam uvijek tamo 
gdje ljudi i životinje dišu i gdje nešto izgara i trune. Zaista 
mi već dugo nije bilo tako dobro kao noćas. Teža sam od ki- 

sika i dušika, pa se zadržavam nisko pri tlu. Osjećam da 
postajem sve deblja i deblja.« 

»Svakako«, odgovori kisik. »I ako je dječak pametan, 
odmah će zvoniti da se otvori prozor, drukčije će se svje¬ 
tiljka ugasnuti, a on i kanarinac će se udušiti.« 

Dječak pograbi zvonce i počne grozničavo zvoniti. 

Majka uniđe i prestraši se kad ugleda upaljeno lice i 
sjajne oči svoga sina. 

»Majko, majko«, reče on. »Ovdje ih je vrlo mnogo, 
majko . . . pazi samo na moj nožić da mi ne zarđa . .. zar 
ne da hoćeš, majko?« 

»Svakako ću paziti.« 

»Lijepo te molim da otvoriš prozor. Bojim se da neću 
moći preživjeti.« 

Majka sa čuđenjem potrese glavom. Ali ga umiri i 
umota u pokrivalo. Vidjela je da bunca i da je u vrućici. 
Na to se pojavi otac na vratima. 

»Oče«, poviče dječak. »Otvori brzo prozor, jer će ne¬ 
stati kisika. Ovdje ima previše dušika, a ima i ugljične kise¬ 
line.« 

»On bunca o nečemu što je u školi čuo«, reče otac. 

Još jednoć umolio je dječak da otvore prozor. 

Nato zašuti on kao i prije, a roditelji odoše tiho na pr¬ 
stima. 

»Kisiče«, upita malo zatim dječak, »jesi li ovdje?« 

»Naravno«, odgovori kisik. »Da nema mene, bilo bi zlo 
s tobom i s drugima.« 

»Zar je i dušik ovdje?« upita dječak. 

»Svakako«, odgovori dušik. 

»I ugljična kiselina?« ispitivaše on. 

»O meni nije vrijedno ni govoriti«, reče ugljična kise¬ 
lina. »Ja sam odviše neznatna.« 

»Ali si opasnija od dušika«, primijeti kisik. »To moram 
priznati, premda si moje dijete. Samo da se naskoro razdani. 
Kad se ukaže sunce, upiće pelargonija toliko ugljične kise¬ 
line koliko bude najviše mogla.« 

Najednoć se kanarinac probudi. Poskoči tri puta s 
priječke na priječku i reče: 

»Držim da je noćas uzduh u ovoj sobi vrlo loš.« 

Nenadano lizne svjetiljka ognjenim jezikom i reče: 

»Jest, samo se čudim da dječak nije još ništa opazio. 
Ja gorim samo s po plamena.« 

»Jest, to je baš ta nesreća«, reče kisik. 

»Tko si ti?« upita svjetiljka, »ja te ne vidim.« 

»Ja sam uzduh.« 

»Ako je tako«, zamišljeno primijeti svjetiljka »tada si 
za mene isto tako važan kao petrolej, stijenj i žigice.« 

»On laže«, upadne dušik. »Ja sam uzduh. Ime mi je 
dušik.« 

»Kome da sad vjerujem?« upita svjetiljka. »Ovaj, koji 
je posljednji govorio, ima ružno ime; i teško je zamisliti da 
ga mogu upotrebljavati.« 

»I ne možeš«, razjasni kisik. »Gubiš samo vrijeme tvo¬ 
jim brbljanjem. Nastaće veliko zlo, jer se ovdje svakim ča¬ 
som stvara sve više ugljične kiseline, a ona je još mnogo 
opasnija od dušika.« 

»Posve ispravno«, reče dušik. »Ali kisik neće priznati 
da on sam stvara ugljičnu kiselinu kao i svjetiljka, pelargo- 
nija, pa i dječak.« 

»To i činim«, reče kisik. »Ja uzrokujem da svjetiljka 
gori i da ostali dišu. Ako mene nema, oni uginu; a ogavna 
ugljična kiselina pripada isto tako njima kao i meni.« 

»Zašto me nazivlješ ogavnom?« upita ugljična kiselina. 
»Ja imadem na svijetu isto tako svoju zadaću kao i ti. Pitaj 
samo pelargoniju! Ona me upija cijeli dan iz uzduha. Ona 
ne može biti bez mene. Od rana jutra pa do kasne noći upi¬ 
jaš me neprestano. A to isto radi sve zeleno bilje ovoga svi¬ 
jeta. Kao bezumne upijaju ugljičnu kiselinu, a izdišu. kisik. 
Zato i jest danju tako svjež uzduh u šumi.« 

»Uzduh postaje teži i lošiji. Tinjam. Ugasnuću se<-, 
jadikovala je svjetiljka. 

»Još ne«, upadne kisik. »Ali doskora će se to dogoditi. 
Soba je premalena. Što više bića mene troši, to me brže i 
potroše. Zato ne preostaje ništa drugo nego da se otvori 
prozor. Napolju ima dosta kisika, a ovdje ga je još vrlo 
malo, a kad se taj potroši, vi ćete se svi udušiti.« 

»Ako se dječak uduši, onda je izgubljen. A isto tako je 
s pelargonijom i s kanarincem. Svjetiljku mogu opet zapaliti, 
ali kad nema kome da svijetli, onda je ni ne treba.« 

Uzduh je u sobi bivao sve teži. 

»Što se to događa s nama?« upita dječak. 

»Sada se dušimo«, reče kisik. 

»Paf, paf«, zadahta svjetiljka. 

»Pip«, zatuži kanarinac. 

Tankim bosim nožicama stupi dječak drhćući na pod 
Jednom se rukom prihvatio stola, drugom se čvrsto držao 
kreveta ... onda opet stolca... pa ormara... i već je sta¬ 
jao tamo kod prozora. 

Ali nikako nije mogao da otvori. Kušao je i od sla¬ 
bosti je već klonuo. 

Tada udari stisnutim šakama po prozoru. 

Cuo je kako staklo sa zveketom pada na dvorište i 
ugleda krv na svojim rukama. Ali nikada nije saznao kako 
je dospio u krevet. 

»To je ipak valjan dječak«, reče kisik. 

»Vidi se da je dušika u njemu«, hvastao se dušik. 

Nastalo je jutro. Dječak je mirno i čvrsto spavao dr¬ 
žeći tanke ručice pred sobom na pokrivaču. 

Majka se silno prepala kad je opazila razbijen prozor, 
a ruke svoga dječaka krvave. 

»Za osam dana biće posve zdrav«, reče liječnik 
drugi dan nakon pregledavanja. 

Tako je i bilo. 

Ali dječak nije nikada nikomu pripovijedao što je one 
noći doživio. No u školi dobio je iz prirodnih nauka-naj¬ 
bolju ocjenu. 



KAKO JE BAKICA LOŽILA PEĆ 

Ove sam se zime često zavadio s bakicom radi peći. Ja 
sam tvrdio da će biti toplije u sobi, ako se soba ne zrači 
prije loženja, a ona je tvrdila obrnuto. Nijesam mogao da 
vjerujem u to, a ipak je ona imala pravo. 

»Ako prije prozračite sobu«, rekao sam, »zađe u nju 
više hladna uzduha, zato se i kasnije ugrije, te se potroši 
mnogo više goriva.« 

»Varaš se«, reče ona, »pokvaren uzduh prima teže to¬ 
plinu nego čist. To sam ti već dokazala kad smo naložili 
u onoj neprozračenoj sobi. Opazio si da se prozračena soba 
brže ugrijala. Ako je trebalo manje vremena ložiti da bude 
soba topla, naravno da se potrošilo i manje drva, zar ne?« 

Na to nijesam ni pomišljao. I tako me je opet pobila. 

Onda nijesam više dosađivao svojoj bakici svojom mu¬ 
drosti, jer sam uvidio da joj nijesam ni u čem dorasao. 

Svake je’ jeseni sama omazala peći. Tvrdila je, dašto 
ispravno, da kroz pukotine struje u sobu plinovi. To sam 
vjerovao, premda mi se sviđalo kad se s večeri viđao pla¬ 
men kroz one male pukotine. 

Često sam htio da izvadim iz peći ugljena, no ona to 
nije dopustila. Rekla je da suviše prašim. Svaki je dan bri¬ 
sala po pećima i cijevima prašinu i tvrdila da taj prah s 
ugrijane peći razvija škodljive plinove. Toga dudoše nijesam 
razumio, ali sam joj povjerovao već zato, jer se i meni svi¬ 
đala očišćena peć većma negoli prašna. 

Ja sam se čudio odakle to sve znade naša bakica. Sada 
mi je jasno da ju je mnogogodišnje iskustvo naučilo koje¬ 
čemu. 

Ako je htjela ponovo naložiti u peći, gurala je žeravicu 
natrag i pred nju stavila drva. Pri tom me je poučila: »Drvo 
se grijanjem najprije suši, tj. iz njega se isparuje voda. 
Jednako se grijanjem iz drva tjera neki plin koji se u to¬ 
plini pretvara u plamen. Taj se plin zove rasvjetni 
n 1 i n, a izgara svijetlim plamenom. Isto je tako i s kame- 

nim ugljenom. Iz drvenog je ugljena rasvjetni plin već prije 
istjeran, pa stoga drveni ugalj ne gori plamenom, već samo 
tinja. 

Cim se uzduh nad vatrom 
ugrije, on se rastegne i bude mu 
tijesno u peći pa izlazi kroz dim¬ 
njak napolje. Dimi jest zapravo 
ugrijani uzduh, koji se crni od 
sitnih čestica uglja, a 
imade u njemu i vodene pa- 
r e. Novi pak uzduh ulazi u peć 
ozdo kroz donja vratašca. To kre¬ 
tanje ili strujanje u peći zovemo 
promahom. Ako donja vra¬ 
tašca zatvorimo, tada nema vatra 
dosta uzduha pa će loše gorjeti ili 
se udušiti. Ako u peći loše gon, 
razvija se plin koji se zove 
u g 1 j i k o v k i s. Ugljikov kis 
gori modrikastim plamenom te se 
izgaranjem pretvara u ugljičnu kiselinu koja 
izlazi s dimom napolje. 

Kad u peći nema dovoljno topline i dobre promahe, ne 
može ugljikov kis izgorjeti niti izaći kroz dimnjak, već izlazi 
u sobu. Tada se može dogoditi zlo, jer je ugljkov plin 
otrovan i prouzrokuje kod čovjeka vrtoglavicu, glavo¬ 
bolju, nesvjesticu, a i smrt. Mnogi su već tako stradali, jer 
su udisali ugljikov kis sjedeći u zatvorenoj sobi nad ognji¬ 
štem u kojemu je tinjala žeravica.« 



PREREZ PEĆI V vatra; 

S strujanje toplog uzduha; 
D dimnjak; P pepeo 


* 

Bakica mi je govorila da se ne valja samo starati oko 
gorenja u peći, već i oko toga, da se toplina što bolje i što 
dulje sačuva u sobi. 

Gvozdena se peć brzo ugrije, ali se brzo ohladi. 
Gvožđe nazivamo dobrim vodičem topline. 
Dobri su vodiči i sve druge kovine (zlato, željezo itd.), jer 

ove brzo toplinu primaju, ali i brzo puštaju. Mnogo dulje 
ćemo čekati dok se ugrije zemljana peć, jer kroz tu gradu 
toplina slabo prolazi. Zemlja, drvo, staklo, pamuk, vuna i 
uzduh sporo se griju, ali sporo i ohlade, pa kažemo da su 
to loši vodiči topline. 

STRUJANJE UGRIJANOGA I HLADNOG UZDUHA 

Stoga je za čuvanje topline u sobi zemljama- peć bolja 
od gvozdene. Isto tako čuvaju toplinu u sobi zidovi, drveni 
pod, vuneni ćilimi na podu i zidovima. Nadalje dvostruki 
prozori, dvostruka vrata, jer uzduh, koji je među njima, 
teže propušta toplinu negoli staklo i drvo. 

KAKO SE MJERI TOPLOTA 


Udu u školu dva dječaka: jedan zdrav, jedar i rumen, 
a drugi suhonjav i blijed. 

»Jao, kako je studeno!« protuži suhonjavi. 

»O kakovoj studeni govoriš!« odgovori mu u čudu 
onaj zdravi i rumeni. »Ta i suviše je toplo. Jedva čekam da 
skinem kabanicu sa sebe.« 

Sad sudite je li u toj školi studeno ili toplo! Bojim se 
da su nećete složiti, kao ni ova dvojica. Neki će reći da je 
toplo, a neki da je studeno. Teško će biti toplo tu u sobi tako 
udesiti, da bude svakome po volji. Ali tko će to pogoditi da 
baš tako udesi toplotu, da ne bude ni veća ni manja, već 
upravo tako da bude dobro za zdravlje. To se dakako ne 
može pogoditi, ali se može izmjeriti. 

»Izmjeriti!« pitaš u čudu. »Kako će se toplota mjeriti?« 

Metrom ni litrom nikada. Ali je zato možemo mjeriti 
spravom koja se zove toplomjer ili termome¬ 
tar. 

Razmotrimo tu spravu. Uz drvenu ili mjedenu pločicu 
pričvršćena je tanka staklena cjevčica koja je na donjem 
kraju proširena u kuglicu, a na vrhu je tvo- 
rena. U njoj je živa, a osim nje nema ništa, 
pa ni uzduha. 

Živa je kovina koja je u običnoj toploti 
tekućem stanju. Dobiva, se iz rumenice u 
kojoj je spojena sa sumporom. Rumenice 
imade kod nas nešto u Tršću u Gorskom 
Kotaru i kod Avale u Srbiji, a najviše se 
kopa kod slovenskog gradića Idrije, koji 
sada pripada Italiji. Ima je i u Bosni kod 
Kreševa. Živa je od vode 13% puta teža. Na 
uzduhu se brzo pretvara u paru, koja je vrlo 
škodljiva ljudima, životinjama i bilju. U živi 
se rastapaju kovine, kao: zlato, srebro, ba¬ 
kar itd. Te se rastopine zovu živini 
amalgami. 

Budući da je živa vrlo osjetljiva na to¬ 
plinu i hladnoću, pune njom toplomjere. Ta¬ 
blica, uz koju je cjevčica pričvršćena, razdi¬ 
jeljena je crtama na malene dijelove, s t u p- 
n j e v e, koji su obilježeni brojevima. Kad 
je toplije, živa se rasteže i u cijevi pomalo 
diže, a kad je studenije, živa se steže i u 
cjevčici pomalo pada. 

Na daščici toplomjera zabilježena je 
dosta nisko dolje ništica (0), a ozgo pri vrhu 
brojka 100. Razmak između 0 i 100 podije¬ 
ljen je crticama na 100 jednakih dijelova ih 
stupnjeva (°), a takvi su stupnjevi i ispod 
toplomjer ILI ništice. 

TERMOMETAR c . . 

Sigurno ces pitati kako se odredi mjesto 

gdje se imade zabilježiti 0 i mjesto zabilježeno sa 100. 

Da uzmemo ma koji toplomjer bez ikakovih stupnjeva 

i da mu metnemo kuglicu u posudu gdje se led topi, živa bi 

se stegnula i stajala nepomično na jednoj točki dogod se 
sav led ne otopi. Ta je točka kod toplomjera zabilježena 
ništicom, a zove se 1 e d i š t e. Bude li studenije, tada živa 
pada još niže. 

Da kuglicu toplomjera nadenesemo sasvim blizu nad 
vodu koja kipi ili vrije, živa bi se digla visoko i ostala na 
jednoj točki. Ta se točka zove v r e 1 i š t e. 

Razmak među ledištem i vrelištem razdijelio je Celzije* 
na 100, a Reomir na 80 jednakih dijelova ili stupnjeva. 
Obično su na jednoj strani ljestvice stupnjevi Celzijevi, a na 
drugoj Reomirovi, pa su početna slova C i R zabilježena na 
vrhu ljestvice. 

Iznad ledišta bilježe se stupnjevi ovako +°, a ispod 
njega ovako —°. Dakle + 20° R. znači 20 stupnjeva Reomi- 
rovih iznad ništice, — 7° C znači sedam stupnjeva Celzijevih 
ispod ništice. 

Pa treba li mjeriti toplotu? 

Dabome da treba. Mnogi je bolesnik već izgubio život, 
što nijesu pazili kolika je toplota u sobi. Gdjekoji je bolesnik 
u tom vrlo osjetljiv. U sobi ne smije biti pretopio ni prestu- 
deno. Liječnici znaju i kažu koliko topline kome treba. 
Njegovi objese toplomjer u sobi i po njemu udešavaju to¬ 
plotu. Za zdrava je čovjeka najbolje + 18" C. 

Posebno udešenim malim toplomjerima mjeri se to¬ 
plota ljudskog tijela, a to je veoma važno osobito onda, kad 
je čovjek bolestan. Toplomjerom se mjeri i toplota vode za 
kupanje. Vrtlar mjeri toplotu u svom cvjetnjaku. I kod mno¬ 
gih zanata, osobito pak u tvornicama na strojeve, u kojima 
se loži vatra, treba toplomjer. 

Imade toplomjera koji su napunjeni obojadisanim al¬ 
koholom namjesto žive koja se na studeni od — 39° C 
smrzne. U Americi i Engleskoj ponajviše upotrebljavaju to¬ 
plomjer koji je udesio Fahrenheit (Farenhajt) tako da je le- 
dište kod 32°, a vrelište kod 212". 

* Znameniti naučenjaci francuski prirodoslovac Reomir i Šveđanin 
Celzije živjeli su u 18 . vijeku. 

ŠTO PRIPOVIJEDA KAMENI UGLJEN 

Dugo, veoma dugo, možda stotinu tisuća godina po¬ 
čivao sam duboko u tamnome krilu majke zemlje. Najedan¬ 
put me probudi žestok potres. Žuljave ruke stara rudara 

zgrabiše me i baciše u nekakav 
stroj koje me dignu uvis. Za 
čas ugledah svijetlo Božje. 
Obazreh se na sve strane. 
Jedva prepoznah zemlju, jer 
se sasvim promijenila od ono¬ 
ga dana kad sam je posljednji 
put vidio. Sve mi se pričini 
novo i tuđe. 

Poslije nekoliko dana vo¬ 
zili su me u nekakovu zgradu 
izvan grada. Na njoj je stajao 
natpis: P 1 i n a r n i c a. Ra- 
stukoše me na komadiće i za- 
tvoriše u željezni valjak. Do¬ 
skora osjetih da mi je u valjku 
sve toplije. Toplina je nepre¬ 
stano rasla. Dodijao mi je žar 
usijana valjka i odlučih da pobjegnem. Prometnuo sam se u 
plin i združio se s dva druga plina, koji se zovu vodik i 
kisik u ugljikovodik i ugljikov kisik, te 
postadoh rasvjetni plin. Bježali smo dok nijesmo stigli u 
prostorije gdje su nas i očekivali. Zbog toga su nas kupali i 
čistili da lijepo svijetlimo. Onda nas povedoše u s p r e - 
mište za plin. 

U željeznom valjku, gdje su me grijali da istjeraju iz 
mene plin, ostao je jedan dio mene u obliku šupljikavih krutih 
komada. To su ljudi nazvali koks i upotrebljavali kao 
odlično gorivo. 

Dok su me kao plin kupali i čistili u posebnim stroje¬ 
vima, ostavljao sam crni talog čudna mirisa. Taj je talog 
smjesa fine čađe i nekih spojeva, ugljika i vodika, a zove se 
katran. Njim ljudi mažu lađe i različitu drvenu građu, pa 



IZUMRLA BILJKA PRETVO¬ 
RENA U KAMENI UGALJ 

i krovove od dasaka i ljepenke da od vlage ne trunu. Ka¬ 
tran trebaju i u ljekarstvu, a prave od njega i različne boje 
za bojadisanje tkanine. 

U spremištu za plin nijesam dugo ostao. Podzemnim 
cijevima vodili su nas iznova nekamo. Stigao sam u neku 
dvoranu gdje je sjedjelo i žagorilo mnogo ljudi. 

Htio sam da slušam 
što govore, ali me netko 
pusti iz cijevi i zapali. 

Zasjao sam lijepim pla¬ 
menom, a u isti sam se 
trenutak združio s kisi¬ 
kom u ugljičnu ki¬ 
selinu. 

Otkako sam postao 
sastavni dio ugljične ki¬ 
seline, ljudi su me ne¬ 
prestance gonili. Tjerali 
me iz svojih stanova go¬ 
voreći da trujem nji¬ 
hovo tijelo. Zavukoh se 
u podrume, bunare i spi¬ 
lje, otkuda su me teško 
tjerali, jer sam teži od 
uzduha pa ne mogu lako 
uvis. 

Govori se po svijetu samo o mojim zločinima, a mojih 
zasluga nitko i ne spominje. Ne dajem li mnogima izvorima 
moć da liječe? Ne postaje li zid tvrd mojom zaslugom? Ne 
činim li da se mnoga pića mogu osvježiti, kao na pr.: vino, 
pivo i limunada? Ne dajem li biljkama ugljik bez kojega ne 
bi mogle da rastu? Ljudi se čude i dive podzemnim spiljama, 
narešenim blistavim sigama, a bez mene ne bi ni toga bilo. 
Tuže se da im gasim plamen, ali ih tako upozorujem da 
sam tu, pa neka me se čuvaju. 

Kisikovo je društvo bilo krivo svim mojim jadima. Du¬ 
go sam uzalud nastojao da ga se oslobodim. Napokon mi to 
pode za rukom. Ugledah paprat i sjedoh slučajno na njezino 
lišće. Paprat me pomoću sunčane svjetlosti i topline istrgnu 
iz kisikova društva i primi kroz lišće u svoje tijelo. 



DOBIVANJE RASVJETNOG PLINA 
IZ KAMENOG UGLJA 

OSVJETLJENJE 


Zimska večer. Sitne snježne pahuljice gusto leprše i 
zamataju svu prirodu u bijelo ruho. Kolike li radosti djeci 
kad ujutro pođu u školu! U toploj je sobi prijatno. Oko stola 
sjede: nestašna Ljubica i mudračina Radovan. Izrađuju 
svoje zadaće. Majka plete djeci zimske čarape, a otac se 
ozbiljno zamislio čitajući neku knjigu. Tišinu prekida škri¬ 
panje pera marljive Ljubice, šuštanje listova knjige i prelo 
mace koja se udobno smjestila u kutu nedaleko peći. 

Otac skine naočale i protare oči. 

»Djeco, pokvarićete oči! Naša svjetiljka nekako slabo 
svijetli«, prekine tišinu otac. 

Svi se ogledaše i tek sada opaziše da svjetiljka sve 
slabije svijetli. 

»Valjda nema u njoj dosta p e t r o 1 e j a«, reče majka, 
digne se i za čas donese iz komore bocu petroleja. Otac za¬ 
pali svijeću. Radovan oprezno skine ugrijani stakleni tuljak i 
odvije sa svjetiljke mjedeni tuljkov stalak. 

»Oče, zašto je kroz tuljkov stalak provučen otaj pa¬ 
mučni stijenj?« upita Ljubica. 

»On dovodi petrolej do plamena. 

Stijenj imade mnogo šupljinica u 
koje upija petrolej isto tako kao šuplji- 
kasti zid vlagu. Samo stijenj mora biti 
tako dugačak, da donjim krajem ulazi u 
petrolej. Sto dulje svjetiljka gori, 
to je u njoj manje petroleja. Ptrolej 
se na jakoj toplini pretvara u plin 
koji sagorjeva usijanim plamenom, a 
služi nam za osvjetljenje.« 

TILJKA. p petrolej; s Za vrijeme njihova razgovora majka 
s tijenj; u pridolazak j e napunila svjetiljku petrolejem i na- 
UZ pi Vzlaz pHnova"^’ takla mjedeni stalak. Otac upali svije- 

ćom stijenj i reče djeci: »Evo vidite, sad smo ugrijali taj 
petrolej na vrhu stijenja, i on se uslijed toga pretvorio u p 1 i n 
koji gori plamenom. Kad se potroši ovaj na vrhu, sti¬ 
jenj će dovesti novi. Tako to gori dok se ne potroši sav pe¬ 
trolej. Isto je tako kod gorenja svijeće ili male uljene svjetilj¬ 
ke, što je palimo na Dušni dan. Ugrijani loj, vosak ili stearin 
(od čega se prave svijeće) i ulje pretvaraju se u plin koji 
gori plamenom.« 

»Taj plamen nekako slabo svijetli i jako se dimi«, pri¬ 
mijeti Ljubica. 

»Rasvjeta je gorenje, a za gorenje treba kisika iz uz- 

duha. 

Ugrijani uzduh postaje lakši 
i odlazi od plamena, a svje¬ 
ži dolazi k plamenu. Oko ovog 
malog plamena imade mnogo 
uzduha. Radi toga grije se 
sporo i slabo odlazi pa ne 
ustupi mjesta svježemu uzdu- 
hu koji je potreban za gore¬ 
nje. No pogledajte sada!« re¬ 
če otac i metne stakleni tu- 
ljak na svjetiljku. 

»Kako je sada plamen ja¬ 
san!« uklikne Ljubica. 

»To je zato«, reče Rado- 
vam, što se uzduh u tuljku 
brzo ugrije i ode uvis, a na nje¬ 
govo mjesto ulazi svjež uzduh 
kroz rupice u tuljkovu stalku.« 

»Tako je!« potvrdi otac. »Vidim da si dobro shvatio « 

»Oče, a odakle se dobiva petrolej?« upita Radovan. 

»Na nekim mjestima izvire iz zemlje rudno (mine¬ 
ralno) ulje zvano nafta. To je ulje tamno, crvenkaste 
ili zelenkaste boje, neugodna mirisa. Često je veoma gusto, 
ali je lakše od vode. Od njega se u posebnim tvornicama 
prerađuje ili rafinira ovaj petrolej što ga upotrebljava- 



Prijatelji prirode 


4 

mo. Takav se izvor nafte nalazi i kod nas u Bujavici, neda¬ 
leko Pakraca. Iz nafte dobiva se i benzin, koji se upo¬ 
trebljava za čišćenje odijela, za loženje različitih strojeva 
i automobila, pa v a z e 1 i n za mazanje i lijekove, i p a r a- 
f i n od kojega se prave svijeće. 

Zapamtite, djeco, da ljudi nijesu oduvijek imali petro¬ 
lejske svjetiljke. U stara vremena rasvjetljivali su svoje sta¬ 
nove lučima od tesana drva, a poslije jednostavnim ulje¬ 
nim svjetiljkama, te lojanim i voščanim svijećama. U grado¬ 
vima se danas više ne služe samo petrolejskim svijetlom, 
već i plinom koji dobivaju iz kamenoga uglja, i električnom 
rasvjetom.« 


U RUDNIKU 

Bio sam vrlo radoznao kako se vadi i tali željezna 
ruda, pa sam zato odmah drugi dan, kako sam došao kumu 
u pohode, otišao s njim da vidim kako se to radi. 

Najprije me odvede urudnik ili rudokop. Valjalo 
je unići u dugački trijem, prokopan pod zemljom. Taj 
trijem vodi vrlo daleko pod zemlju i dijeli se ondje na više 
rovova, da bi nevješt mogao i zalutati. Tamno je kao u 
rogu, ne vidiš prsta pred okom. Pa zato i jest rudar, koji nas. 
je vodio, nosio žicom opletenu rudarsku svjetilj- 
k u, kakvu ima svaki od njih sa sobom. Da u rovu bude 
dosta uzduha za dihanje, imadu gore okna koja su pro¬ 
valjena kao kakvi dimnjaci sve do površine zemlje. 

Po stranama uz rovove i nad njima sve je sama ž e- 
ljezna ruda koju rudari odbijaju gvozdenim čekićem. 
Odbijenu rudu nakrcaju na kolica (vagončiće), u kojima je 
po željeznim tračnicama izvoze napolje. 

Rano ujutro silaze rudari u utrobu zemlje: u rudnik. 
Obučeni su u tamna odijela i imaju kožnate pregače. Svaki 
ima rudarsku svjetiljku, a o pojasu mu visi budak. 

Kum mi je kazao da se u mnoge rudnike ulazi kroz ru¬ 
darska okna ili uspravne rovove, nalik na bunare. 

Kroz trijemove ili uspravna okna ulaze ili se spuštaj-i 
također konji i potrebne stvari, a i rudača se kroz njih iz- 

vlaci. Gore pred ulazom sagrađena je obično zgrada u ko¬ 
joj se nalaze strojevi koji spuštaju i dižu dizalo. 

Neki rudari udaraju i kuckaju budacima i čekićima, 
drugi buše rupe u kamen i rudu, postavljaju u nj dinamitne 
mine i njima lome goleme komade kamena ili rudače*. 
Ostali izvoze rudu na kolicima. Mnogi su opet zaposleni oko 



DUHAONICA ILI VISOKA PEĆ ZA TALJENJE RUDAĆA 


s i s a 1 j k e koja otstranjuje nadošlu vodu, ili učvršćuju 
drvenim gredama 1 svodove novih rovova. U većim 
rudnicima voze rudu konji, a u mnogim strojevi s električ¬ 
nim pogonom. 

* Željezne rudače imade u našoj domovini u Bosni i Srbiji (Vareš 
Zenica, Ljubi ja) i u Hrvatskoj (Petrova Gora, Topusko), a nešto i u Slo¬ 
veniji. Samorodnog ili čistog željeza vrlo se rijetko nalazi u zemlji. Takvo 
su željezo samo komadi meteora, koji padaju iz svemirskih tjelesa na 
Zemlju. Veliki komad meteornog željeza pao je kod nas 26 svibnja 1751 
kod sela Hraščine u Hrv. Zagorju. 

Posao je rudarski jedan od najtežih, najpogibeljnijih i 
najgorih poslova. Rudar nosi neprestano svoju glavu i 
torbi, žemlja i kamenje može ga zasuti, voda potopiti, 
vatra spržiti, plinovi zagušiti, da i ne spominjem drugih 
muka, nevolja, patnja i nezgoda podzemnoga posla. 

Mjesto, gdje se tali ruda, zove se d u h a o n i c a ili 
visoka peć. To je ogromna peć, kao kakva kula. Ta 
peć ima na vrhu z j a 1 o ili ž d r i j e lo, a pri dnu otvor 
kojM je zalijepljen ilovačom. Rudu dovoze u kolicama po 
tračnicama do ždrijela preko mosta, koji vodi s brijega pra- 
vo do njega. Tu je nasipaju u visoku peć i to sve po jedan 
sloj ih tavan ugljena, a po jedan rude i neke 
talioničke primjese, i tako sve do vrha. Golemi mjehovi pro- 
vode u duhaonicu neprestano uzduh, da bolje gori. Kad se 
ugljen u duhaonici razgori, i nastane silna žega, onda se ru~ 
daća počne taliti. Čisto se željezo slegne na dno, a oo 
vrhu plivaju drugi kojekakvi sastojci rude, iz koje je izva¬ 
đeno željezo, i koji se zovu troska. 


Poslije 24 sata probiju na dnu duhaonice gvozdenom 
motkom onu začepljenu rupu, kroz koju se cijedi najprije 
čisto željezo, a kad se ono već ocijedilo, onda izlazi i troska. 
To se čisto željezo lijeva u kalupe na oblik ploče ili šipke i 
odvozi u trgovinu. 

To je liveno ili lijevano gvožđe, koje sa¬ 
drži u sebi dosta ugljika. Zbog toga je vrlo krhko, pa se 
upotrebljava za pravljenje predmeta, koji miruju (peći, 
ploče za štednjake, posuđe i slično). 

Ako se liveno gvožđe ponovo tali i preko njega duva 
uzduh, da veći dio ugljika, koji je u njemu, sagori, dobiva se 
kovno gvožđe, koje sadrži znatno manje ugljika od 
livenog željeza. Kovno je gvožđe mekano i veoma žilavo. Od 
m e ga se kuju i prave najrazličitije stvari. 

Izmiješa li se liveno i kovno gvožđe,’pa se zajedno ras¬ 
tali, nastane treća vrsta gvozda, koja se zove čelik. Če¬ 
lik se dobiva i na taj način, da se rastaljenom kovnom gvođ- 
du pridodaje određena množina ugljika. Čelik je veoma 
tvrd, pa se od njega pravi, različito oruđe, oružje i pred¬ 
meti, koji moraju biti veoma tvrdi. 



U TRGOVINI KOVINA 

U jednoj trgovini bješe različnih stvari od zlata, srebra, 
gvozda, bakra, olova i drugih kovina. 1 ) 

Jednom će reći zlatan prsten kovinama: 

»Jeste li čuli kako je danas naš gazda govorio nekom 
kupcu da su zlato i srebro drage kovine. 
Hvalio je naša dobra svojstva: lijepu boju i divan sjaj; našu 
stalnost na uzduhu i u vlagi; našu mekoću i rastezljivost, te 
našu finoću, težinu i cijenu. Zato nas morate otsad i vi slu¬ 
šati i biti nam pokorni, jer nam nijeste ravni!« 

»Tako je, moje žuto zlato«, reče jasnim i zvonkim gla¬ 
som srebrni lančić. »Ja i ti smo carevi među kovinama. 
Mi najviše vrijedimo, a sve su ostale kovine ispod nas. Do¬ 
đite, vi niske i grube kovine, i poklonite nam se!« 

Nato skoči gvozdeni čekić. Isprsi se pred zlatnim 
i srebrnim nakitom pa viknu: 

»Ne hvalite se, zlato i srebro! Da nije moga čekića, 
moga budaka i motike, moga točka i moje topionice, vi ne 
biste nigda iz zemlje izašli ni svijeta vidjeli. Bez moga pluga 
nema hljeba, bez moje pile nema kuće, a bez moje sjekire 
nema vatre. Moje poluge, moji točkovi, moji strojevi i kot¬ 
lovi daju život i prenose silne putnike vodom i suhim s jedno¬ 
ga kraja svijeta na drugi. Vi ste mrtvi, prazni ukrasi za tašto 
kićenje i ništa više!« 

Tek što gvožđe ućuta, zaljulja se bakreni kotao 
pa krupnim glasom grmnu zlatu i srebru: 

»Što se hvalite, kad bez mene ne možete da 
živite. Štogod od vas prave, u sve domeću moga bakra, jer 
biste se, vi mekušci, naskoro istrošili i nestali. Dičite se 
svojim plemenitim svojstvima kao da drugi ne vrijede ništa. 

) Zlata ima kod nas po Bosni i Staroj Srbiji, a zlatnoga pijeska u 
Muri, Dravi i Lašvi. 

Znameniti rudnik bakrene r u đače je u Boru i Maidanpeku u 
Srbiji. 

Olovnog s jajnik a, iz kojeg se dobiva olovo, imade u Sloveniji 
(Pliberg, Meža i Litija). 

Ja svojom žilovošću, čvrstoćom i rastegljivošću ne zaosta- 
jem mnogo za vama. Mojoj lijepoj crvenoj boji i divnom sja¬ 
ju ne naudi tako lako ni uzduh ni vlaga. Toplinu i munjinu 
vodim odlično. Moja je upotreba najrazličitija. Moja žica 
prenosi vijesti i svjetlost kroz cio svijet. Moje posude, moji 
kotlovi svagda su u velikoj cijeni. Spajam se veoma dobro s 
drugim kovinama i tvorim čvrste slitine. Skositrom 
ili kalajem dajem broncu od koje se kuju sitni novci i ko¬ 
lajne. Od bronce lijevaju kipove, spomenike, zvona i topove. 

Od t u t i j e (cinka) i mene dobiva se ž u t a m j e d ili me- 
s i n g, a kolika nam je tada upotreba, to svatko znade. Re¬ 
cite sada: tko je od mene korisniji?« 

Uto se javi i o 1 o v o: 

»Od mene ste svi vi niži. Mojim se slovima štampaju 
knjige. Iz njih se uči cio svijet, a bez nauke vi nijeste ništa.« 

Napokon se javi i živa koja se nalazila u maloj bo¬ 
čici: 

»Što se vi prepirete? Zar ne znate da sam i ja ovdje. 

Tko će od vas sa mnom? Svi ste vi neki tvrdoglavci. Ja sam 
hitrija i žustrija od vas sviju. U meni vi gotovo svi nestaje- 
te. U meni se topi zato, srebro, bakar i olovo kao 
šećer u vodi. U meni je takva moć, da mogu mjed ili drugu 
koju kovinu posrebriti ili pozlatiti. Ljudi me osobito cijene i 
meću me u toplomjere i tlakomjere, a trebaju me i u ljekar- 
stvu. Mene se i čovjek boji, jer moje pare ne podnosi ni¬ 
kako. Od nje uhvati ljude neka drhtavica, pa mogu i životom 
postradati. Sad recite: tko je od vas jači od mene!« 

Zatim su se javljali redom kosite r, nikalj i 
ostale kovine hvaleći svaka svoju vrijednost. 

Da se uvjere tko je bolji, odluče da čovjek presudi tko 
od njih ima prvenstvo. 

Čovjek, koga su pozvali da presudi, reče ovako: 

»Zlato i srebro su lijepe kovine, ali su samo za kićenje, 
a nijesu dobre, jer stvaraju kod ljudi taštinu, tvrdičenje i 


gramzljivost. Gvožđe je korisno, samo mu ne valja, što se 
od njega pravi oružje koje ubija, i okovi kojima se narodi 
okivaju. I bakar takvim napadačima u svemu pomaže, a od 
olova su taneta koja ubijaju ljude ... Eto, zbog tih rđavih 
stvari ja ne bih dao ni jednom od vas prvenstvo!« 

»Ha ... ha ...!« zagrajaše kovine kad čuše te riječi. 

»Pa ipak kaži tko je među nama najbolji?« povika zla¬ 
to pouzdavajući se u svoju ljepotu. 

»Naposljetku da vam i to kažem, kad ste baš navalili... 
Prvenstvo ima ona kovina od koje se pravi plug, pero 
istro j.« 


so 

Jednoga dana za večere reče otac djeci: »Tko bi znao 
kazati što imamo ovdje na stolu što nije jelo, ali je skoro 
svakom jelu potrebno?« 

Prvi se javi Radovan. »Ja znam; to je s o.« 

»Pogodio si«, reče otac. »So nam je u hrani vrlo po¬ 
trebna. Mi je ne upotrebljujemo kao jelo nego kao začin jela. 

I stoci i drugim nekim životinjama dajemo so ili u kamenu 
da je liže, ili rastvorenu u vodi. 

Našu običnu so, koju zovemo kamenom ili ku¬ 
hinjskom soli, dobivamo na više načina. 

Kopa se većinom iz zemlje. Ako je posve čista, tada je 
bez boje kao staklo. Cesto je pomiješana s drugim rudama, 
pa je onda siva, zelenkasta, rumenkasta ili ljubičasta. Tako 
nečista navlači osobito rado vlagu iz uzduha. 

Najčišća se so dobiva iz s 1 a n i h vr e 1 a. 

U Bosni kod Donje Tuzle nalaze se takova slana vrela. 
Voda se iz slanih vrela dovodi jakim sisaljkama u velike 
kotlove u kojima se voda grijanjem ishlapi, a čista so ostane 
na dnu. 

Morska so dobiva se iz morske vode. Na niže 
morske obale navede se morska voda u široke plitke jame 
nazvane si aništa. Tu se voda sunčanom toplotom i 
vjetrom ishlapi, a so ostane. Takva se morska so mora po¬ 
slije precisćavati, ali nikad ne bude tako čista kao ona što 
se vadi iz slanih vrela. Kod nas su najveća slaništa na polu- 
ostrvu Pelješcu i na ostrvima Pagu i Rabu. 

So nam je za život kao začin hrani prijeko potrebna i 
bez nje bismo morali oboljeti. Jednako je so potrebna i za 



SLANIŠTA 


hianu životinjama, a osobito se mili preživačima. Mno°r> se 
so upotrebljava također za čuvanje mesa, ribe, povrća itd. 

, ez n]e bl ta hrana istrula, to jest rastočile bi je neke glji¬ 
vice, nazvane bakterije, koje mogu rasti samo na mesnoj ili 
i jevnoj vari, jer se njome hrane. Ali im ne prija posoljena 
hrana, ona ih ljuto zatire. 


So drži čovjek za svetinju. U starih Slavena bio je obi¬ 
čaj, oji se gdjegdje i do današnjega dana očuvao, da su mi- 
ome gostu, kad im u kuću dođe, prvo iznosili soli i kruha u 
znak naročitog prijateljstva. A time su ujedno pokazivali, 
koliko cijene kruh i so.« 

















PROLJEĆE 


Nebo je plavo i vedro. Sunce se osmjehuje na zemlju; 
trava i usjevi se zelene po vrtovima, livadama i njivama, a 
po voćnjacima i šumama prolistalo drveće. 

Snijega je odavno nestalo, a rječice nabujale te mutne 
žubore i jure u nepresušene daljine. I bare su oživjele. 

U vrtu kupe korov, prekopavaju zemlju, siju cvijeće, 
povrće i druge vrtne usjeve; rasađuju plijeve i okopavaju, 
tamane puževe, jer žderu lišće različnog povrća, i hvataju 
leptire kupusare, jer su rasadnici proždrljivih gusjenica. Ja¬ 
više se i gušteri i žabe i stadoše nesmiljeno tamaniti mnoge 
vrtne štetočinje. Zazujaše sitne pčelice koje je proljetno su- 
našce izmamilo iz košnica. 

U voćnjaku razvijaju se na voćkama iz tubastih 
pupova cvjetovi, a iz šiljastih lišće. Uništuju se gusjenice i 
skupljaju s voćaka podrezane suhe grane i grančice. 

Na njivi sprema marljiv orač odmorenu zemlju za 
sijanje zobi, raži, pšenice, kukuruza, repe i drugih poljskih 
usjeva. Nad oračem kruži ševa koja pjevajući veselu pjes¬ 
micu traži brazdu gdje će saviti svoje gnijezdo, jer se tek 
ovih dana vratila s topla juga. 

Na livadi se pojavljuje po koji humak marljive i 
korisne krtice, a zelene travke kao da govore: »Lijepo je 
oživjeti opet poslije dugoga sna, grijati se na toplomu su- 
našcu i piti toplu kišicu. Rastćemo i cvjetati da postanemo 
visoke i sočne. Lijepo je radosno živjeti, no užasno će biti 
kad budemo padale pod oštrom kosom; ali šta da se radi? 
Dužni smo i mi otslužiti svoju službu ... Bolje dati svoj 
život ljudima, nego nepotrebno svenuti na polju.« 

»Dosta je bilo spavanja. Zima je prošla, vrijeme je pri¬ 
hvatiti se rada!« radosno žubori rječica. »Koliko 
ima posla! Treba okretati vodenički kamen, prenositi ljude 
i njihovu robu, donositi ribama i racima hranu, treba lju¬ 
dima prati rublje, a sparne dane osvježiti.« 

U bari, između trske i rogoza, oblijeću bube, ko¬ 
marči, gmižu zmije, pužu puževi i plaze pijavice, a neu¬ 
morni pjevači; žabe, prestrašeno skaču i skrivaju se od ljutili 
neprijatelja: rode i čaplje. 

U šumi, gdje ispod prošlogodišnjega lišća proviruje 
različno šumsko cvijeće, ptičice neprekidno cvrkuću kao da 
se čuje šapat drveća: 

»Brže, brže, braćo! Hajde razvijajte listiće da ptiči¬ 
cama bude dobro i ugodno viti gnijezda u našim granama, 
i da se ljudi mogu odmarati u našem hladu od svoga teškoga 
rada. Rascjetaćemo se! A kad nam sjeme sazre pod zra¬ 
cima toploga sunca, poslaćemo ga da ga nosi na sve stra¬ 
ne. Neka svuda rastu naša djeca, neka žive, nek se raduju 
i neka donose koristi kao i mi!« 

Nitko neće da mu život prođe uzalud. Svi žele da 
budu korisni u radu i životu koji ih čeka. 


VRAĆAJU SE... 

Vraćaju se naše mile ptice, vraćaju se naše krasne i 
vjerne prijateljice. Sad će odjednom oživjeti gore i doline, 
šume i livade, gajevi i luzi. I po danu i po noći sladiće nas 
njihova slatka pjesma. Dobro nam došle! 



Kako je dugo trajala zima! Da nije bilo vrabaca, ko¬ 
sova, po koja strnadica, ševa i vrana, sva bi široka polja 
bila pusta. To su jedine ptice koje su se usudile da prezime 
u našoj blizini. Ševe vintulije, kukavice, slavuji, zebe pa i 
krakate rode ostavile su nas i odletjele u toplije krajeve. A 
s nj'ima i ona mala lastavica što je negdje lani savila gni- 



LASTAVICA 


jezdo na krovu vaše kuće. Ali gle čuda! Jednoga lijepog 
jutra vi je ugledate kako se na vašem krovu uščevrljala. Vi 
joj se milo poveselite i kao da je pitate: 

— Otkuda si došla? Gdje si bila ove zime? Što si ra¬ 
dila u dalekim krajevima? Tko ti je pokazao put tamo i 
natrag? 

Previše pitanja za malenu lastu. Ne zna ni sama na 
koje da prije odgovori. No slušajte je kako vam ono milo 
cvrkuće. To je njezin govor kojega vi ne razumijete. Ali 
ona vam govori kao da je vi doista razumijete. I priča vam 
kako je ono posljednje jeseni bilo: 

— Jednoga dana, lastica priča, dunuo s planine vjetar 
i rekao ptici: — Bježi! Ona je htjela ostati tu, jer joj je milo 

i ugodno gnijezdo u kom se rodila. To je ono gnijezdo na 
krovu vaše kuće. Ali je vjetar dolazio svaki dan i sve jačim 
{ 0Str] Jim glasom^ opominjao lastu da bježi. A takav je glas 
ćula i u sebi i više mu nije mogla odoljeti. Jednog dana 
oprostila se ptica sa svojim gnijezdom i odletjela daleko 
u tuđu zemlju, na toplij* jug. 



SLAVUJ ( u naravi dug 17 cm) 


Nema u onoj zemlji 
ledenih vjetrova, nema ni 
snijega; — ondje je samo 
cvijeće, sve sama sjajna 
i bujna zelen. Divna je 
ono zemlja, milo je bora¬ 
viti tamo. Onuda sve 
vrvi od kukaca, a i voće 
je veoma slatko. 

Cvrkuće i prevrće ma¬ 
la lastica i priča vam 
kako se ono nekoga dana 
sjetila rođenoga gni¬ 
jezda na vašem kućnome 
krovu. Probudila se u 
njoj silna želja za milim, 
rođenim gnijezdom! Da 
joj ga je opet vidjeti! Da 
joj je opet pozdraviti da¬ 
leki kraj u kom se rodi¬ 
la! Neki tajni glas šap¬ 
nuo joj: 


»Lastice mala, tvojem se rođenom kraju vratilo pro¬ 
ljeće. Vrati se, lastice, i ti onamo!« I ona posluša glas. Vi¬ 
soko se vinula u zrak i odletjela prama sjeveru. 

Na svom putu morala se boriti sa silnim vjetrovima. 
Pod njom je zinulo more, dizalo valove, i uz strašnu se 
tutnjavu rušilo i pjenilo. Ali napokon je sretno prispjela ova- 

mo — u svoj predragi kraj i pozdravila svoje ljubljeno gni¬ 
jezdo u kojem joj je mati pružila prvi zalogaj i naučila je lije- 
tati od krova do krova. 

Sada je lasta okrenula u drugu pjesmu, iz koje se iskri 
i suza i radost i prosiplju se u zrak udivljeni glasi. I pjeva 
lasta: Nema na svijetu dragocjenije, ljepše i milije zemlje 

od one, koja nas rodi. Ljubimo, djeco, ljubimo milu i dobru 
domovinu našu! 

To vam govori lasta na krovu vaše rođene kuće, a vele 
vam to i druge ptice što su se izdaleka vratile u naše šume, 
u naša polja i cvjetne livade. A uveče, kada na zemlju pane 
mrak, otvorite prozor i slušajte tko ono u lugu onako krasno 
biljiše! 

Slavuj je to! I on se vratio iz daleke tuđine, i on je 
eto zapjevao uzvišenu pjesmu u slavu svoga gnijezda i svo¬ 
jega rođenoga kraja. 


U VINOGRADU 

Jednoga svibanjskoga dana povede otac Radovana i 
Ljubicu u vinograd. U vinogradu nadu pudara Luku kako 
iz neke štrcaljke, koju je nosio na leđima, škropi vinovu lozu. 

»Dobar dan, Luka! Kako vinograd?« upita otac. 

»Hvala Bogu, dobro, gospodine, samo ako tako osta¬ 
ne«, odgovori Luka, »ne dao Bog plijesni ili tuče, biće ove 
godine grožđa!« 

Otac zađe u klijet, a Radovan i Ljubica pođoše za Lu¬ 
kom između lijepo poredane vinove lozei promatrahu 
kako štrca vinovu lozu. 

»Luka, zašto se vinograd škropi?« upita Radovan. 

»Pogledajte naličje ovoga lista«, reče Luka, otkinuvsi 
žut, širok i duboko izrezan list s vinove loze. 

»Kakve su to prašne sivkaste mrlje«, pita Ljubica 
dotaknuvši se prstom lista. 

»To su truske (sjemenke) koje vjetar raznosi. Kad pad¬ 
nu na zdrav list, izrastu iz njih sitne gljivice koje se zavuku. 
u list. Te se gljivice zovu peronospora. One listu uzi¬ 
maju hranu. List požuti, uvene, a vi znate da je biljci list po¬ 
treban za život. Da te gljivice ne mogu napredovati, škro- 
pimo list rastopljenim vapnom i modrim kamenom (galicom;. 

Ima još jedna škodlji¬ 
va gljivica: t r s n a p li¬ 
je s a n koja napada 
sve zelene dijelove vino¬ 
va trsa, a osobito 
grožđe koje popuca i 
osuši se, a mladice po¬ 
crne. Te gljivice tamani¬ 
mo tako da bolesna 
mjesta posipamo sum¬ 
pornim cvijetom.« 

»Ovaj vinograd mora 
da je star, kad loza ima- 
de tako suhu, ispucanu 
stabljiku«, reče Rado¬ 
van. 

»Zasadili smo ga prije 
10 godina. Prije toga 
bila je tu stara loza, ali 
ju je uništila filoksera.« 

»Što je to filoksera?« upita Ljubica. 

»To je kukac, a zove se t r s n i u š e n a c ili filo¬ 
ksera. On siše sok iz korijena vinove loze. Na korijenu 
nastaju od toga kvržice, od kojih korijenje propada. Takav 
trs za nekoliko godina ugine. Od toga je i naš stari vino¬ 
grad bio uništen. 

Kad nam je propao stari vinograd, iskrčili smo ga i u 
jesen prekopali, a na proljeće zasadili novom amerikanskom 
lozom kojoj filoksera ne škodi. Prošle smo godine nadosa- 
dili onaj donji komad divljakom koju ću drugi mjesec cijepiti, 
i od nje ćemo za 2 do 3 godine imati ploda!« 

»A zašto ste povezali ovu lozu uz drveni kolac?« upita 
Ljubica. 



VINOVA LOZA 

»Da se ne polomi. Svake godine rano u proljeću obre- 
žemo lozu tako da ostane par pupova. Iz tih pupova raz¬ 
viju se vitke i zelene mladice. Da se ne prekinu, zabije se 
kraj loze kolac, a loza se uhvati za njega svojim dugačkim 
vilicama. No da je ne bi velika bura ili vjetar polomio, mi 
je i povežemo likom. Od vinove loze imademo velike koristi,, 


1 4 2 



i 

TRSOV UŠENJAK ILI FILOKSERA (u naravi manji cd milimetra). 

i odozgo; 2 odozdo; 3- kako siše na korijenu: 4 krilati ušenjak; 5 kvržica 
na korijenju; 6 uništeni korijen 


pa je moramo mnogo paziti, čuvati i njegovati. Nekoliko je 
puta u godini škropimo rastopinom modre galice i sum- 
porimo da je čuvamo od bolesti. Poslije cvatnje, a to 
je koncem ovoga mjeseca i početkom drugoga, otkinemo 
zališne listove i grančice da se plod — male bobice na 
grozdu — može bolje razvijati. Za kišnih godina vinograd 
slabo napreduje. Vinova loza voli sunce i toplinu. Zato se i 
sadi na južnoj strani po brežuljcima gdje imade čitav dan 
sunca ... 

Ove godine imade, hvala Bogu, dosta sunca, pa će biti 
u jesen i grožđa, crvenog, crnog, bijelog, a sve će biti slatko, 
baš kako i vi volite.« 

»Imaćemo pun podrum vina «, reče Ljubica. 

»Ako Bog da! Mi ćemo ga prodati, pa će nam donijeti 
lijepe koristi, a nešto ćemo grožđa i za vas spremiti«, reče 
otac koji je uto nadošao. 


SEOBA BILJA 

»Oče, reci nam tko je na starom krovu naše šupe po¬ 
sipao onu mahovinu?« upita jednoga dana Ljubica svoga 
oca. 

»Nitko.« 

»Pa kako je narasla na krovu?« 

»Neke biljke imadu vrlo sićušne sjemenke. Dozreli 
ispali plod raznosi vjetar daleko. Padne li sjemenka na 
zgodno mjesto, nikne biljka, gdje je prije nije bilo. Gdjekoje 
sjemenke imadu kao neka krilca koja im je priroda dala da 
vjetru olakšaju posao u raznošenju sjemenaka. Takve 
su sjemenke u naše breze. Vjetar ih često odnese na 
visoke razvaline i stijene gdje kašto niknu, te poraste 
od njih čitavo drvo. Vidjeli ste u polju žuti maslačak. 
Njegovo se mlado lišće s proljeća jede kao salata. 
Kad mu glavičasti žuti cvijet ocvjeta, pretvori se u bi¬ 
jelu pahuljičastu kuglu. Pod svakom je pahuljicom sićušna 
sjemenka koju vjetar na sve strane raznosi i sije. Sjećate li 
se kakovim ste veseljem puhali u te pahuljice kad smo po¬ 
sljednji puta bili u polju. 

Po iskrčenom zapuštenom šumskom zemljištu niče 
obični šumski korov kojemu se pridružuje: kupina, vrba, 
jasika i jarebika ili brekinja. Druge godine preotima mah 
šumska trava, malo pomalo dižu se grmeljci, smrt korovu, 
što se doslije ovuda širio. 

Mnogo sjeme donosi sa sobom voda. Tako su s 
visokih planina došle neke biljke u daleke nizine gdje ih prije 

nikad inje vidio. Morske struje i morski valovi nose sa 
sobom biljne plodove u nove zemlje. 

Za vodeno putovanje treba sjeme da je lako, u tvrdoj 
ljusci zatvoreno, da ga voda ne može iskvariti. 

Ptice prenose bobulje, mesnate plodove i tvrde sje¬ 
menke kojima se hrane. Ima čupavih sjemenaka koje se 
hvataju životinjama za dlaku, a pticama za perje, 
pa se tako prenose u druge krajeve gdje otpadaju i niču. 

Najviše od svih pridonosi tome hotimice ili nehotice 
čovjek. Izmjenjujući trgovinom robu donosi u tuđe kra¬ 
jeve sjemenke bilja iz svoga kraja, a sa stranom robom do¬ 
nosi kući strane sjemenke. 

Među biljem ima ljubavi i prijateljstva. Ima biljaka 
koje su se tako udružile, da jedna bez druge ne može živjeti, 
pa kako jednu presadimo, nikne do nje odmah i njena druga¬ 
rica. Sjeme je te druge biljke tako sićušno, da ga i ne opa¬ 
žamo, ili ima sićušne kukice kojima se uhvati za drugu sje¬ 
menku. Tako se sa žitaricama seli modri različak, kukolj, 
turčinak (divlji mak) i druge. Gdje nema žitarica, nema tih 
biljaka. 

Čovjek, kad seli, nosi svoje korisne biljke sa sobom, a 
sa svojim stadom ponio je nehotice i korov. Ima biljaka 
koje se ne mogu odijeliti od čovjeka i koje ne mogu bez 
njega živjeti. Oko kuća nalazimo svuda iste biljke. Te su 
biljke često otrovne, rijetko korisne. Ropske su naravi, zato 
im ne smeta, ako ih čovjek svaki dan nogama gazi. Takove 
su biljke: kopriva, kužnjak, bunika, titrica, krasuljak i mnoge 
druge. 

Ne boje se ni žege južnoga sunca, ni studeni sjevernoga 
neba. To su svjetske biljke bez domovine, a rastu svagdje. 
Te biljke idu za čovjekom i u najzabitnije krajeve. Koprivu 
su našli pače na planinskim visinama do 2500 metara kako 


Prijatelji prirode 


5 

se sakriva uza zid gostionice sred planinskog bilja, koje 
samo raste u blizini vječnoga snijega. 

I truske (sjemenke) mahovine raznosi vjetar, pa ih je 
sigurno donio i na krov naše šupe. Vjetar je nanio na krov 
prašine, kišica je okvasila, te je mahovina lijepo nikla, a da 
je nitko nije posijao«, završi otac. 


PTICE DOBROTVORKE 

Radovan došavši kući iz škole ispripovjedi ocu kako 
njegov drug Milan hvata ptice, pa je i njega zvao da poslije 
podne idu tražiti ptičja gnijezda. 

Otac uputi Radovana da se ptice ne smiju tamaniti, već 
ih valja čuvati. Radi toga neka ne posluša Milana. 

»Da nam ptice«, pouči otac Radovana, »ne koriste ni¬ 
čim osim pjevanja, bila bi nam korist od njih velika. Ali ima¬ 
mo od njih i drugu veliku korist. Promatraj ptice u proljeće 
pa ćeš vidjeti što rade. Od rana jutra pa do večeri lete, ska¬ 
ču i neumorno pretražuju voćke, drugo drveće i bilje. Bistro 
im oko opazi brzo škodljiva kukca i pod raspucanom korom; 
ono nađe i najsitniju gusjenicu i dođe u trag sakrivenom za- 
torniku. Čovjek sam ne bi mogao nikako potamaniti toliko 
škodljivih kukaca, gusjenica, leptira, muha, ušenaca i sto¬ 
tine raznovrsne gamadi. Kad bi nestalo ptica, opustošili bi 
nam toliki neprijatelji sve voćnjake, vrtove, šume. polja i 
livade. 

Promatraj laste! Oboje starih trude se od jutra do 
mraka da prehrane svoje širokokljune lastavičice. Ako 
svaki donese u satu samo po 10 do 20 mušica, utamani ci¬ 
jela porodica u godini dana neizmjerno mnogo škodljivih 
kukčića. Vrlo su korisne sjenice koje osobito rado traže lep¬ 
tirova jaja. Neiskazano mnogo gamadi utamane čvorci i 
vrapci. Neke veće ptice, kao: sove, mišari i druge grabljivi¬ 
ce, unište veoma mnogo poljskih miševa i drugih štetočinja. 

Ptice rasprostranjuju i biljke, pa su nam i time korisne. 
Neke ptice siju i raznose žir, bukvicu i lješnjake. Srdiš se 
možda na kosa ka¬ 
da ti pomaže obirati 
trešnje, a i ne po¬ 
mišljaš da ju je mož¬ 
da zasijao njegov 
pradjed; zaboravljaš 
da su mu trešnje 
u šumama i drugdje 
posijali kosovi kra¬ 
dući trešnje. 

Istina, štetni su 
orlovi i jastrebi, jer 
hvataju i jedu ne 
samo ove sitne ko¬ 
risne ptičice, nego 
čak i našu korisnu domaću živad. Njih čovjek proganja. 
Vrane i čavke prave nam štetu, jer jedu kukuruz i grabe ži¬ 
vad, ali su ipak i one korisne, jer tamane mnogo štetočinja.« 


KOS (u naravi dug 24 cm) 


DIJETE 1 JEKA 

Radovan još nije znao šta je to jeka. 

Jednom se igrao na livadi blizu neke šume. 

Dođe mu nešto, ne zna ni sam zašto, pa iz svega glasa 
povika: »Hej!« 

Odmah zatim začuje kao da mu netko iz šume isto tako 
odgovara: »Hej!« 

On pomisli: zacijelo ima u šumi kakvo dijete koje hoće 
da mi se naruga, pa viknu: »Tko si ti?« 

»Tko si ti?« odazva mu se iz šume. 

To ga razljuti pa povika oštro neznancu različne po¬ 
grde. Ali sve je te pogrde odmah dobivao natrag. To je bila 
prava svađa. 

Već je htio da ode u šumu pa da s tim prkonjicom 
drukčije razračuna, ali kako se već sumrak hvatao, nije 
smio u šumu. 

Tako ljutit dođe kući pa se potuži majci kako ga je ne¬ 
tko iz šume grdio. 

Mati se odmah sjetila šta je to bilo. Nije htjela da se 
smije, već Radovana lijepo pouči: 

»Ti si, sine, sam sebe grdio. Da si što lijepo u šumu vi¬ 
kao, dobio bi to isto natrag. Ono, što si čuo iz šume, bile 
su tvoje riječi. Slušaj! Kad povikneš ili udariš po kakvom 
predmetu, zatrepti taj predmet. Od toga treptaja zatalasa 
se najbliži sloj uzduha. To se talasanje prenosi dalje dok 
zatalasani uzduh ne dođe do uha, i tada čujemo zvuk. 

Kaži tati da te povede jednom u lov. Na polju stani 
333 metra daleko od njega. Kad tata ispali pušku, vidjećeš 
odmah dim, ali tutanj ćeš čuti istom poslije jedne sekunde. 
Zvučnom talasu treba jedna sekunda, dok dođe od ždrijela 
puške do tebe. U jednoj sekundi prevali zvuk 333 metra. Na 
širokoj poljani tvoj se zvuk rasprostire sve dalje i dalje dok 
se ne stiša. No ti si stajao pokraj šume. Kad si viknuo, tvoji 
zvučni talasi udarili su u šumu ili, ako je kraj tebe brijeg, o 
brijeg i, pošto nijesu mogli dalje, odbili su se natrag, kako 
se odbija lopta od zida ili talasi od obale. Zato se čuo još je¬ 
danput što si vikao. Takav odbijeni zvuk zove se j e k a.« 

Radovan se odonda nije više ljutio kad je iz šume čuo 
odjek svojih riječi. 

NA BUNARU 

Bravar je došao da popravi bunar, a Radovan i Lju¬ 
bica radoznalo dotrčaše na dvorište. Otac razloži bravaru 
kako bunar slabo vuče vodu, a on odgovori da je sigurno 
pokvaren ventil (čep) na s i s a 1 j c i, pa će morati rastaviti 
bunar. Kliještima odvije vijke i skine pokrov s visoke i široke 

gvozdene cijevi bunara. Skine ručicu s polugom koja je na 
kraju imala čep. Kad je razgledao čep, reče: »Taj je ventil 
dobar.« 

Dok je bravar razgledavao ručicu, Radovan zaviri u 
cijev i opazi da na kraju širega dijela cijevi, tamo gdje se po¬ 
činje suživati, imade još jedan čep. Bravar izvuče taj čep i 
reče: »Taj je ventil pokvaren.« Nato izreže komad kože, pri¬ 
čvrsti je uz cijev gdje je bio čep pa reče: »No sada neće 
propuštati vodu.« 

Ljubica ga upita: »Kako duboko ide ta cijev?« 

»Do vode«, reče Radovan. 

»Tako je!« potvrdi bravar. 

»Ta je cijev dugačka oko 6 metara. 

Kroz nju ulazi voda iz bunara kao 
kroz teglicu vino kad iz nje ustima 
isišemo uzduh«. 

»A tko siše uzduh iz te bunar¬ 
ske sisaljke?« upita Ljubica. 

»Ovaj pomični čep. U tu cijev 
ulazi voda isto tako kako ide u 
Radovanovu štrcaljku od bazge«, 
pridometne otac. 

»Evo gledajte«, razloži im 
bravar, »kao u svakom bunaru na 
sisaljku tako i u ovom imade dva 
čepa. Jedan je na kraju poluge 
koja je sastavljena s ručicom, a 
drugi je na početku uže cijevi. To 
je ovaj što sam ga sada popravio. 

Vi znadete da svagdje, pa i u 
ovoj cijevi, imade uzduha. Kad 
povučemo za ručicu, dignu se 
čepovi. Uzduh se u cijevi sisaljke razrijedi po većem pro¬ 
storu pa ne pritište na vodu u cijevi onoliko koliko pritište 
uzduh u bunaru i goni je u sisaljku. Cep, što sam ga sada 
popravio, tako je načinjen, da ga voda zatvori pa je ne pu¬ 
šta natrag u bunar. Kad se cijev napuni vode, izlazi evo 
kroz ovaj otvor napolje«. 



SISALJKA 

Bravar sastavi sisaljku, povuče nekoliko puta za ru¬ 
čicu, i voda stane mlazom teći. 

Kad je bravar otišao, spomene otac Radovanu i Lju¬ 
bici da u velikim gradovima imadu ljudi vodovode. 
Razloži im da su to olovne cijevi kojima je pod zemljom is¬ 
prepleten čitavi grad. U svaku kuću ulazi olovna cijev 
koja imade na kraju pipu. Voda se najprije jakim sisaljkama 
izvlači iz velikih bunara i tjera u goleme kotlove, tako zvane 
vodospreme ili rezervare, koji su smješteni na povišenu 
mjestu ili na uzvisini. Odavle se voda spušta u cijevi i uslijed 
jakog tlaka diže u kuće. 



ŠTRCALJKA 


Sisaljke nalik ovoj našoj na bunaru imadu i vatrogasci. 
Njom vuku vodu iz bunara ili rijeke u svoje štrcaljke, 
a iz njih štrcaju vodu kad gase požar. 


KAKO ĆE BITI VRIJEME 

»Još noćas, ali najkasnije sutra biće kiše«, reče otac 
jednoga sparnoga dana sjedeći u vrtu s Radovanom i Lju¬ 
bicom. 

»Kako ti to, oče, znaš, kad nije oblačno?« upita Lju¬ 
bica. 

»Po nekim znacima kod životinja možemo nagađati 
kakvo će biti vrijeme«, odgovori otac. 


»Kakvi su to znaci?« 


»Prije kiše zadržavaju se mušice, komarči, obadi i muhe 
nisko kod zemlje i jako bodu; pčele izlijeću pažljivo i ne lete 
daleko; mravi vuku svoje kukuljice u mravinjak; gujavice iz¬ 
laze na površinu zemlje, a pojavljuju se i goli puževi, a žabe 
krekeću i po danu. 


Lastavice lete vrlo nisko, tek što krilima 
ne biju o zemlju. Kokoši se valjaju po pra¬ 
šini; pijetlovi kukuriječu u neobično vrijeme, 
guske i patke biju krilima, golubovi čiste 
perje, vrapci se kupe u jata po zemlji i nepre¬ 
stano cvrkuću. Ribe iskaču iz vode. Ovce 
neće da pasu, koze traže zaklona, magarci 
njaču, stoka okreće njušku prema vjetru, a 
psi leže i izgledaju kao tužni. 

Pred lijepo se vrijeme mušice i komarči 
dižu uvis, zelene žabice skaču na šipražje, 
lastavice lete visoko. 

No ti znaci nijesu baš sigurni. Znadu 
nas često prevariti, ali imade sprava koja 
nam sigurnije nagoviješta kakvo će biti vri¬ 
jeme, a to je 11 a k o m j e r ili barome¬ 
tar. To je ona sprava, što je kraj prozora u 
mojoj sobi«, reče otac. 

»Hajdemo, oče, vidjeti, hoće li uistinu 
biti kiše.« 

»Hajde!« reče otac i ode s djecom u 

sobu. 

U sobi na zidu visjela je oko 80 cm vi¬ 
soka staklena cijev pričvršćena na daščicu. 



TLAKOMJER 

ILI 

BAROMETAR 

Ozgo je cijev zatvorena, a dolje je zavinuta i svršava se go¬ 
re otvorenom staklenom jabukom. Djeca razgledajući spra¬ 
vu vidješe u cijevi živu koja se mogla micati, jer u cijevi 
nema uzduha! Na gornjem kraju daščice označene su brojke. 

Radovan upita oca: »Kakve su to brojke, oče?« 

»Te nam brojke pokazuju koliko se živa digla ili pala. 



ANEROID-BAROMETAR 


Kad se živa diže, onda će vjerojatno vrijeme biti 
lijepo, a kad živa pada, onda se sprema kiša ili bura. 

Kad u uzduhu imade vodenih para, on je lakši pa 
slabo pritište na sve stvari na zemlji, pa i na živu, i ona 
pada. A kad je u uzduhu mnogo vodenih para, tad će biti 
kiše. Kad je pak uzduh suh, postaje teži i tlači jače na živu 
koja se uslijed toga diže. Biće dakle lijepo vrijeme. Brojke 

na tlakomjeru pokazuju nam dokle se živa diže ili pada za 
lijepa ili ružna vremena. Kad živa pokazuje na 770 mm, 
onda će biti lijepo vrijeme. Pogledaj, Radovane, koliko sada 
pokazuje?« reče otac. 

»750 mm.« 

»Kakvo se vrijeme sprema?« 

»Kišno«, odgovore djeca. 

»Eto vidite. No dogodi se, da i tlakomjer kojiput zataji 
u kazivanju vremena. Sigurnije nam pokazuje koliko je brdo 
visoko, ili koliko se visoko uzdigne zrakoplovac. 

Sto idemo više, to je uzduh rjeđi, i njegov je tlak sla¬ 
biji. Tako na svakih 10 do 12 m uspona pada živa u tlako¬ 
mjeru za 1 mm. Po padanju žive možemo ustanoviti kolik 
je uspon na brdo ili visina zrakoplova. Ove dugačke tlako¬ 
mjere zamjenjuju nam dobro tlakomjeri s kazaljkom, koji 
su nalik na uru. To su zrakoprazne kovne kutije s kazaljkom, 
koja se uzdiže i pada uslijed pritiska uzduha na kutiju. Ta¬ 
kvi se tlakomjeri zovu a n e r o i d i«, pouči otac djecu. 


PLOVIDBA U UZDUHU 

Iz daljine začuje se mukli šum koji je bivao sve jači i 
jači. »Aeroplan!« objavi glas nekoga dječaka u škol¬ 
skom dvorištu djeci koja su se veselo i bučno igrala za vri¬ 
jeme odmora. 

»Aeroplan! Aeroplan!« vikahu sad i druga djeca. 

Sve se dječje glavice podigoše i promatrahu aeroplan 
koji se uz jak šum približavao. 

»Evo, ide k nama!« 

»Kako brzo leti — kao ptica!« 

»Koliko buči!« 

Takvim i sličnim riječima uzbuđeno su pratila djeca let 
aeroplana. U to poleti aeroplan upravo nad njihovim gla¬ 
vama dosta nisko, da su ga mogla dobro vidjeti. Iz njega 
mahne im netko rukom, a oni stadoše maramicama i ka¬ 
pama veselo odzdravljati. 

Kad je aeroplan odletio, dugo se djeca razgovarahu o 
njemu. Neki rekne ovo, a neki ono, pa kad nijesu znala pro¬ 
tumačiti kako može tako veliko tijelo letjeti u zraku kao naj¬ 
brža ptica, odoše do učitelja pa ga zamole neka im o tome 
nešto kaže. Učitelj ih povede u razred, i tu im stane pripovi¬ 
jedati: 

»U 18 vijeku živjeli su u Francuskoj braća Mongolfje. 



ZRAKOPLOV (balon) 


Oni su kušali da na umjetni način učine kišne oblake. 
Upalili su različne otpatke vune, papira i slame, a dim hva¬ 
tali u laku papirnatu vreću. Papirnata se vreća od dima i 
ugrijanog uzduha nadula i uzdignula u uzduh. Kad se topao 
uzduh u papirnatoj vreći (balonu) ohladio, pao je na zemlju, 
a njihovi sugrađani razniješe posvuda vijest o »čudnom ba¬ 
lonu braće Mongolfje«. 

Kasnije su pokušali neki naučenjaci puniti balone vodi¬ 
kom, a to je plin lakši od uzduha. No plovidba je bila uvijek 
nesigurna. Mnogi i mnogi platiše svoju smjelost glavom. 
Odonda do danas razvila se plovidba uzduhom veoma 




snažno. Danas imade mnogo različnih aparata kojima mo¬ 
žemo ploviti uzduhom. Zrakoplovi okrugla oblika, koji su 
napunjeni plinom lakšim od uzduha, zovu se baloni. 

U novije su doba zrakoplovi poprimili duguljasti oblik 
te su načinjeni od gumirane pamučne tkanine i aluminija, a 
pune se najviše rasvjetnim plinom. Imadu strojeve 
(motore) za kretanje i kormila za upravljanje. 

Danas su baloni veoma potisnuti od aeroplona, 
koji su teži od uzduha.« 



UPRAVLJIVI ZRAKOPLOV 


»Kako može da se drži u uzduhu predmet koji je teži 
od uzduha?« zapita mali Ivica. 

»Sigurno ste po jakom vjetru već opazili«, nastavi uči¬ 
telj, »da vas vjetar hoće da odnese; on vas tlači. Taj 
tlak opaža se samo onda kad se g i b 1 j e uzduh, ili što je 
isto, ako se mi g i b 1 j e m o, a uzduh miruje. Tlak djeluje 
svagda na plohu koja se giba, a zbog toga tlaka diže se i 
ona vaša igračka »z m a j«. 

Ploha je zmaja malo nagnuta, da je uzduh može bolje 
otiskivati, a užetom vučete zmaj naprijed da se postigne i 
uzdrži brzina prema uzduhu. Tlak vjetra i užeta sastavljaju 

se u jednu novu silu koja djeluje prema gore i zove se u z- 
g o n. Na tome se osniva i dizanje letila (aeroplana). Što 
je kod zmaja ona nagnuta ploha, to su aeroplanu nagnuta 
krila. Kad se pomoću kormila dovede aeroplan u takav po¬ 
ložaj, da mu krila nijesu više dosta nagnuta, smanji se sila 
uzgona, i aeroplan se počne spuštati. Kod aeroplana vidjeli 
ste dvostruka krila. No to je samo zbog veće čvrstoće. Na 
prednjoj strani aeroplana vidjeli ste kao neki točak koji se 



PUTNIČKI AEROPL AN 

za saobraćaj Zagreb—Beograd 


silnom brzinom okreće. To nije točak, već poluga, a zove se 
propeler. On nadomješta uže na zmaju. On prodire 
uzduh slično kako prodire vijak drvo. Propeler treba nečim 
okretati jednako, kako dječak mora uže od zmaja vući. 1 isto 
ono što je zmaju dječakova snaga, to je aeroplanu snaga 
stroja koji kreće propeler. Za sve aeroplane upotrebljava 
se benzinski motor, isti onakav kakav se nalazi i kod auto¬ 
mobila (samo što je mnogo jači). 

Aeroplan se ne može dizati sa zemlje ravno uvis, jer 
dok aeroplan stoji, nema nikakvog tlaka na njegova krila, 
dakle uzgona. Da aeroplan postigne dosta veliki uzgon i po- 

trebnu brzinu, potreban mu je neki zalet po zemlji, pa su za 
to potrebni kotači na kojima će se kretati. Isto nastaje i 
kod spuštanja. Da se smanji udar o zemlju, nije osovina ko¬ 
tača kruto spojena sa samim aeroplanom, već pomoću ve¬ 
zova od gume. Hidroplan je letilo koje pravi zalet na 
površini vode, pa mu je trup stoga građen u obliku čamca. 

Da se aeroplan može dizati i kretati po volji pilota 
(tako se zove onaj koji upravlja aeroplanom), imade kor¬ 
milo koje radi jednako kao kormilo kod broda, a smještava 
se na kraju aeroplana. 

Danas je zrakoplovstvo (avijatika) vanredno napre¬ 
dovalo, pa mnogo žrtvuju za njegov razvitak. Bez sum¬ 
nje će za kratko vrijeme aeroplan biti važno prometno sred¬ 
stvo u putničkom i poštanskom saobraćaju.« 




LJETO 

Vrućina je sve veća i veća. I uzduh treperi od žege. 
Cvijeće, usjevi, svaka travčica u polju i na livadi željkuje 
kišu. Lišće se poklopilo, cvijeće uvelo, a trava klonula. No 
uto se skupe tmurni oblaci i zagrmi... zasijeva... i blaga ki- 
šica napoji žedno drveće i biljke. Sve iznova oživi i poraste! 

Na sunčanoj livadi još jače i ljepše buja zelena 
trava i sja se blistavo i biserno rosno cvijeće. Kudgod se 
okreneš, prolijeću šareni leptiri i zuje marljive pčelice od 
cvijeta do cvijeta sišući iz njih sladak sok. Uz njh poskakuju 
sitni kukci, bube, muhe i obadi prenoseći cvjetni prašak da 
se što prije razvije plod. Po travi skaču šaške, a uz vodu 
sitni i ubodljivi komarči kojima svira neumorni poljski štu- 
rak. Eno, već su uranili marljivi kosači ,a bujno će šareno 
cvijeće i zelena trava uz zveket kosa za čas popadati na 
zemlju. Djevojke i dječaci će je vilama prevrtati, spremati u 
plastove i uz veseli pjev i škripu teških kola odvesti kući za 
zimsku poslasticu marvi. 

Marljiva domaćica okopava i plijevi vrt, pobire ze-' 
lenu salatu, grašak i drugo rano povrće. U voćnjaku se cr¬ 
vene trešnje i višnje, a skoro će i kasije biti zrele. 

Ljepota je poći širokim i nakićenim poljem! Dok 
marni kopači okapaju i ogrću kukuruz, tihi povjetarac talasa 
žitno polje. Klasovi puni zdrava i jedra zrnja čas se sagiblju, 
a čas se dižu. Čuje se šuštanje vlaća, pućpuruć poplašenih 

prepelica i cvrčanje različnih buba, pa lepršanje i cvrkut 
ševe i drugih poljskih ptičica. Biće u tom polju još življe 
kad u nj zađu marljive žetelice i veselom pjesmom oglase 
širom polja zadovoljstvo i radost nad dobrim i rodnim plo¬ 
dom svoje muke i rada. 

A šuma? Sva je u najbujnijem zelenilu, u svoj je 
snazi svojoj! Sve se tu pokrenulo. Mladi se drozdovi stisnuti 
uz granje i lišće. Zađeš li u šumu, sigurno će ti presjeći put 
mladi i prestrašeni zec. Slušaćeš kuckanje djetlića po kori 
drveća i gledati veselu zabavu živahne vjeverice koja pre- 
skakuje s grane na granu uz žvižduk žutokljunog i garavog 
kosa. 

Kudagod pogledaš, sve ti govori: život, život! 

PČELE SE ROJE ... 

Gospodar je Marko imao krasni pčelinjak S 
mnogo košnica. Na svoje pčelice Marko osobito 
pazio, a pomagali su mu Radovan i Ljubica. Jednoga se da¬ 
na vrzla Ljubica oko pčelinjaka. Najednom opazi kako iz 
jedne košnice izlazi množina pčelica i jure nekud preko zidne 
ograde. 

»Oče, oče!« stane vikati Ljubica. »Izletješe, pobjegoše 
naše pčelice. A jao! Sve će pobjeći! ...« 

»Što zoveš oca?« upita Radovan. 

»Eto, pobjegoše nam pčele.« 

»R o j e se!« klikne Radovan i poleti da to javi ocu. 

Otac potrčao u komoru i iznio praznu košnicu i neku 
mrežicu. 

Međutim se roj pčela sabio u klupko i sio na obliž¬ 
nje stablo. Otac se popeo na ljestve. Na lice stavio mre¬ 
žicu od sitne žice, zadimio svoju lulicu da ga pčele ne 
ubodu i postavio košnicu ispod roja. 

Pčele su padale u podloženu košnicu, a otac ponese 
zadovoljno novi roj u pčelinjak. 

O podne je morao otac tumačiti Ljubici kako živu 
pčelice u »košu«. 

»Hiljade pčela živi u jednoj košnici zajedno sa svojom 
vladaricom ili maticom. Bez nje ne mogu živjeti, 
jer ona im je zajednička majka, ona jedina leže jajašca 



i 


PČELA RADILICA (u naravi velika 15 milimetara 1; matica vel. 19 mm 
2; i trut velik 17 mm. 3) 




u male šesterokutne stanice sagrađene iz voska. Iz tih 
se jajašca izlegu za nekoliko dana bijele slijepe ličinke bez 
nogu. Te ličinke brzo rastu i presvlače se osam puta. Za to 
ih vrijeme hrane pčele takozvanim »pčelinjim kruhom«, 


tj. mješavinom meda, vode i 







STRAŽNJA NOGA U RADILICE 

A s unutrašnje i B sa spoljašnje strane 
fi—I b stopalni članci, f i četkica, us gnjat, 
os bedro. 


cvjetnog praška. Kad 
dorastu, zatvore ih 
pčele u ćelije gdje se 
zakukulje i preobraze 
u pčelu. Uz maticu živi 
u košu 500 do 2000 
mužjaka koji se zovu 
trutovi. Oni žive 
samo neko vrijeme, a 
onda ih pčele usmrte. 
Snaga košnice jesu 
pčele radilice, 
kojih ima 20 do 50 
hiljada. One vrše sve 
poslove: hrane mlade 
pčele, hrane maticu, 
skupljaju med i drže 
red u toj državici pče¬ 
la. Pčele se radilice i 
matica legu iz istih 

jajašca. Ličinka, koja će biti matica, nalazi se u većoj 
stanici ili ćelijici, t. z. matičnjaku, pa se i mnogo bolje hrani 
od ličinaka koje su određene za radnice. Veći stan i dobra 
hrana daju joj snagu, da se iz ličinke razvije veća i jača 
pčela ženka ili matica. Kad matica odraste, ne radi ništa, 
već cio svoj život nosi u stanice jaja i može na dan izleći 
tri hiljade jajašca. Drugim se ličinkama, koje dobivaju manje 
hrane, razvija tijelo za rad. Ojača im se svaki dio 
tijela koji trebaju za sabiranje medenog soka i 
praška iz cvijeća. Kako u svakome cvijetu ima tek malo slat¬ 
koga soka, treba pčela da obiđe mnogo cvijeća. Stoga ima- 
de dugačka i tanka krila, providna kao opna. Leteći traži 
pčela cvijeće, a u tome je vodi najviše dobar njuh. Premda 
imade na čelu dva oveća oka i tri sitna okašca, ne vidi nji¬ 
ma daleko Kad dođe do cvijeta, zakvači se pandžicama 
što se nalaze na najgornjem članku nogu i počne sisati sok 
oduljim jezikom, koji može pomicati gore i dolje. Cvjetni 
sok dolazi u pčelina usta, a otud ide u medni želučić, 
gdje se pretvara u med. Osim slatkog soka nalazi pčela 
u cvijeću i cvjetni prašak ili pelud. Taj joj se prašak 
hvata po čitavom dlakavom tijelu, ali ga najviše može po¬ 
nijeti u udubinama, t. z. kotaricama, što su na spoljašnoj 
strani širokog gnjata stražnjih nogu. (Vidi sliku: stražnja 
noga u radilice!) Od meda i od peludi pravi se u utrobi pče- 
linoj masna žućkasta tvar tj. vosak, koji se izlučuje u 
obliku sitnih pločica na posebnim žlijezdama s donje strane 

Iz mednog želučića povraća pčela med na usta i spre¬ 
ma ga u stanice sagrađene od voska. 

Od neprijatelja brani se pčela žalcem što ga ima 
na kraju zatka. Iz njega zabode u kožu dvije nazubljene 
šuplje iglice kojima ubrizga u ranu otrov sličan zmijskome. 
Kad nas pčela ubode, nastane brzo velika i upaljena ote- 
klina, a malene životinje od otrova uginu. Nazubljene iglice, 
koje ubodom ostanu u rani, iščupaju pčeli iz utrobe čitav 
žalac, te ona uslijed toga ugine. 

Koliko su god pčele jake za borbu i za poslove u ko¬ 
šnici, za hranjenje matice i mladih pčela, to se ipak radilice u 
ljetno vrijeme, kad je puno cvijeća i paše, od silnoga rada 


Prijatelji prirode 

brzo izmore i uginu već za 5—6 nedjelja. Matica, koju ra¬ 
dilice paze i hrane, živi tri do četiri godine. Ako ma¬ 
tica nestane, propada i pčelac, jer nema mladih pčela. 

Cesto se događa, da je toliko mladih, da košnica po¬ 
stane pretijesna. Onda nastaje r o j e n j e. Cim pčele radi¬ 
lice opaze da će biti rojenje, odmah se počnu brinuti da 



SAĆE PČELE 

koje grade odozgo prema dolje, 1-3 matičnjaci, 2 se tek gradi, u 1 je još 
zakukuljena matica, a iz 3 izlazi mlada matica. S desna kod 4 su veće 
ćelije, u kojima se othranjuju trutovi. S lijeva kod 7 i 8 su obične ćelije, 
u kojima se razvijaju radilice. U najdonjim ćelijama su jajašca, a prema 
gore se vide sve veće ličinke. Kod 9 su ličinke zakukuljene pa su zatvo¬ 
rene poklopčićem od voska. Iz najgornjih ćelija su pčele već izašle, pa je 
kod 5 u njih spremljen med i zatvoren voštanim poklopčićem, a kod 6 je 
spremljen cvjetni prašak. 

bude što više matica. Zato neke ličinke bolje hrane, da svaki 
roj ima svoju maticu. 

Ponajprije se iseli iz košnice jedan dio pčela sa starom 
maticom i traži drugi stan. Mlada matica s drugim dijelom 
pčela ostaje u košnici. Ako je još u košnici mnogo pčela, 
izađe i drugi roj, a katkada kod jakog pčelca i treći roj. 

U državi pčela vlada uvijek uzoran red. U tamnoj ko¬ 
šnici ima pčela do 50.000, pa ipak tu nema meteža, već se 

sve to u redu radi; svatko zna svoj posao. Jedne grade saće 
od voska, druge hrane veliku množinu mladih pčela, treće 
se brinu za maticu itd. 

Ali one su i napolju okretne. One su vrlo marljive i 
brižne. Brinu se za zimu, zato u proljeću i ljeti rade. Tako 
nalazimo mnogo više meda u košnicama, nego što ga pčele 
preko zime trebaju. Zato i držimo i uređujemo pčelinjake, 
jer ono viška, što pčelama ne treba, dobiva gospodar pčeli¬ 
njaka. 

Ali ima još jedna mnogo veća korist od pčela za koju 
mnogi i ne znaju. Pčela izleti već u rano proljeće i leti uvi- 
jer oko jedne vrste biljke dok cvjeta. Kako im je tijelo po¬ 
suto dlačicama, hvata se na te dlačice cvjetni prašak. 
Kako pčela leti od jednoga cvijetka do drugoga, tako i pre¬ 
nosi cvjetni prašak. A to baš daje cvijetu snagu, da se raz¬ 
vije u plod. Da nije toga, mnogo voćaka i biljaka ne bi imalo 
ploda ili bi ga bilo vrlo malo. 

Kad navali zima, skupe se pčele u košnici u grozd. Ma¬ 
tica je u sredini toga grozda. Pčele, koje su na krajevima 
grozda, najbliže su medu. One dodaju med onima u grozdu. 
Svaka zadrži sebi samo onoliko koliko joj treba da se pre¬ 
hrani. Najviše meda dobiva matica i pčele oko nje. Ako je 
malo meda, uginu najprije one s krajeva, a najkasnije matica. 

Tkogod pogleda, kako pčele žive, taj mora vidjeti da 
im je cio život rad. Neprestano od jutra do mraka rade one 
brižno na polju ili u košnici. Zato nas te male životinjice uče 
da budemo radini i da ne provodimo život uludo.« 

NEUMORNI RADNICI 


Bilo je mjeseca lipnja. U šumi svagdje mirisalo, ni¬ 
calo i klijalo. Svagdje se pjevalo, i sva gnijezda bila puna 
mladih. Uzduhom su zujale i igrale muhe, pčele, ose i 
leptiri. 


Na ivici šume između 
velikih jela bio mraviji hu¬ 
mak. Mnogo tisuća jelovih 
iglica pokrivalo je prostran 
i lijepo uređen stan zadruge 
rusoga mrava. Ne¬ 
brojeni mravi radnici na¬ 
vališe kroz stotinu vrata¬ 
šca. Trčkarali su amo tamo. 
Oko humaka sve je vrvjelo. 
Na hiljade radnika vrzlo se 
oko mravinjaka noseći u ja¬ 
kim čeljustima kakvu slam- 
čicu ili četinu koja im tre¬ 
ba kod popravka njihova 
stana. Dugačkim snažnim i 
hitrim nogama žure se dru¬ 
gi u šumu da nakupe hrane. 
Budući da se hrane kuk¬ 
cima, gusjenicama, gujavi- 
cama, puževima, poginulim žabama, miševima, koje nalaze 
na tlu, vuku i guraju taj svoj plijen sve bliže mravinjaku. 
Neki se opet tražeći slatki sok ružičnog ušenca penju na 
debla i na grmlje hvatajući se oštrim pandžama. Kako 
mravi vole slatke izlučine nekih kukaca i ušenaca, znadu ta¬ 
kove kukce uhvatiti i odvući u mravinjake. Tu ih mravi hra¬ 
ne i njeguju kao svoje »krave muzare«. Mnogi ostaju do¬ 
ma i paze na red u prostranu stanu čisteći nebrojene 
hodnike i komorice. Čitava vojska imade posla s ličinka¬ 
ma koje svakim danom sve više rastu i postaju sve 



MRAVINJAK RUSOGA MRAVA 

Palica i šešir su postavljeni, da se 
isporedi veličina. 

proždrljive. Hrane ih. čiste i prenose iz komorice u komo- 
ricu. Kad se ličinke u čahuri z a k u k u 1 j e, iznose ih ra¬ 
dilice iz mravinjaka na sunce, a kad se preobraze 
u mrave, progrizu im čahurice da izađu napolje. Te dugu¬ 
ljaste bijele kukuljice ljudi duše i daju pticama za hranu, a 
zovu ih krivo mravljim jajima. 

U rano proljeće 
vide se često i k r i- 
1 a t i mravi kako 
lepršaju po šumi. 

To su mužjaci 
i ženke ili ma¬ 
tice. Jedan se dio 
ženki vrati u stari 
mravinjak, a drugi 
dio osnuje nove 
mravinjake. 

U jesen se mravi 
zatvore dobro u 
mravinjak te se sa¬ 
kupe u komoricama 
koje su najdublje 
ispod zemlje. Preko 
zime miruju, jer ne 
skupljaju hrane za 
zimu kao pčele. — 

Da se vidi kako 
se mravi među so¬ 
bom sporazumijeva¬ 
ju, eto nam malog 
prikaza: 

Sve je živo oko 
mravinjaka, tek se stare matice tromo ušetale i tužile jedna 
drugoj? »Nitko se na nas ne obazire. Ni jesti nam ne dadu! 
Uginućemo od gladi! Bolje bi bilo, da se nismo nikad 
probudile od zimskog sna. Brinuli se za nas samo tako 
dugo dok nijesmo sniiele jaja.« 



MRAV 

Žm ženka matica; R radnik; M mužjak; 
J jajašca u mravinjaku; L ličinke; 

K kukuljice 

»Kako nam je prošle godine bilo lijepo«, sjeti se jedna. 
»Tada smo kao mlade matice imale krila. Oblijetale smo s 
krilatim mužjacima po čitavoj šumi. Da sam znala kako će 
nas napustiti, radije bih poginula zajedno s našim krilatim 
mužjacima. Krasna su nam i velika bila krila. Nijesmo se ni 
u mravinjak s njima mogli povratiti. Morali su nam ih rad¬ 
nici odgristi. I danas mi je žao mojih lijepih krila!« 

»Šuti! Mogli bi nas ubiti, da te čuju«, reče druga. »Mi 
smo barem neko vrijeme kraljevali. Pogledaj radnike kako 
se muče od jutra do mraka. Čak se i za našu djecu brinu. Li¬ 
činke hrane slatkim sokom jedno 14 dana dok se zakukulje u 
meke čahure; ne daj, Bože, da u njih tkogod dirne.« 

»Sjećate li se«, potsjeti ih nastarija, »kako proljetos 
složno navališe na neke ptice koje htjedoše da okuse kuku¬ 
ljice. Kao na zapovijed ispružiše stražnji dio tijela i stotinu 
tankih mlazova otrovne kiseline poleti na neprijatelja. Pa i 
druge neprijatelje znadu kazniti. I ako nemaju žalca, izgrizu 
napadača čvrstim čeljusnicama i uštrcaju u ranu jetku i 
otrovnu kiselinu iz zatka.« 

»Kako samo oprezno postupaju s kukuljicama. Polako 
pregrizaju čvrstu kožicu«, reče druga, »dok iz kukuljice ne 
izlete mladi. I za mlade se mnogo brinu, jer su slabi i neu¬ 
putni.« 

No njihov razgovor prekine velika strka radnika. 

»Šta je?« upitaše u strahu stare matice. 

»Sakrijte se! Navališe neprijatelji 1 iz susjednog mravi¬ 
njaka«, jedva im dospješe odgovoriti radnici žureći se vra¬ 
tima mravinjaka da zapriječe ulaz neprijatelju. 

Borba je bila žestoka. Jedni napredovahu, a drugi uz- 
micahu. Bilo je mrtvih i ranjenih. Bitka se svrši pred večer. 
Domaći pobijediše. Skupiše mrtve i ranjene, odvukoše ih u 
svoje skrovište i zagradiše vratašca na mravinjaku.« 

) Premda su mravi iz različitih mravinjaka gotovo posve jednaki, 
to se oni među sobom raspoznaju po mirisu, koji osjećaju ticalima, 
a njima se i sporazumijevaju. 

SVILENA BUBA 

Jednoga dana pokaže baka djeci otvorenu omanju ku¬ 
tiju i reče: 

»Tko će pogoditi što je ovo?« 

Djeca ispružiše vratove i pogledaše u kutiju. 

»To je sjeme od maka«, uzviknu Ljubica. 

»To su jaja od s v i 1 e n e b u b e«, reče Radovan. 

»Da, donijela sam ih da uzgajate svilene bube«, reče 
baka i metne otklopljenu kutiju na banak ispod peći koju su 
u njenoj sobi pomalo ložili. 

Poslije dva tri dana pozove baka djecu i pokaže im ku¬ 
tiju. U njoj su gmizale sitne gusjenice. 

»Idite«, reče im baka, »donesite jednu šaku dudov? 
lišća, ali od bijeloga duda, ne od crnoga.« 

»Zašto baš od bijeloga?« upita Ljubica. 

»Zato, jer je list od bijelog duda mekši i sladi, a od cr¬ 
noga je ljut i ne prija gusjenicama.« 

Djeca doniješe. Ljubica iskida listiće na vrlo sitne ko¬ 
madiće i pospe poklopac od kutije. Male gusjenice izmilješe 
na lišće i polagano zagrizoše. 

Sve se gusjenice nijesu izlegle. One, što su jele zelenu 
hranu, brzo su rasle i sve su više jele. 

Jednoga dana uzviknu Ljubica: »Jao, jedna je svilena 
buba uginula!« 

»To je samo njena košuljica«, utješi je baka, 
»p r e s v u k 1 a je tu tamnu pa obukla svjetliju, vidiš li?« 

Bube su rasle i sve su više mjesta zapremale. Iz kutije 
su prešle na sto, sa stola se raširile po policama koje su bile 
za njih spremljene. Cim bi Radovan i Ljubica došli iz škole, 
otrčali su da vide šta radi njihovo »s v i 1 o r u n o stado«, 
kako su iz nježnosti u šali nazivali bube. Djeca su vidjela 
kako su bube naglo rasle i u to se vrijeme četiri puta 
p r e s v u k 1 e. Ali što su više rasle, sve su više jele. Svaki 
su im dan nastirali tri puta novo lišće. 

Naposljetku su gusjenice tako strahovito jele, da im 
se nije moglo navući lišća. Svi bijeli dudovi bili su gotovo 
goli. Trebalo je po nekoliko vreća na dan. 

Jednoga dana Ljubica uđe u sobu i reče Radovanu ne¬ 
kako zabrinuto: »Neće da jedu, bojim se, da su se razbo¬ 
ljele.« 

»Sigurno si im donijela crnog duda«, reče Radovan. 

»Nijesam. Nešto su se uznemirile«, reče Ljubica, »sve 
dižu glavu kao da nešto traže.« 



SVILAC 

(u naravi raskriljen ima 4 cm). Lijevo mužjak; dolje ženka novi jaja; na 
listu duda: gusjenice, a desno čahura čitava i otvorena s kukuljicom 

»Onda će se sigurno zakukuljiti, pa traže mjesto«, 
objasni Radovan. »Hajdemo da im donesemo slame da se 
lakše zakukulje.« 

Gusjenice su sasvim prestale jesti i zavukle se među 
slamčice. Tu su se omotale bijelom ili žutom svilenom pau¬ 
činom, da mogu zaštićene iznutra tkati čahuru. U sobi 
se osjećao neki čudan miris i čulo se neko tiho pučke- 

tanje. Čahure su bivale sve manje prozirne dok nijesu sa¬ 
svim sakrile toga čudnog zidara koji se zazidao u svojoj 
kući, a nije ostavio ni vrata ni prozora. 

Kako su brzo jele i brzo rasle, tako su još brže prele 
svilu. 

»Odakle njima svila da ispredu čahure?« upita Ljubi¬ 
ca, koja je svaki dan dolazila gledati kako su gusjenice 
tkale čahure. 

»One imadu u ustima žlijezdu, koja izlučuje neki sok, 
pa od toga soka predu svilenu nit«, odgovori joj baka. 

»A zašto su neke čahure jajolike, a neke malo na sre¬ 
dini sužene?» upita Ljubica. 

»U tima, koje su preko sredine malo sužene, na¬ 
laze se mužjaci, a u onima drugima su ženke«, reče 
baka. Uto je baka poskidala sve čahure i raširila ih na suncu, 
samo ih je nekoliko spremila. 

Jednoga dana saspe one, koje je držala na suncu, u 
kotao u kojem je bila vrela voda. 

»Bako. šta to radiš? One će poginuti u vrućoj vodi«, 
reče Ljubica. 

»One su uginule još na suncu«, reče baka. »Moramo ih 
menuti u vrelu vodu, jer drugačije ne bismo dobili svile, i bio 
bi nam sav trud uzaludan. Ja nijesam sve čahure poparila, 
već sam nekoliko ostavila. U njima će se kukuljice pretvoriti 
u leptire i izletjeti iz čahure da snesu jaja iz kojih će se 
drugo proljeće opet izleći svilene bube.« 

Ljubica je pažljivo gledala kako baka iz vruće vode s 
mnogo čahura izvlači tanke niti koje su se sve pod njezinim 
prstima zavile u jednu žicu. 

»Kako će, bako. iz onih čahura, što si ih ostavila, izle¬ 
tjeti leptiri,« upita je zabrinuto Ljubica, »Kad je čahura sa¬ 
svim zatvorena?« 

»Kako svilena gusjenica iz usta pusti sok da načini 
svilenu nit, tako će leptir ispustiti neki ljuti sok koji će 
progristi svilenu čahuru. Kroz tako otvorena vrata izletjeće 
napolje«, objasni joj baka. 



A odakle su nam došle svilene bube?« pitao je Ra¬ 
dovan. 

»Došle su nam iz Azije«, reče baka, »iz Kitaja i Indije. 
U Kitaju se gojila svilena buba još dvije hiljade godina prije 
Hrista. Kitajci su izrađivali svilene tkanine i izvozili ih u 
strane zemlje. Svila se tada vrlo skupo plaćala: težina svile 
— težinom zlata. Ta im je trgovina donosila velike prihode. 
Kitajci su krili od stranaca kako se njeguje svilena buba i 
smrću kažnjavali svakoga tko bi pokušao da iznese u drugu 
zemlju sjeme svilene bube.« 

»Pa eto, ipak je netko prenio«, reče Radovan. 

»Tek u šestom vijeku poslije Hrista prenijela su dva 
redovnika u Carigrad jaja svilenih buba. Poslužili su se lu¬ 
kavstvom: provrtali su svoje štapove kroz sredinu i u njih 
su sakrili jaja. U Evropi nije bilo bijeloga duda, već su ih 
morali hraniti crnim, i zato svila nije bila fina, tek poslije 
gotovo hiljadu godina prenesen je i bijeli dud iz Kitaja u 
Evropu.« 

Poslije nekoliko nedjelja zovne baka jednoga dana 
djecu da nešto vide. Na velikom poklopcu od kutije stajalo 
je dvadesetak bijelih i žutih čahurica. Sve su one bile s jedne 
strane probušene i kao izgorjele. Baka reče djeci da sc 
mogu njima igrati, jer više ništa ne vrijede. 

»A zar se ne može iz njih izvaditi svila?« upita Ljubica. 

»To ne valja; konac je izgrizen, i iz toga se ne može 
izvući cijela nit.« 

Po velikom su poklopcu miljeli i nad njima lijetali 
čudni debeli leptiri s malim krilima koja su samo malo bila 
išarana mrkom bojom. 

»Hoćemo li donijeti dudova lista leptirima? Oni nijesu 
još ništa jeli«, upita Ljubica. 

»Oni neće više ništa jesti, živjeće još nekoliko dana, 
dok ne snesu sva jaja, a tada će uginuti.« 

Na poklopcu je već bilo mnogo sitnih mrkih jaja. 

»O zar tako mnogo jaja od tako malo leptira?« kliknu 
Ljubica. 

»Da«, reče baka. »Svaka ženka snese po nekoliko sto¬ 
tina jaja. Biće ih dosta 
za dogodine, ako pri¬ 
stajete da ih opet hra¬ 
nimo.« 

»Hoćemo, hoćemo«, 
uzviknuše djeca. 

Leptiri su poslije ne¬ 
koliko dana uginuli, a 
baka je jaja spremila na 
suho i hladno mjesto 
da ih čuva do drugog 
proljeća, do drugog li¬ 
stanja bijelih dudova. 


KOROV 

Godina je bila divna 
i blagoslovljena. 

Sve su njive bile 
obrađene i načičkane, 
različnim usjevima. Tu 
je: krumpir, du- 

han, konoplje, lan, kukuruz i ostala žita. 
Sunce i kiša izmjenjivahu se upravo onako kako je bilo za 
usjeve najbolje. 



STRIČAK KUDRAVI 

biljka; b cvijet; c plod bez kunadre 
(povećano) 


»Nama je sasvim dobro«, šaptahu medu se vlati od 
raži, ječma i pšenice. »Tu stojimo lijepo zajedno 
i ostajemo tako u svojem društvu, a jedne drugima nijesmo 
nimalo na putu. To je uistinu lijep život, kad si tako u čo¬ 
vječjoj službi.« 

Usred bujna žita pomoliše svoje glavice i nebrojeni cvi- 
jeci divljeg maka, strička, maslačka i zvon¬ 
čića. 


»Sto je to?« vikne raž. »Kako ste, zaboga, vi ovamo 
dospjeli?« 

Stričak odgovori: »Zec je donio ovamo moje sjemenke. 
Trčeći uz živicu kraj jarka, uhvatile se za njegovou dlaku bo¬ 
dljikave glavice pune sjemenaka. Tu ih je stresao, i ja sam 
nikao iz njih.« 

»Naše je sjemenke po njivi 
raznio vjetar«, rekoše ma¬ 
slačak, zvončić i divlji mak. 

Raž je bila veoma liutita 
kad je čula pripovijest o zecu 
i o vjetru pa je bijesno vik¬ 
nula: 

»Bogu hvala da je seljak 
jesenas ubio zeca! Ali kako se 
usuđuje vjetar da nanosi sje¬ 
me od k o r o v a na seljako- 
vu njivu?« 

»Samo nemoj tako žesto¬ 
ko«, dovikne vjetar koji je 
baš sada ovuda prolazio i sve 
čuo. »Ja ni od koga ne tražim 
dopuštenja, nego radim što 
mi se svidi, a sad se i ti moraš 
preda mnom pokloniti.« 

I on preleti preko raži i osta¬ 
log žita tako da su se tanke 
vlati ovamo onamo naklanjale. 
»Vidiš«, reče tada, seljak skrbi za svoje žito, jer je to 
njegovo zvanje. Ali mi: kiša, sunce i ja pazimo na 
sve vas, ne pitajući ni za kakve razlike medu vama. Nama 
je bijedni korov isto toliko vrijedan koliko i plemenito žito.« 

Tada dođe seljak da pregleda svoje žito. Kad je opa¬ 
zio korov, počeše se srdito iza uha. 

»To je opet vjetar skrivio, taj zloćo!« 

»Gle sebičnosti i nezahvalnosti! Ljuti se što sam raznio 
sjemenke, a ne misli da bez mene ne bi mogao doći do ko- 
nopljena sjemena, od kojega pravi ulje. Zar nijesam ja prenio 



MAK TURČINAK (divlji mak) 
Cvijet, plod i sjemenke 








93 


prah s prašničkih cvjetova konoplje na p e s t i ć e 
cvjetova, na drugim stabljikama? Kako bi mu kukuruz 
donio ploda, da ne stresem prah s metlice u p e- 



KONOPLJA 

a biljka s prašničkim cvjet. (uma¬ 
njeno); b prašnički cvijet (pove¬ 
ćano); c tučkovi cvjetovi (uma¬ 
njeno); d tučkov cvjet (poveć.); 
e tučak (poveć.); f plod u prirod¬ 
noj veličini i povećan; g plod po¬ 
prijeko i h uzduž razrezan (pov.) 



KUKURUZ 

biljka (jako umanj.); b prašnički 
cvjetovi; c klip sa tučkovim cvje¬ 
tovima (umanj.); c klip s plodo¬ 
vima 


stičke cvjetove koji se sakriše u komušine na 
kukuruznom klip u?« srdito reče vjetar, preleti kraj se¬ 
ljaka i razljucen baci mu šešir s glave. 

LAN 



LAN PITOMI, a b biljka (umanj.); 


Lan bijaše baš u cvijetu. 
Na visokoj stabljici bijahu li¬ 
jepi modri cvjetići mekani kao 
krila leptirova. Obasjalo ga 
sunce, polila ga kiša, a to mu 
je prijalo. 

»Kažu ljudi da tako lijepo 
stojim«, pomisli lan. »Još 
malo, pa će se iz mog modrog 
cvijeta razviti lijep tobolac s 
pet pregrada. U svakoj pre¬ 
gradi biće po dvije sjemenke. 
Te će sjemenke ljudi pokupiti 
i od njih načiniti laneno 
u 1 j e, od kojega će priređi¬ 
vati različne uljene boje. Baš 
sam sretan! Ta ja sam naj¬ 
sretniji od sviju!« 

»Danas si najsretniji, ali ćeš 
vidjeti što će sutra biti«, reče 


c prašnici i tučak (poveć.); d latica; stara ograda i tiho promrmlja: 
e plod; f plod poprijeko prerezan 

(povećanoj »Kvrc, kvrc i taj lan 

Baš je glupav kao panj.« 

Ali sutradan u zoru dodoše ljudi te iščupaše lan iz ko¬ 
rijena. Bome to boli. Pa onda ga metnuše u vodu gdje ga 

ostaviše dvanaest dana kao da će ga daviti, a zatim na sun¬ 
ce kao da će ga pržiti. 

Ali je lan stradao još gore, jer ga počeše čupati, tući i 
gnječiti, sušiti, lomiti, grebenati — ta on kukavac nije ni 
znao kako se to sve zove. Onda dode na oštre zupce. Tu ga 
stadoše nemilo češljati te ga svega oguliše. 



OBRADA LANA 


Izvukoše iz njega dugačka i pravilna likova vlakna 
kao tanke vlasi, a medu zupcima češlja ostadoše kratka i 
nepravilna vlakna kučina od koje će plesti užeta. 

»Baš sam sretan!« pomisli u mukama. »Tko će odmah 
tužiti i plakati; veselo srce kudjelju prede.« 

No eto ga za čas u stanu (razboju) iz kojega iziđe lijep 
komad platna, satkan iz njega. Od tolikog lana, pa samo je¬ 
dan komad! 

»Ta to je i suviše! Tko bi se tomu nadao. Neka mi sad 
kaže tko da nijesam sretan! Neće mi se nitko više rugati: 



PREDENJE I TKANJE LANA 

(Kolovrat i stan) 


»Kvrc, kvrc i taj lan 
Baš je glupav kao panj!« 


VAŽNOST ŠUMA 

»Mnoge sam naše šume u životu prošao pa ih vrlo 
dobro poznajem«, reče otac djeci, s kojima je prolazio šu¬ 
mom. »One su nam vrlo korisne. 

Vi znadete da nam šuma daje drva za građu i ogrjev. 
Da nema naših šuma, kako bismo gradili stanove i pokuć¬ 
stvo? Čime bismo se za studena vremena grijali? Eto vidite! 

No od šume imademo i druge koristi. Šume blaže 
toplotu uzduha. Sunce obasjava šumu i grije joj vr¬ 
hove. Ugrijan je uzduh lakši od neugrijana, pa zato ne pada 

na tle, nego se diže uvis povrh stabala. Uzduh je u šumi za¬ 
štićen od sunčane žege granama drveća kroz koje samo po¬ 
malo probijaju sunčane zrake. Zato je u šumi ljeti mnogo 
hladnije nego izvan nje. Ali i kraj šuma je ljeti ugodnije, jer 
iz njih osobito jutrom piri hladni vjetrić i blaži vrućinu. 

Šume čiste uzduh koji dišemo, i koji nam 
je za život tako potreban kao kruh i voda. Drveću je šum¬ 
skom, kao i svemu drugomu bilju, potrebna ugljična kiselina 
koju ljudi i životinje izdišu i kojom se uzduh kvari. Ta je 
ugljična kiselina potrebna bilju da može u lišću pripravljati 
hranu koju korijenjem siše iz zemlje. Kod toga ispušta bilje 
na lišće kisik bez kojega ne mogu da žive ni čovjek ni živo¬ 
tinje. 

No šumerazbijajuižestinu vjetra. Kako 
nas u polju od jaka vjetra zaklanja grm, tako i šuma čuva 
polja i livade od žestokih vjetrova. Među velikim stablima, 
drvljem, granjem i lišćem razbija se i najžešći vjetar, koji bi, 
kad ne bi bilo šuma, nanio velike štete ratarima. Zimska vi¬ 
javica, koja raznosi snijeg, nanijela bi po poljima i selima 
čitava brda snijega, kad je ne bi zaustavila šuma. Ljetne 
bure i oluje nanose često ljudima veliku štetu, jer im povale 
ljetne usjeve. Tek njive uz šume pošteđene su obično od na¬ 
srtaja vjetra. 

Šume nam hrane vrela i potoke. Vi 
znadete da vrela nastaju od kiše i snijega. Vodene kapljice 
upija zemlja, a pomaže joj šumsko drveće tim, što priječi 
da kišnica hlapi. Što manje vode ishlapi, to je više zemlja 
popije. Jedan dio te vode upiju žilice bilja, a drugi dio pro¬ 
bija sve dublje u zemlju. Tu se skupljaju u žile koje na zgod¬ 
nu mjestu izviru. 

Kad kiša pada na golu i strmu zemlju, tada leti bujica 
niz brda, dere brijeg i nosi sa sobom sve na što se na¬ 
mjeri. Od nje nabujaju potoci i rijeke koje se razliju po 
ravnicama i počine silnu štetu. Gdje su brda zasađena šu¬ 
mom, tu su okolišni krajevi sačuvani od čestih popla- 
v a. Šumsko je tlo zarašteno gustim i sitnim mahovina- 
m a. To su sitne biljčice koje ne listaju i ne cvjetaju, kao 


Prijatelji prirode 

ni gljive, pa i nemaju pravoga sjemena. Razmnažaju se sit¬ 
nim truskama ili sporama koje se nalaze u malim čahuri- 
c a m a t. zv. mahovicama na vrhu tankih crvenih 
štapčica. Vjetar raznosi sitne truske posvuda, pa stoga ma¬ 
hovina može da izraste često na krovu kuće, starim zido¬ 
vima i mjestima gdje imade dovoljno vlage. One drže vodu 
kao spužva. Tako one vlaže tlo i pomažu drveću da može 
bolje napredovati, a ujedno zaustavljaju naglo otjecanje 
vode i sprečavaju poplave.« 


VLASAK OBIČNI (mahovina) a neplodne i plodne stabljike; b trusna 
mahovica ili čahura s kapicom; c čahura bez kapice; d čahura sa skinu¬ 
tim poklopcem i truske (b-f povećano) 

»Uistinu je šuma ljudima veoma korisna«, reče Ljubica. 

»Pravo kažeš. Zato treba šume čuvati i razborito ih 
sjeći, ostavljajući šumski pomladak da se ne zatre. Ne smi¬ 
jemo trgati zelenih grana, zarezivati u koru drveća, a oso¬ 
bito valja njegovati šumske čuvare: milopojke ptičice koje 
potamane svu silu gusjenica i buba koje uništavaju šume«, 
završi otac. 

ZMIJE 

»Udari je kamenom!« 

»Ne idi tamo. uješće te, još je živa!« 

»Ne boj se, više se ne miče, poginula je!« uzvikali se 
dječaci, drugovi Radovanovi, kad je on sa svojim ocem pri¬ 
šao k njima. 

Dječaci se okupiše nedaleko bare na livadi i proma¬ 
trahu poginulu zmiju. Opazivši Radovana i njegova oca 
pozdrave i ispripovijedaju kako su naiši na zmiju, i bojeći 
se da kojega od njih ne ujede, ubiše je. 



BJELOUŠKA OBIČNA (dolje); RIĐOVKA ŠARENA (gore) Vz nar. vel. 

»Dobro je da se čuvate zmija«, reče im Radovanov 
otac, »ali ove se ni jeste trebali bojati. Ta je zmija opasna 
samo za žabe. Po dvjema bjeložutim pjegama na zatiljku 
zovu je b j e 1 o u š k a. Ona najvoli živjeti uz močvare i 
bare pa pliva za žabama. Trebali biste jednoć vidjeti kako 
ona hvata žabu. Obično ulovi žabu za nogu natrag svrnu¬ 
tim zubima koje ima u obim čeljustima i na nepcu, i tada 

nastaje borba. Žaba se otimlje, ali uzalud. Žalosno pogine, 
jer je bjelouška živu i čitavu guta raširenim ustima, uz to iz- 
lučuje slinu da se plijen bolje skliže. Osim žaba hrani se ona 
i miševima, a i malim ribicama. Budući da zmije nemaju 
nogu, nemaju čim prihvatiti plijena da ga kidaju, zato 
gutaju čitavu lovinu. 

Ljeti snese ženka u rahlu zemlju među vlažnom maho¬ 
vinom mnogo bijelih jaja mekane ljuske. Jaja su nalik na 
golubinja. Preko godine višeput presvlači kožu, koju naš 
narod zove »z m i j i n a košulja«. Zimu prespava, za¬ 
vučena u zgodnim ‘zaklonima. Imade neotrovnih zmija koje 
ne idu rado u vodu. Takva je zmija smeđi g u ž koji ss 



POSKOK (u naravi dugačak 85 cm) 


pozna po tome, što ima dva niza tamno smeđih pjega duž 
hrpta. On se hrani ponajviše gušterima i s 1 j e p i ć i m a, 
koje ljudi zamjenjuju sa zmijama iako su iz reda guštera. 

Opasna je otrovnica riđovka ili šarka. Pozna 
se po smeđoj nareskanoj pruzi i po pjegi na tjemenu. Ona 
živi ponajviše u šumama u niskom grmlju ili se preko dana 
sunča na kamenu. Na plijen vreba noću. U gornjoj čeljusti 
ima sa svake strane po jedan velik i šiljast otrovni šuplji zub, 
koji je u vezi s otrovnom žlijezdom. Plijen najprije zakolje i 
usmrti ga otrovom koji pušta u ranu kroz šuplji zub iz žli¬ 
jezde, a tada plijen guta kao bjelouška. Zagrizu li zubi 

otrovnice u meso žrtve, otrov iscuri kroz cjevkaste 
zube iz žlijezde u ranu. Riđovka se hrani miševima, 
žabama i gušterima, pa i pticama. Rađa žive mlade. 
Iako ne pravi štete, ljudi je progone, jer je opasna radi svoga 
otrova. Zato je se treba čuvati. Ne idite u šumu bosi, a kad 
berete jagode ili cvijeće, štapom najprije razvidite, da ne 
naiđete na nju. Ako nesrećom koga ujede, najbolje je zvati 
liječnika, ako je u blizini. Ako nije, valja ugrizeno mjesto iz¬ 
rezati ili ispaliti usijanim željezom. U južnim i istočnim kra¬ 
jevima naše države živi otrovna zmija poskok, a pozna¬ 
jemo je po tome, što na nosu imade mekan roščić.« 


PRIVJESAK 0 LANCU 

Poslije ručka jednoga ljetnoga dana zasjela obitelj 
Marka Radinića u hladovinu pod granatim divljim keste¬ 
nom. Majka redila neke boce u koje će spremati ukuhane 
trešnje i kajsije za zimu. Otac je čitao novine, a Radovan i 
Ljubica vrpoljili se oko roditelja i smetali ih svojom vikom i 
skakanjem. Da ih umiri, obećao im otac, ako budu dobri, 
da će sutra ići kolima u pohode ujaku Nikoli u susjedno mje¬ 
sto. Djeca se povesele i, da udobrovolje roditelje Ljubica 
uzme pletivo u ruke, a Radovan donese knjigu te sjedne kraj 
njih i stane čitati. Ljubica pletući čarape opazi na lancu očeva 
sata neki mali privjesak. Bio je nalik na sat, jer je imao ka¬ 
zalo. Najednom upita oca: »Oče, šta će ti taj privjesak? Iz¬ 
gleda kao neki mali sat. Ima kazalo, a nema brojke.« 

Otac se okrene pa joj odgovori: »To nije sat. To je 
kompas, a neki ga zovu i b u s o 1 a.« 

»Oče, šta je to kompas?« 

»To je sprava koja pokazuje put mornarima na moru, 
zrakoplovcima u svemiru, putnicima u prostranim pustinja¬ 
ma i rudarima u velikim rudnicima.« 

»Kako može ta sprava pokazivati put?« 

»Pogledajte dobro taj privjesak. U zatvorenoj kutiji sa 
staklenim poklopcem pričvršćena je na šiljastoj osovini plo¬ 
snata igla koja se može okretati. Ta je igla od m a g n e t a.« 

»Šta je to magnet?« upane Ljubica. 

»Slušajte, pričaću vam o tome priču: 

U staro vrijeme živio je neki pastir koji se zvao 
Magnes. Jednoga dana izgubi mu se ovca. On pode 
u planinu da je traži. Dođe do jednoga mjesta gdje je bilo 
samo golo kamenje. Kako je hodao po tom kamenju, osjeti 

da mu se cipele lijepe za kamenje. 
Opipa rukom, ali mu se ruke ne li¬ 
jepe. Tada se izuje i bosom nogom 
dodirne kamenje. Noga se nije lije¬ 
pila, a kad se dodirne čavlima na 
cipelama, oni se prilijepe. Sad do¬ 
dirne kamen štapom: ne lijepi se. 
Okrene štap i dodirne gvozdenim 
šiljkom na kraju štapa, a šiljak se 
prilijepi tako da ga je morao 
silom otkinuti. Magnes razgleda 
ovaj kamen i opazi da je nalik na gvožđe, i donese nekoliko 
komadića kući. Od toga doba doznaše ljudi za tu rudu i 
nazvaše je magnet ovce m, a silu, koja privlači gvož¬ 
đe, magnetiza m.« 



MAGNETNA IGLA 



BUSOLA ILI KOMPAS 


»Čudo!« usklikne Ljubica. »Je li to istina?« 

»To je priča«, odgovori otac, »koja dokazuje da su 
tu rudu ljudi poznavali već u nastarija vremena. Magne- 

tovac je vrlo nalik željezu po svojoj smeđoj boji, ali se ne 
da kovati. Od njega se pravi umjetni magnet. Idi, Radovane, 
u moju sobu, pa nam donesi ovamo onu potkovu iz ladice 
moga stola. Potkovica je u sredini crveno obojena!« reče 
otac. 

Radovan donese za čas potkovu, a otac njom dotakne 
iglu za pletenje, a ona se odmah prihvati potkove. 

»Pa i to je magnet«, veselo povikne Ljubica. 

»Jest, ali to je umjetni magnet«, reče otac, »načinjen 
od prirodnoga.« 

»Kako su mogli načiniti umjetni magnet?« nastavi Lju¬ 
bica. 

»Daj ovamo, Ljubice, jednu tvoju iglu! Reci nam, Ra¬ 
dovane, od čega je ova igla?« 

»Od čelika!« odgovori Radovan. 

»Uzmi ovu potkovu. Vuci jednim krajem potkove ne¬ 
koliko puta od sredine prema kraju igle. Drugim krajem 
potkove učini to isto na drugoj polovini igle. Približi sad 
ovu iglu onoj drugoj igli!« reče otac. 

»I ta je igla postala magnet«, oduševljeno poskoči Lju¬ 
bica videći kako natarena igla prihvaća drugu. 

»Tako je!« potvrdi otac. Tako je 
načinjen od magnetovca i ovaj umjetni 
magnet u obliku potkove od čelika.« 

»No ti si, oče, obećao da ćeš nam 
reći zašto je ovaj kompas putokaz«, 
potsjeti Radovan. 

»Kad vas to zanima, razložiću 
vam, samo dobro zapamtite!« pristane 
otac. 



»Uzmi, Radovane, ovu iglu, sveži je štapić magneta 

u sredini tankim koncem i objesi je o jednim krajemna 
ovu nisku kestenovu granu. Primakm sjever, a drugim na 
sad jedan kraj potkove igli!« 3Ug 


»Gledajte kako igla bježi od potkove«, upane Ljubica. 
»Sad primakni drugi kraj potkove toj igli!« ... 

»Bože, sad je potkova iglu privukla«, opet će Ljubica. 

»Hajde nam sad reci, Radovane, kad je igla bježala od 
potkove, a kad su se privlačile?« reče otac. 

»Kad smo joj primakli onaj dio potkove kojim se taj 
kraj igle natro, igla je bježala od potkove, a kad smo joj pri¬ 
makli drugi dio, potkova je privukla iglu.« 

»Tako je«, potvrdi otac. »Zapamtite dakle: svaki ma¬ 
gnet imade dva pola. Kad se sastanu jednaki 
polovi, odbijaju se, a nejednaki se pri¬ 
vi a č e.« 

Okreni, Radovane, nekoliko puta iglu pa je pusti da 
se smiri! Što si vidio?« upita otac. 

Kad se smiri, pokazuje igla uvijek isti smjer«, reče Ra¬ 
dovan. 

»Tako je«, potvrdi otac. »Magnetična igla, koja se 
može slobodno kretati kad je u mirnu položaju, imade 
uvijek jedan pol okrenut prema sjeveru, a drugi prema jugu. 
Zato se i zove južni, a onaj sjeverni pol. I baš zato je kom¬ 
pas putokaz mornarima, putnicima, zrakoplovcima i ruda¬ 
rima, jer uvijek pokazuje gdje leži sjever, a gdje jug!« 

KOD UJAKA 

»Biće kiše! Eto tamo na zapadu sakupljaju se tamni 
oblaci!« 

»Neće, oče. Gledaj kako lijepo sunce sja. Jučer si nam 
obećao da ćemo danas k ujaku Nikoli«, navale rano ujutro 
složno na oca Ljubica i Radovan. 

»Sada sja, a kako će biti do večeri, Bog zna. Do ujaka 
ima dva sata vožnje. Daleko je to. No kad sam vam obećao, 
spremite se. Ako pokisnete, sami ste krivi!« pristane napo¬ 
kon otac ne htijući kvariti djeci veselja. 

Kočijaš Ilija spremi kola. Ljubica i Radovan poska¬ 
kivali su od radosti. Oprostiše se s majkom, sjednu u kola, a 
viloviti konji zagrabiše u oštar trk. Dječjem veselju nije bilo 
ni kraja ni konca. Za vrijeme vožnje zapitkivali su oca o 
svemu što su putem vidjeli, da im otac nije mogao dosta 
odgovarati. U veselu raspoloženju prispješe do ujaka Nikole 
koji ih je srdačno dočekao. 

Već putem upozorio ih je otac kako se na zapadnoj 
strani skupljaju oblaci u tamne gomile. Iz daljine čula se 
mukla tutnjava. Zagrmjelo je. Zrak je postao sve teži. 

Mrki se oblaci sve više približavahu; tjerao ih je vjetat 
zapadnjak. Najednoć zasijevne, a krupne kaplje kiše počeše 
padati. Svi su se sklonuli u kuću. Vjetar postao sve jači. Nasta 
sijevanje, grmljavina i pljusak. Bura i grmljavina sve silnije 
bjesnila. Najednom bljesne munja, a odmah zatim tresne 
strašni prasak, da se kuća potresla. Ljubica prestrašeno 
vrisne i stisne se kraj ujne koja se pobožno prekrsti. 

»Sigurno je udario negdje u blizini grom«, reče zbu¬ 
njen Radovan. 

Ne potraja dugo, a kiša je jenjala i sve se smiri. Oblaci 
se razidoše, a sunčane zrake objasjaše prirodu. Zrak se ohla¬ 
dio i postao svježiji. Najednoć poviče ushićeno Ljubica: 

»Eno duge! Gledajte kako je krasna i koliko je ve¬ 
lika.« 

Priđoše k prozoru. Pred obližnjim brdom prevuklo se 
nebo prekrasno obojadisanom dugom. 



306 


»Oče! Kako nastane duga u tako lijepim bojama?« 
upita Radovan. 

»To je prirodni pojav. Idi, Radovane, donesi punu ča¬ 
su vode i bijeli arak papira, pa ću vam pokazati kako nastaje 
duga«, reče otac. Radovan brzo donese čašu vode. Otac 
metne bijeli papir na prozor gdje je sunce sjalo. Na papir 
postavi čašu s vodom. 

»Evo duginih boja«, reče Radovan pokazavši na luk 
od više boja na papiru kraj čaše. 

»Kako su postale te boje?« upita Ljubica. 

»Evo gledajte: sunčane se zrake ulazeći i izlazeći iz vo¬ 
de lome i rastavljaju u sedam boja: crvenu, narančastu, žutu 
zelenu, modru, tamno modru i ljubičastu. Ta se duga može 
još ljepše vidjeti na bijelom zidu u tamnoj sobi, ako pustimo 
sunčane zrake kroz čašu vode. Vidjeli ste i danas ujutro 
kad smo ovamo polazili kako su se kaplje rose prelijevale na 
suncu u istim bojama. I u tim se kapljicama sunčana svje¬ 
tlost lomi i rastavlja na dugine boje. Sad ćete sigurno razu¬ 
mjeti kako je nastala ta prekrasnan duga. Iz ovih velikih 
oblaka pred nama sa zapadne strane padala je kiša ...« 

»Sunčane zrake, koje su dolazile iza nas s istočne stra¬ 
ne, prolazile su kroz kišne kapi; u njima su se lomile i rasta¬ 
vile u sedam boja«, upane Radovan u riječ ocu. 


MUNJINA I GROMOBRAN 

i. 

Na povratku kući od ujaka Nikole, usred bezbrižnog 
čavrljanja Ljubice i Radovana, naloži Radinić kočijašu 
Iliji da stane. On siđe s kola i pokaže djeci neki jablan 
koji je bio od vrha do korijena po sredini raspuknut i crn 
kao da je nagorjeo. 

»Tko je rasjekao i zapalio ovo drvo?« upita Ljubica. 

»Sigurno je udario grom u taj jablan«, uputi je Rado¬ 


van. 

»Jest«, reče otac, »grom je udario u taj jablan. Veli¬ 
kom snagom i silnom brzinom projurio je kroz sredinu od 
vrha do korijena, raskolio ga i opalio. Zato je tako opaljen.« 

»To se sigurno dogodilo kad se od velikog praska pre¬ 
strašena naša Ljubica sakrila za ujninu suknju«, u šali će 
Radovan. 

»A neustrašivi Radovan sav problijedio!« zaštiti otac 
Ljubicu. 

Na znak očev potjera Ilija konje. Ljubica je neko vri¬ 
jeme zamišljeno šutjela, te napokon, kad su se približili kući. 
iznenada zapita oca: »Šta je taj strašan grom? Otkuda on 
dolazi?« 

»Kao duga, tako su i bljesak, grmljavina i 
grom prirodni pojavi. Evo gledajte!« reče otac 
i izvadi iz džepa svoj žućkasti cigarluk od jantara. S okraj- 
kom vunena pokrivača na sjedalu od kola stane trti cigar¬ 
luk. Tada reče Radovanu da približi zglavak od prsta. Otac 
približi cigarluk njegovu prstu, a Radovan trgne prst. 

»Šta je?« upita Ljubica. 

»Osjetio sam kao da je nešto prasnulo u mome prstu«, 
odgovori Radovan. 

»Eto, mi smo načinili mali grom. Da je mrak, vidio bi 
i sitnu iskricu«, reče otac. 

»Šta je u tom cigarluku, da može iz njega izaći iskra?« 
radoznalo će Ljubica. 

Otac joj odgovori: »Vidim, djeco, da se za sve zani¬ 
mate, pa ću vam potanko razjasniti kod kuće poslije večere, 
jer se evo približavamo kući.« 

II. 

Odmah poslije večere umole i potsjete Radovan i Lju¬ 
bica oca da ispuni obećanje. 

»Dobro, djeco, kad ste željni čuti, a vi slušajte! No 
prije ti, Ljubice, nareži sitna papira, a ti, Radovane, natari 
stakleni tuljak od svjetiljke s kakovom svilenom krpom.« 

»Ja sam narezala papiriće«, ubrzo se javi Ljubica. 

»Sad ti, Radovane, taj stakleni tuljak što si ga tr’o pri- 
makni tim papirićima!« 

»Gledajte, oživjeli papirići; kako skakuću. Skaču na 
tuljak i odmah padaju s njega«, u smijehu će Ljubica. 

»Umoli, Radovane, majku vunenu krpu i natari njome 
naš crni češalj ili štapić pečatnoga voska«, reče otac, »pa ga 

»Opet su oživjeli papiri¬ 
ći!« radosno će Ljubica. 

»Nijesu to oživjeli papi¬ 
rići«, reče otac, »već u natrtu 
staklu ili smoli imade sila koja 
ove papiriće privuče i odmah 
odbije. Ta se sila može pobu¬ 
diti nesamo u staklu ili u smoli 
već i u svakoj drugoj stvari, a zove se munjina ili 
elektriciteta. 

Istina, iglu za pletenje mogli bismo trti veoma dugo, 
pa nam možda ne bi nikakve munjine pokazala. No to je 
zato, što munjina s kovine odmah prelazi u ruku, a staklo ili 
smola dulje u sebi zadrže munjinu. Stoga kažemo da su 
vlaga, zemlja, čovječje i životinjsko tijelo i kovine dobri 
vodiči, a staklo, smola, vuna, svila itd. loši vodiči 
munjine.« 

III. 

»No vidjećete da mi ne moramo neku stvar baš trti 
da postane munjevna. Izvadi, Padovane, iz onoga bazgova 
štapa, što si ga spremio da izradiš od njega pištolju, srčiku 
i napravi od nje dvije kuglice. Ti, Ljubice, moli majku svi¬ 
lena konca da objesimo te kuglice. Tako udešene kuglice 
nazivamo munjevnim njihalom. Dodirni sada na- 
trtim staklom kuglicu bazgove srčike pa joj približi papi¬ 
riće«, reče otac. 

»Ta kuglica privlači i odbija papiriće!« uskliknu djeca. 

»Eto vidite, Ja je kuglca munjevna, makar je nijesmo 
trli. U nju je prešlo nešto munjine iz stakla. Pokušaj sada 
približiti toj kuglici natrti stakleni tuljak!« 

»Kako bježi kuglica od staklenog tuljka!« nasmije se 
Ljubica. 






109 


»Ded približi toj kuglici natrti češalj ili pečatni vosak!« 

»Cešalj privlači kuglicu«, javi se opet Ljubica. 

»I staklo, a i češalj ili pečatni vosak je munjevan. Ali to 
nijesu jednake munjine. Munjina od stakla kuglicu od¬ 
bija, i mi tu munjinu zovemo jesnom (+). Munjina od 
smole (pečatnog voska) kuglicu privlači. Ta se munjina 
zove niječna (—).« 



MUNJEVNO NJIHALO 


»No munjevna je i kuglica bazgove srčike«, doskoči 
Ljubica. 

»Kako je munjevna?« upita otac. 

»Jesno, kao i staklo, jer smo je njim dodirnuli«, odgo¬ 
vori Radovan. 

»No vidjeli ste«, reče otac, »kuglica se od jesno mu- 
njevnoga stakla odbija, a niječno munjevna smola kuglicu 
privlači. Zapamtite stoga: jednake munjine se od¬ 
bijaju, a r a z 1 i č i t e privlače.« 

IV. 

»U svakom tijelu imade i jesne i niječne munjine. Tre¬ 
njem se one rastavljaju. Kad se približe, one se spajaju. Kod 
spajanja dviju protivnih munjina opaža se i s k r a i čuje se 
prasak«, nastavi otac. 

»Nastaje li i grom od spajanja jesnih i niječnih mu¬ 
njina?« 

»Jest, oblaci se giblju i razvijaju munjinu. Jedan je 
oblak pun, recimo, jesne munjine. Ta munjina privuče niječnu 
munjinu iz drugog oblaka, pa se kraj toga vidi bljesak i 
čuje grmljavina. Ako je oblak, koji je pun munje, blizu 

zemlje, nastojaće munja iz oblaka da se spoji s onom iz 
zemlje i to putem visokih predmeta: stabla, zvonika, dim¬ 
njaka itd. Sastave li se te dvije munjine, preskoči iz oblaka 
ona strašna iskra (bljesak) i udari strijela, a u isto 
vrijeme čuje se prasak koji mi nazivamo grom. Grom 
obično udara u visoko drveće ili kuće, jer oni služe kao most, 
kojim se dvije različne munjine spoje. Zato, kad je grmlja¬ 
vina, ne valja stajati ispod drveta. Opasno je za vrijeme 

grmljavine ići poljem gdje nema 
visokih drveta, jer može grom da 
udari u čovjeka, ako je u tom polju 
najviši. Nije dobro za nevremena 
stajati ili držati u ruci predmete od 
kovine, jer su oni dobri vodiči mu¬ 
njine.« 

»Pa zašto ima na vrhu tornja 
naše crkve visoka željezna mo¬ 
tka?« upita Radovan. 

»To je gromobran ili mu¬ 
njo v o d koji brani crkvu od 
groma. Vidio si da je ta gvozdena 
motka spojena željeznom žicom 
koja vodi u zemlju. 

Kad se oblak pun munjine pri¬ 
bliži zgradi na kojoj je gromobran, 
izazove u zemlji munjinu koja od¬ 
lazi kroz željeznu žicu u motku i 
odavle struji u uzduh. Tako onda 
ponajviše i ne dođe do toga da bi se protivne munjine — 
jedna iz oblaka, a druga sa zemlje — silom spojile, to jest da 
grom udari. No ako i udari grom, udariće u gromobran, jer 
mu je njegov vrh najbliži, a žica odvede munju u zemlju.« 

»Ta je munjina vrlo opasna«, pridometne Ljubica. 

»Imaš pravo, ali je i od velike koristi, jer ju je čovjek 
upotrijebio da mu u različne svrhe služi. Kad kojom zgo¬ 
dom pođemo u grad, pokazaću vam kako služi munjina čo¬ 
vjeku«, završi otac. 



GROMOBRAN 

a gvozdena motka c i d voc 

NA POŠTI 


»Hajde, Radovane, sa mnom na poštu da javim stricu 
Alirku neka me pričeka u četvrtak na stanici, jer moram po 
poslu u grad«, reče jednoga dana otac Radovanu. 

»Jesi li mu napisao pismo?« upita Radovan. 

»Ne; mi ćemo se s njim danas razgovarati.« 

»Kako, kad je on u gradu?« opet će Radovan. 

»Hajde sa mnom pa ćeš vidjeti«, reče otac. 

Radoznao dječak pođe da vidi to čudo kako će se sa 
stricem iz grada odavde razgovarati. 

Putem ga otac potsjeti na njihov nekida- 
nji razgovor o munjini kad je njemu i Ljubici 
spomenuo da su ljudi upotrijebili munjinu u 
različne korisne pronalaske. Ispripovjedi mu 
kako su ljudi našli da se od različinih kovina 
(na pr. bakra, cinka), koje se metnu u neke 
kiseline (na pr. sumpornu kiselinu) stvara 
munjina uslijed trošenja tih kovina, te da ži¬ 
com, koja spaja te kovine, struji ta munjina. 

Posuđe s različnim kiselinama i kovinama, 
kojima se na taj način dobije munjina, zovu 
se po pronalazaču Galvaniju — galvan¬ 
ski članci ili elementi. Otac mu spo¬ 
mene kako meko željezo, omotano žicom kojom teče struja 
iz galvanskih članaka, postaje magnetično tako dugo dok ži¬ 
cama struji munjina. Takovo se meko željezo, koje postaje 
munjinom magnetično, zove munjomagnet ilielek- 
tromagnet. 



GALVANSKI 
ČLANAK ILI 
ELEMENT 


U tako zanimljivu razgovoru dospješe do pošte. 

»Oče, šta to tucka na pošti kao na željezničkoj stanici?« 
upita Radovan. 

»Rekao sam da su ljudi korisno upotrijebili munjinu. 
To tuckanje dolazi od jednoga stroja koji je osnovan na 
elektromagnetu. Taj se stroj zove brzojav ili tele- 

graf. Vidio si uz ceste i željezničku prugu stupove s ras¬ 
tegnutim bakrenim žicama. Njima struji munjina i raznosi vi¬ 
jesti širom svijeta. A sad hajdemo u poštu pa ćemo zamoliti 
poštara da nam pokaže brzojavni stroj«, reče otac. 

Pozdravivši se s poštarom umoli ga otac da im poka¬ 
že brzojavni stroj. Poštar pokaže na svome stolu dva mala 
stroja i reče: »Evo, to je Morseov brzojav. U 
svakoj poštanskoj ili željezničkoj postaji imade dva stroja: 
jednim se javljaju, a drugim se primaju vijesti. Ovim se 



strojem javlja. Njega ćemo nazvati tipkalo. On je spo¬ 
jen s galvanskim člancima od kojih dolazi munjina. Cim pri¬ 
tisnemo polugu na ovome stroju, spoji se s munjinom, koja 
velikom brzinom odlazi žicama do postaje u koju se javlja. 
Tarno je stroj koji prima vijesti. To je ovaj drugi, a nazva- 
ćemo ga pisar. On imade elektromagnet nad kojim je 
željezna kotvica. Kotvica je pričvršćena na poluzi koja ima¬ 
de na drugom kraju pričvršćeno pero. Kad je električna 
struja iz tipkala po žici stigla u pisar, elektromagnet 
je postao magnetičan i privukao kotvicu, a na drugom 
kraju poluge ostavilo je pero trag na papiru koji se od¬ 
mata od koluta. Prekine li se spoj na tip kal u, nestaće 
magnetične sile u elektromagnetu, koji će pustiti kotvicu, i 
pero će prestati pisati. Znakovi za brzojav su točke i crte, 
prema tome kako dugo je spojena munjina sa strojem. Abe- 








čedu od crta znadu poštari, željezničari i pisari na stroju. 
Iz nje čitaju javljene vijesti te ih prepisane dostave odmah 
onome kome su poslane.« 

»Ti si, oče, rekao da ćemo se razgovarati sa stricem 
Mirkom?« 

»Možete«, reče poštar, »ali razgovor se ne vodi brzo¬ 
javom, već telefonom. 

Evo, ova sprava, koja imađe dvije slušalice i otvor 
na koji se govori, to je telefon.« 

»Ova škrinja?« upita Radovan. 

»Da!« reče poštar i rastavi škri- 
njicu. »Unutra je čelični magnet. Na 
jednom kraju toga magneta je omotana 
bakrena žica. Krajevi te žice spojeni su 
sa žicom, koja ulicom i cestama vodi k 
drugoj postaji gdje se nalazi jednaka 
sprava. Pred omotanim krajem ma¬ 
gneta pričvršćena je uz rub pločica od 
željeznog lima. Uslijed govora titra i ta 
pločica. Titrajem se budi u žici omota¬ 
noj oko magneta jedna vrst munjine. 

Struja teče u spravu one postaje kamo 
govorimo, pa djeluje, da i tamo pločica 
titra kao i naša. Kad onaj, kome govo¬ 
rimo, metne slušalice na uho, čuje to ti¬ 
tranje pločice kao glas koji je posve 
jednak našemu. Da se može govoriti na 
velike daljine, po stotine kilometara, 
spajaju telefon posebnom spravom, t. zv. mikrofonom, 
koji glas pojačava.« 

Poštar sastavi nanovo spravu i reče: »Sad ću vas 
spojiti s vašim stricem«. Digne slušalice. 

»Halo! Molim broj 321!« 

Za kratko vrijeme reče: »Halo! Ovdje Radinić«, i skine 
slušalice rekavši: »Evo, javio se iz grada stric.« 



Prijatelji prirode 


8 























114 


Otac uzme jednu slušalicu, a drugu dade Radovanu. 
Sada začuje Radovan glas strica, s kojim se pozdraviše. U 
razgovoru sporazumi se otac sa stricem da će u četvrtak 
uvečer doći k njemu, pa neka ga dočeka na stanici. Stric od¬ 
govori neka samo dođe i neka sa sobom povede Ra¬ 
dovana i Ljubicu koji će koješta lijepo u gradu vidjeti. Otac 
pristane. 

Oprostivši se sa stricom i zahvalivši poštaru na lijepoj 
pouci, otpute se kući. Radovan se žurio radujući se kako će 
razveseliti seku viješću da će ići u grad stricu i ispripovije¬ 
dati joj što je vidio na pošti. 

u GRADU 

Radovan i Ljubica bili su vrlo uzbuđeni kad izađoše 
zajedno s ocem iz voza koji ih je dovezao u grad. Nena¬ 
vikli na veliku buku i trku bojažljivo se stisnuli uz oca i 
strica koji ih je dočekao na stanici. Bojali se da se u nepo¬ 
znatu kraju i velikom mjestu ne izgube. Zagledaše se u vi¬ 
soke kuće i u lijepo rasvijetljene ulice i trgovine. Otac ih 
uputi da paze kako ne bi stradali od mnogih kola i auto¬ 
mobila koji su jurili ulicama. 

Njihovu pozornost svrati na sebe neki prekrasno osvi¬ 
jetljeni izlog u kojem je bilo svakovrsnih lutaka, drvenih 
konja i različnih drugih igračaka. Oštar zvuk zvonca trgne 
ih u njihovu promatranju i veselju nad prekrasnim stvarima. 
Okrenu se naglo, a nedaleko njih stanu neka visoka kola 
Roja su išla po tračnicama. Jedni su ljudi izlazili, a drugi ula¬ 
zili. Još jednoć oštar zvuk, i kola krenuše naprijed. 

»Kakva je to željeznica?« upita Ljubica. 

»To je elektr jna željeznica ili tram¬ 
vaj«, odgovori otac. 

»Zar tu željeznicu tjera munjina, kad se zove ciektrična 
željeznica?« upita Radovan. 

»Da«, potvrdi otac. »U jednoj velikoj tvornici, ovdje u 
gradu, koju nazivlju »električna centrala«, rade 
veliki strojevi što izvode potrebnu munjinu ili električnu 
struju. Ta se struja vodi iz električne centrale ovim žicama 



što su napete nad prugom. Iz žica odlazi struja u posebni 
stroj koji je smješten između kotača tramvaja, a zove se 
»elektromotor«. To je sprava u kojoj se pomoću 
struje uvodi trajno i snažno gibanje. Električna struja zavrti 
motor, a ovaj kotače, i kola krenu.« 

»Evo upravo je sada došao tramvaj. Idemo unutra pa 
ćemo prije stići kući«, nadoveže stric. 


ZAGREBAČKI ELEKTRIČNI TRAMVAJ 

Za kratko vrijeme stane tramvaj nedaleko stričeve 
kuće. Izađoše. Strina ih veselo i lijepo dočeka. 

Poslije večere odvede strina Radovana i Ljubicu na 
počinak, a otac ostane u razgovoru sa stricem. Umorna se 
djeca brzo spreme u krevet. Ljubica reče Radovanu da 
ugasi svjetiljku koja je stajala kraj postelje na noćnom or¬ 
mariću. Radovan p( špan puhne u svjetiljku, ali se ona ne 
ugasi. Puhne još jače. ali ona i dalje gori. Pogleda bolje u 
svjetiljku i tek sada opazi da to nije svjetiljka kao njihova 
petrolejska u selu. 

Užareni trakovi žice zatvoreni su u staklu. Radovan 
zovne strinu, i kad ona dođe, umole je djeca da im ugasi 

svijetlo, jer oni ne znaju i ne mogu. Oni su puhali, ali b<--~ 
uspjeha. 

Strina se nasmije, pa ih uputi: »Moja djeco, ovo je 
električno svijetlo koje se ne zapaljuje žigicom, 
a i ne gasi puhanjem kao vaša petrolej¬ 
ska svjetiljka. U toj staklenoj kruški, 
iz koje je isisan uzduh. imade nekoliko 
veoma tankih kovnih niti. Kad prolazi 
električna struja kroz te niti, one se 
užare i sjaju lijepim svijetlim plamenom. 
Vidite ovim žicama na stijeni dovodi se 
do ove svjetiljke električna struja. Kad 
zavrnem ovo dugme ispod svjetiljke, 
ona se ugasi, a kad ponovno zavrnem, 
ona se opet upali.« 

Djeca se začudiše i rekoše strini 
kako li će se njihovi znanci čuditi kad 
im stanu pripovijedati što su sve u 
gradu vidjeli. 

Strina utrne svijetlo zaželivši im 

električna Dku n °ć> a umorna djeca naskoro za- 

žarulja spaše. 

